
— UUSIA, PALKITTUJA 
» NUORISOROMAANEJA: 


Oskari Uutela 
j UUTEEN MAAHAN 


|] istoriallinen kuvitelmaromaani, joka vie lu- 

kijansa kauas esihistorialliseen aikaan. : Se 
on kauttaaltaan tervehenkinen, mieliä kiehtova 
nuorisokirja. Nuorukaisen kehitystarinan puit- 
teissa siinä kuvaillaan heimomme vaellusta Suo- 
menlahden yli, 


Jorma Mäenpää 


LIEKKI SYTTYY 
. SITTENKIN 


A aakohtainen, nuorisokysymykseen liittyvä 

koululaisromaani, jossa tekijä 17-vuotiaana 
kertoja-minänä sympaattisella tavalla käsittelee 
kalseahenkiseksi käyneen kaupunkilaiskodin hen- 
gen uudistamista ja koululaiselämän ilmiöitä, 


Aili Konttinen 


a ILOINEN, SURULLINEN, 
HYVÄ KESÄ 


| ”mpimästi, herkästi ja älykkäästi kirjoitettu 

kesäinen tarina sotien Järkyttämistä nuo- 
"rista. Kerronta samalla leppoisasti liikkuu uusiin 
oloihin juurtuvan karjalaisperheen elämysten 
piirissä. 

Koski kohahteli viskellen kevättulvaisista kuohupäistään 
pirskeitä veneeseen, jota vedettiin pitkin rantaa. Kolme miestä 
käveli kosken vartta polkien tanakoin askelin virsujensa poh- 
jilla rantakiviä ja kiskoen veneen kokkaan kiinnitettyä karva- 
köyttä. Veneessä seisoi pitkänhuiskea nuorukainen työnnel- 
len sestalla venettä kauemmas rantakivistä, joita vasten kos- 
ken paine yritti sen viskata. Vene nousi vitkalleen pahimpien 
pyörteiden ohi ja alkoi lipua helpommin niskavedessä. Tyyni 
suvanto aukesi kuin pieni lampi. Miehet kiskaisivat köydestä 
veneen kokan rantakiviin, ja nuorukainen hypähti maalle. 

— Olipas siinä koskea kerrakseen, naurahti nuorin vene- 
miehistä ja istahti rantakivelle. Hän katseli koskesta koho- 
avia kuohupäitä, joiden hyrskyt huiskivat kuin kedolla kir- 
maavien varsojen harjat. Hän tunsi puuduttavaa väsymystä, 
sillä kosken sauvonta oli koetellut hänen nuoria voimiaan, ja 
hän toivoi, että pysähdyttäisiin hetkeksi levähtämään. Aamu- 
aikaisesta oli soudettu pitkin selkävesiä ja salmia, kiskottu vir- 
tavissa paikoissa airoilla venettä. Vastatuulikin oli puhallellut 
päivemmällä, mutta nyt se oli laskeutunut levolle. 

— Onko vielä pitkälti Kalasaareen? hän kysyi. 


— Ehdimme hyvin auringon laskun ajoissa sinne, vastasi 
miehistä vanhin, kookas, jo hiukan harmaapartainen ja kuma- 
rahkohartiainen, mutta vielä vanttera ja voimakas mies. — 
Lähdetään, että joudutaan ajoissa kalapirttiin levähtämään. 

Miehet astuivat veneeseen ja lähtivät soutamaan vanhim- 
man miehen puristaessa melaa ja auttaessa melomalla matkaa. 
Ylähangoilla soutaessaan nuorukainen vilkaisi taakseen. Hän 
näki pohjoista kohden aukeavan kapean salmen ja ajatteli: 
siitä kai suunta vetää, mutta perämies käänsikin veneen kokan 
oikealle kohden metsäistä rantaa. Täytyyköhän vetää venettä 
maata pitkin, niinkuin monessa paikassa oli aikaisemmin ve- 
detty, tuumi nuorukainen ja yritti kysyä, mutta ei ehtinyt 
avata suutaan, kun metsän takaa aukesi kapea salmi. Se oli 
niin soukka, että airot melkein ylettivät sen rantoihin. Nuoru- 
kaiselta yritti unohtua soutu, kun hän katseli kahden puolen. 
Salmi oli kaunis. Koivut kohosivat aivan veden äyräällä muo- 
dostaen melkein kuin holviston salmen yli. Vesi virtasi sen 
läpi pienin porein, mutta virta ei ollut kuitenkaan niin voima- 
kas, että se olisi vaikeuttanut soutua. Vene puski pyörteitä 
vasten ja pääsi pian salmesta toiseen, lammen laajuiseen aukea- 
maan. Kun se oli ylitetty, pujahdettiin salmen läpi laajalle 
selkävedelle, joka lepäsi keväisen illan tyyneydessä kuvastel- 
len pintaansa rantametsiä. 

Vihdoinkin ollaan sillä järvellä, jonka saaressa kalapirtti on, 
tuumi nuorukainen tyytyväisenä. Hän oli ollut innokkain 
lähtemään matkalle kaukana Päijänteen pohjoispäässä, missä 
Korpilahden mailla oli heidän kaikkien kotinsa. Mutta matkan 
jatkuessa hänen innostuksensa oli jonkin verran laimentunut, 
sillä venettä kiskottaessa pitkiä maataipaleita, soudettaessa 
vastatuulessa yli suurien selkävesien, joiden pinta väliin kohoili 

vaahtopäisenä kevätmyrskyjen puhallellessa, hän oli usein 
väsynyt voimakkaiden ja karaistuneiden erämiesten kanssa 
yrittäessään. Mutta hän ei ollut antanut myöten. Hän oli 
soutanut samaa tahtia aikuisten miesten mukana ja saanut peräs- 
sä istuvalta isältään usein hyväksyvän hymähdyksen. Matkan 
jatkuessa olivat myös toiset miehet, veli Heikki ja sedät, Tuo- 
mas ja Matias, tunnustaneet hänet miehen veroiseksi, vaikka 
hän olikin vasta kuusitoista vuotta täyttänyt. 

— Fi näytä vielä savolaisia osuneen näille meidän erä- 
maillemme, virkkoi perässä istuva tähysteltyään tarkoin jär- 
ven rantoja kaikkiin suuntiin. — Ei näy savua eikä muuta- 
kaan ihmisjälkeä. 

— Mistäpä ne tänne pääsisivät, elleivät jo talvikeleillä 
tulisi. Niillä kai on liian pitkät veneiden vetomatkat, arveli 
perämiehen edessä soutava Tuomas. 

— On niillä vesitiekin, tuolla noin. Perämies kohotti me- 
laansa ja viittasi taakseen järven itäpäähän. — Tuonne laskee 
joki, muutaman virstan mittainen, yläpuolella olevasta järvi- 
alueesta, ja olen kuullut, että se yhtyy savolaisvesiin. Ainoas- 
taan kapea kannas on vedettävä jossakin kauempana. 

— Pysykööt vain, savolaiset, omilla vesillään ja erämail- 
laan, sillä mehän olemme nämä seudut jo omistaneet, huo- 
mautti Matias. 

— Ei niistä tiedä. Ne ovat liikkuvaa väkeä, ne savolaiset. 

— Taidat olla oikeassa, Tapani, myönsi Matias perä- 
miehelle. 

— No, Yrjö, soutelehan, jotta matka joutuu. Nälkä alkaa 
vaivata, mutta emme poikkea enää rantaan, vaan soudamme 
suoraan asennollemme. 

Nuorukainen säpsähti, painoi aironsa veteen ja tapasi heti 

soudun tahdin. Hän oli äsken unohtunut kuuntelemaan mies- 
ten keskustelua ja tunsi vähäistä pettymystä, sillä hän oli 
kuullut kovin paljon puhuttavan savolaisista, jotka pyrkivät 
työntymään samoille erämaille ja kalavesille hämäläisten 
kanssa, ja toivoi näkevänsä kerran sen heimon naisia ja 
miehiä, josta kotitienoilla jatkuvasti ja vihaa ilmaisten puhut- 
tiin. Mutta savolaisia ei näkyisi täälläkään. Nuorukainen kis- 
koi, että airojen varret taipuivat, ja sama into näytti vallan- 
neen toisetkin soutajat. He ponnistivat hartiavoimin, ja veneen 
kokka kohisi halkoessaan tyyntä ulappaa. 

Puhelu katkesi. Kiivaan soudun tahdissa eivät miehet ehti- 
neet sanailemaan, ja perämieskin oli vaiti. Näytti tuumivan 
jotakin, katseli yhä rannoille, mutta mitä pitemmälle matka 
kului, sitä rauhallisemmaksi hän näytti muuttuvan. Tapanilla 
olikin syytä iloon. Hän oli koko talven pelännyt, että savo- 
laiset tulisivat näille vesille ja riistakkaille maille, sillä edelli- 
senä kesänä hän oli tavannut erään savolaisen erämiehen jo 
täällä Iisveden rannoilla, mutta mies oli pian hävinnyt. Jär- 
ven kalarikkaus ja rantametsien riistarunsaus tiedettiin Sa- 
vossa, ja varmasti se veti sen puolen miehiä ennemmin tai 
myöhemmin tänne. 

Mutta vielä eivät savolaiset ole tulleet, hän tuumi tyytyväi- 
senä. Ne olisivat jo joutuneet, jos aikoisivat saapua. He, 
hämäläiset, olivat hiukan myöhästyneet, sillä kotikylässä oli 
täytynyt suorittaa kylvötöitä ennen matkalle lähtöä ja pyytää 
kevätkalaa kotivesistä. Mutta kaikki oli myöhästymisestä huo- 
limatta hyvin. Järvi oli vielä hämäläisten oma. Koko vesistö 
kauas pohjoiseen kuului Päijänteen rantojen asukkaille. Ja 
vaikka sieltä oli pitkä matka näille vesille, paljon pitempi kuin 
niillä, jotka kääntyivät suurelle Keitelejärvelle, niin saaliin 

runsaus korvasi kaikki matkan vaivat. Jyväsjärven tienoilta 
lähteneet olivat jo varmaankin soutaneet kauemmas, Virmas- 
vedelle, Rasvangille, Nilakalle ja aina Pielavedelle saakka, 
Tapani mietti ja viiletti melaansa. 

Hän vilkaisi poikaansa, nuorimpaansa, Yrjöön, joka ensim- 
mäisen kerran oli pitkällä eräretkellä mukana, ja hymähti hil- 
jaa yksikseen. Yrjö oli tällä matkalla osoittanut olevansa voi- 
makas ja kestävä. Olihan hänellä mittaa kookkaan miehen 
verran, mutta varsi ei ollut vielä vahvistunut ja miehistynyt. 
Aikaisempina kesinä Yrjö oli saanut pysyä kotimailla, nais- 
väen ja vanhan vaarin apuna, korjaamassa heinää ja eloa, kun 
miehet viipyivät syysmyrskyihin saakka eräretkellä. Mutta 
nyt poika oli tahtonut päästä mukaan, ja Tapani oli myönty- 
nyt, sillä täytyihän Yrjön oppia ajoissa ne tiet ja toimet, joi- 
den avulla talveksi koottiin kalaa ja riistaa. 

Yrjö huomasi taas isänsä hyväksyvän hymähdyksen ja pon- 
nisti vommiaan. Hän ei tahtonut näyttää väsymystään, vaan 
kestää loppuun saakka. Ja outo järvi metsäisine rantoineen 
veti hänen silmiään puoleensa. Hän näki oikealla matalan 
rannan, mutta vasemmalla kohosi korkeahkoja vaaroja, jotka 
olivat sankan metsän peittämät. Ihminen ei ollut vielä vakitui- 
sesti asettunut asumaan näille rannoille. 

— Se on vain kapeahko niemi, selitti Tapani pojalleen huo- 
mattuaan hänen tähystävän rantoja ja viittasi kädellään va- 
semmalle. — Sen takanaon suunnilleen samanlaajuinen järvi, 
kalaisa sekin. Meidän saaremme on tuolla, tuo veneen kokan 
edessä kohoava metsäinen ranta. 

— Se näyttää niemeltä, Yrjö arveli. 

— Se on melkein kuin niemi, sillä vain kapea salmi, kiven- 
heiton levyinen, erottaa sen manteresta. 


— Täällä on vähän saaria, sanoi Yrjö. 

— Tämä on avara vesi, mutta kalainen ja antoisa. 

Suuri, raskaassa lastissa oleva, kaukotaivalluksia varten ra- 
kennettu vene lähestyi rantaa, missä Tapani oli sanonut kala- 
pirtin olevan. Se solui ohi pohjoiseen pistävän niemekkeen, 
jonka nenässä oli pieni saari. Vasemmalla rannalla näytti ole- 


van useita lahtia, ja ruohistot erotti kumpaiseltakin rannalta 
selkävedelle saakka. 


Veneen kokka karahti rantaan. Tapani oli ohjannut sen ohi 
saaren eteläpään pieneen lahdelmaan vanhan petäjän alle, joka 
kallistui kauas rantaveden yli. Siinä oli nurminen rinne, aikai- 
sempien kesien oleskelun jäljeltä, ja koivikkoa kasvoi ylem- 
pänä. Mutta aivan rantatöyräällä kohotteli malkakattoaan 
pieni eräpirtti, sen lähellä olivat aitta ja kalankui vaustelineet 
ja korkealla rantapetäjässä katollinen riistansäilytyslava. Ranta- 
piissä oli vähäinen sauna. 

— Käyhän pirttiin, Yrjö, ja sytytä tuli, niin me kannamme 
tavarat aittaan ja asetumme taloksi, käski Tapani. 

Yrjö lähti nousemaan rinnettä, aukaisi pirtin oven ja astui 
sisälle. Häntä vastaan lemahti viimekesäisen kalansaaliin hiu- 
kan ummehtunut ja tympeä haju, mutta se haihtui pian, kun 
hän aukaisi akkunat. Kiukaan kupeella oli kuivia pilkkeitä. 
Yrjö työnsi niitä uuniin ja iski tulta. Hän sai kilkuttaa useita 
kertoja, ennenkuin piistä lensi kipinä kuivaan taulaan ja sytytti 
pienessä kupissa olevan rikin. Tervaslastut syttyivät heti, ja 
savu alkoi leijailla pirtissä. 

Astuessaan ulos Yrjö näki isänsä ja toisten miesten parhail- 
laan kantavan verkkoja ja siimoja kala-aittaan ja kiirehti aut- 
tamaan. Pian olivat tavarat tallessa, pieni suolasäkki, erä- 

maassa kultaakin kalliimpi, asetettu aitan kuivimpaan nurk- 
kaukseen, verkot riippumassa vaarnojen varassa ja kotona keh- 
rätyt koukkusiimakerät pärevasuissaan. Jauhosäkit asetettiin 
myös riippumaan aitan kattoon. Mutta kirveensä, keihäänsä, 
jousensa ja nuoliviinensä miehet ottivat mukaansa pirttiin. 

— Huomenna ryhdymme tervaamaan haapioita, että pää- 
semme mahdollisimman pian kalastamaan, sillä me olemme 
tavallista myöhemmässä, sanoi Tapani. 

— Mutta tänä iltana voimme jo heittää muutamia verk- 
koja, että saamme aamulla kalaa, esitti Heikki. 

— Mene Yrjön kanssa viskaamaan puolikymmentä verkkoa 
veteen, Tapani kehoitti poikiaan. 

— Lähdetään! innostui Yrjö. Hän kiirehti veljensä edellä 
rantaan ja nosteli verkkoja veneeseen, suureen matkapurteen, 
sillä kalaveneet olivat vielä kumollaan rannalla. Vene oli ras- 
kas soutaa, mutta tyynellä kävi kyllä päinsä silläkin heittää 
verkkoja. Hän souteli hiljalleen sitä mukaa kuin Heikki pu- 
dotteli pyydyksiä järveen ja sylkäisi veteen viimeisen ver- 
kon alkaessa painua pinnan alle. 

— Anna, Antti, ahvenia! hän huudahti ja käänsi kokan ran- 
taa kohden. Mutta hänen aironsa jäivät koholle ja katseensa 
kääntyi järven tyynelle ulapalle ja kiersi sen rantoja. Siihen, 
kauemmas rannasta, näkyi koko pitkä järvi metsäisine rantoi- 
neen. Aurinko oli jo laskeutunut ja suven pienet laulajat 
vaienneet. Suuri hiljaisuus vallitsi kaikkialla. Kalapirtistäkään 
e1 kuulunut ääniä, sillä miehet istuivat siellä hiljaisina odotel- 
len illallispuuron kiehumista. Yrjö unohtui pitkäksi ajaksi 
katselemaan avaraa järveä, sen asumattomia rantoja, joiden 
yllä kevätkesäisen illan hämärä leijaili niinkuin hieno huntu. 

— Soudahan, että päästään illalliselle! kehoitti Heikki nuo- 

rempaa veljeään. Yrjö havahtui ja painoi aironsa veteen. Vene 
lipui rantaan, ja sitaistuaan kokkaköyden puun ympärille vel- 
jekset nousivat pirttiin. 

Puuro oli kypsynyt ja jokainen ammensi sitä omaan pahka- 
kuppiinsa. Palanen leipää, kookas palvattu hirvenlihakimpale 
ja suolakala sekä puuro, voi silmänä — siinä oivallinen erä- 
miesten ateria. 

— Käypäs, Heikki, noutamassa heiniä! Muistat kai viime 
kesänä kootun vuodeheinäkasan, käski Tapani, ja Heikki nousi. 
Hän palasi hetkisen kuluttua kantaen suuren sylyksen kuivia 
korsia, mitkä levitettiin pirtin peränurkkaan. Jonkin ajan 
kuluttua pitkän matkan taivaltaneet miehet lepäsivät unessa. 

Mutta Yrjö ei saanut heti unen päästä kiinni, vaikka oli 
väsynyt. Häntä jännitti alkanut eräretki outoudellaan. Hän 
oli kuullut talvien mittaan niin monia kertomuksia suurista 
kalansaaliista, karhujen kaadoista ja hirvien sekä peurojen 
pyynnistä, että hän tunsi joutuneensa suuren seikkailun tielle. 
Mitä kesä toisikaan tullessaan? Hän tuijotti hämärän pirtin 
kattoon ja kuunteli isänsä, veljensä ja setiensä raskasta hen- 
gitystä. Mutta pian alkoi uupumus voittaa, ja hänen silmä- 
luomensa painuivat kiinni. Tuokion kuluttua pirtissä kuului 
vain viiden uupuneen miehen tasainen hengitys. Ja erämaa 
ja järvi lepäsivät liikahtamattomina heidän ympärillään. 


IL 
Yrjö meloskeli pienellä onkiveneellä kiertäen saarta ja etsien 
hyviä kalansyöntipaikkoja. Hän oli lähtenyt tarkastelemaan 


seutua, jolla heidän oli koko kesä vietettävä. Pyydykset oli 

laskettu järveen ja vanhemmat miehet palanneet kalapirtiri 
luo. Vielä ei ollut mitään erityistä kiirettä. Kaloja saatiin ja 
perattiin sekä kuivattiin talven varaksi, mutta kirveet eivät 
heiluneet kaskimaalla, joka oli suunniteltu tänä suvena kaataa 
ja seuraavana keväänä kylvää ohraa kasvamaan. Siihen työ- 
hön oli aika vielä sopimaton, sillä koivikko kalapirtin lähellä 
vasta kasvatteli lehtiään. 

Yrjö heitteli onkeaan, raudasta taottua ja hiottua koukkua, 
mutta kala ei ollut syönnillään enää näin myöhäisellä, ja hän 
lähti taas melomaan. Hänet ympäröi hiiskahtamaton erämaan 
rauha. Siellä täällä pulahti vain kala ja pienet aaltorenkaat 
levisivät kaikkiin suuntiin, kunnes uupuivat järven tyveneen. 
Eikä Yrjö välittänytkään sillä hetkellä saaliista. Hän meloi 
vain ja nautti suuresta hiljaisuudesta, mikä vallitsi koko seu- 
dulla. Hän antoi väliin melan levätä, katseli ja uneksi. Tässä 
erämaassa, joka levisi mittaamattomana kaikkiin suuntiin, 
näissä järvissä, joita vain kapeat kannakset ja niemimaat erot- 
tivat toisistaan, oli jotakin voimakkaasti vaikuttavaa, joka kieh- 
toi ja samalla saattoi mielen hiukan alakuloiseksi. Näin rau- 
hallisilla seuduilla Yrjö ei ollut aikaisemmin liikkunut. Koti- 
tienoon metsissä ja vesillä saattoi vähän väliä kohdata erä- ja 
kalamiehen, mutta täällä et tavannut ketään muita kuin oman 
väen. | 

Mutta Yrjö ei ikävöinytkään vieraita ihmisiä. Hän kuului 
sukuun, joka oli aina pyrkinyt kauemmas suurista kylistä, 
missä ihmiset olivat liian lähellä toisiaan. Hänen vaarinsa oli 
saapunut jostakin etelämpää, soutanut kerran keväisenä päi- 
vänä pitkin Päijännettä Korpilahden seudulle, missä ei vielä 
ollut yhtään uudistaloa, ja ryhtynyt siellä elämään ja raken- 
tarnaan pirttiä. Muutaman vuoden kuluttua hän oli noutanut 

naisen kotiseudultaan ja jatkanut hänen kanssaan ankaraa raa- 
dantaa — sen tuloksena olivat nyt laajat kaskimaat ja 
peltoakin, talo, jossa oli kaksi lakeaa pirttiä ja navetassa neljä 
lehmää ja tallissa hevonen. 

Ja Yrjön isä ja äiti olivat jatkaneet samaa raskasta työtä, 
valloittaneet korpimaalta vakan alan toisensa jälkeen uutta 
peltoa ja kaataneet kaskea. Mutta nyt olivat kaskimaat kai- 
konneet kauas talosta ja naapureitakin oli tullut, uudisasuk- 
kaita jostakin etelästä ja lännestä, niin että Korpilahden ran- 
tamilla ja vaaroilla silmä saattoi kirkkaana päivänä erottaa 
kymmenenkin savua. Riista ja kala oli vähentynyt, ja se 
pakotti miehet keväisin kauas eräjärville Ahdin ja Tapion 
karjaa tavoittelemaan. 

Näitä asioita tuumien Yrjö meloi hiljalleen pientä haapio- 
taan pitkin rannikkoa. Ja vaikka hän mietti monia kysymyksiä, 
hänen silmänsä olivat terävät ja huomioivat kaiken. Jossakin 
rantapuiden takana liikahti, ja Yrjö tarttui jouseensa antaen 
veneen lipua omia aikojaan eteenpäin. Hän ei kuitenkaan kot- 
vaan havainnut mitään erikoista, mutta yrittäessään taas tart- 
tua melaan hän näki pienen harmaan kerän heilahtavan 
aivan rantaäyräällä kasvavan kuusen juurella. Jousi ojentui, 
mutta nuoli ei viuhahtanut, sillä Yrjö huomasi jo, että siellä 
kyyristelihe arka jäniksen poikanen, vasta myöhäiskevään 
syntyjä. Olkoon rauhassa ja kasvakoon syksyksi, hän tuumi 
ryhtyen taas melomaan. 

Hän kiersi saaren länsipään mantereesta erottavan salmen 
kautta ja joutui saaren pohjoisrannalle, missä näkyi karikoita 
ja kaislaisia luotoja, mainioita kalapaikkoja, ja keskellä selkää 
oli pieni saari, jossa kasvoi vain muutama pensasmainen puu. 
— Uupuneen luoto, niin oli isä saarta nimittänyt ja kertonut, 

että aikaisempina kesinä olivat hämäläiset soutaneet Iisveden 
selkää pitkin kauemmas pohjoiseen ja aina levähtäneet luo- 
dolla. Siitä nimi. Mutta sillä saarella, missä heidän kala- 
pirttinsä oli, ei ollut oikeaa nimeä, se oli vain Kalasaari. Mutta 
sopihan se nimeksi, ajatteli Yrjö. 

Yö oli kuulakkaan kirkas ja valoisa, paljon valoisampi kuin 
kotiseudulla Hämeen mailla, vaikka ei ollutkaan vielä ukon- 
juhlan aika, se yö, jolloin vuoden valoisimmat viikot olivat. 
Yrjö katseli ihmetellen valonkajoa, joka näytti leviävän kaik- 
kialta: nousevan veden liikahtamattomasta kalvosta, säteilevän 
rantakivistä, jopa hohtavan puiden kupeistakin. Se oli eri- 
koista kirkkautta, joka tehosi hänen herkkään mieleensä, ja hän 
viivähti pitkät hetket katsellen vesiaavaa ja rantametsiä. 

Kiertäessään saaren eteläpään kautta takaisin kalarantaan 
hän katseli hetkisen hiekkaista lahden poukamaa, joka kuin 
viekoitellen kutsui uimaan. Hän oli käynyt muutamia kertoja 
hiekalla ja ampunut jousellaan rantapuista kukkometson. 
Mutta ilta oli jo myöhäinen ja hän meloi poukaman ohi. 

Kääntyessään kalavalkamaan hän sattui vilkaisemaan jär- 
ven itärannalle, niemen selkävedestä erottaman lahden ran- 
taan ja oli huomaavinaan siellä jotakin. Näytti niinkuin olisi 
vene liikkunut. Mutta ennenkuin hän ehti saada siitä tarkem- 
paa selvyyttä, kaikki peittyi rantapuiden varjoon. Yrjö katseli 
kauan havaitakseen uusia merkkejä, mutta mitään ei enää 
näkynyt, ja hän uskoi jo silmiensä valehdelleen, nähneensä 
näkyjä. Hän palasi kalapirtin rantaan ja kiskaisi veneen 
teloille. 

Mutta hän ei malttanut vielä mennä pirttiin, missä oli jo 
liiankin lämmin nukkua. Hän jäi seisomaan rantarinteelle ja 
katselemaan tyynelle salmelle. Häntä kiehtoi kesäisen iltayön 


I5 


hiljaisuus, ja vasta pitkän ajan kuluttua hän aukaisi vasten- 
mielisyyttä tuntien pirtin oven ja asettui hiljaa paikalleen 
vuodeheinille. 

Eikä hän enää aamusella ajatellut iltayöstä havaitsemaansa 
järven vastaisella rannalla liikkujaa. Muistaessaan huomionsa, 
joka ei voinut olla tosi, hän hymähti. Kukapa siellä olisi sou- 
dellut, sillä koko järven rantamilla ei ollut ketään toista kala- 
kuntaa, he vain. Hän ei virkkanut siitä toisille sanaakaan, aja- 
tellen, ettäisäkin saattaisi nauraa. Ei maininnut edes veljelleen, 
jonka kanssa nosti koukkuja. 

Saalis oli runsas, melkein jokaisessa koukussa oli kuha, hauki 
tai kookas ahven, ja hänellä oli täysi työ hoidellessaan venettä 
niin, että Heikki osui saamaan suuren hauenvankaleen venee- 
seen. Se uitteli sitmaa, yritti päästä pakoon ja irti, mutta kata- 
jainen koukku piti: sen oli tultava veneen luo, missä Heikki 
iski sen niskaan väkäisellä kalakirveellä ja nosti veneen poh- 
jalle, joka jo peittyi kaloista. Soudellessaan runsasta saalista 
kalarantaan Yrjö näki isänsä ja setänsä Matiaksen nostavan 
verkkoja ja Tuomaan sytyttelevän nuotiota rannalle. Alkoi 
kiireinen työ kalojen perkuussa. Suurimmat halkaistiin ja 
asetettiin kuivamaan kiivaasti paistavan auringon kypsytet- 
täväksi. 

— Saamme ainakin tämän kesän olla savolaisilta rauhassa, 
sanoi Tapani, kun miehet levähtivät rantanurmikolla saatuaan 
kalat peratuksi ja pyydykset kuivamaan. 

— Siltä näyttää, myönsi Tuomas. 

— Ne kyllä olisivat jo tulleet, jos yrittäisivät näille maille, 
Tapani jatkoi. 

— Parempi on, etteivät yritä, sillä täällä saattaa niille kehit- 
tyä kuumat oltavat. 

—: Niin, jos eivät saavu suurin voimin, Tapani huomautti. 

— Mutta miksi savolaiset eivät saisi saapua? kysyi Yrjö. 

— Siksi, että nämä ovat meidän takamaitamme, eräaluei- 
tamme, emmekä me salli tänne toisia, kiivastui Tapani po- 
jalleen. 

— Mutta mahtuisi kai tänne useampiakin kalastuskuntia, 
arveli Heikki. 

— Mahtuisi kai... vesille soutelemaan, mutta pian loppui- 
sivat kalat, niinkuin ne ovat Korpilahden vesiltäkin loppuneet, 
jos suuret joukot niitä pyytäisivät, ja silloin joutaisivat mei- 
dänkin hampaamme naulaan. Tapani valaisi pojilleen asian 
oikean laidan. Ja Tuomas sanoi: 

— Emme salli kaikenlaisten kulkijain tulla pyyntimail- 
lemme. Ja meillä on tavan kehittämä laki puolellamme. 

Yrjö vaikeni, mutta hän ei jaksanut täysin hyväksyä isänsä 
ja setäinsä käsityskantaa ja jyrkkyyttä. Hänestä tuntui, kun 
hän katseli laajaa selkävettä, että siinä tosiaankin oli alaa 
useammallekin venekunnalle pyytää kalaa, ja metsissäriitti 
riistaa monille erääjille. Hän ei tuntenut savolaisia ja ko- 
vitteli heidät jonkinlaisiksi metsäläisiksi, sillä kaikki puheet 
heistä olivat aikaisemminkin olleet kovin halventavia. Mutta 
hän vaikeni, sillä hän oli oppinut kunnioittamaan isäänsä 
ja pysymään hiljaa silloin kun tämä jotakin vakavasti 
sanoi. 

Hänen ajatuksensa askartelivat kuitenkin jatkuvasti savo- 
laisissa, joiden tuloa pidettiin pahana, suorastaan kirottavana 
tekona. Hän oli kasvanut siihen käsitykseen, että ne eräalueet 
ja vedet, joille jokin pyyntijoukko oli ensimmäisenä saapunut, 
kuuluivat sille joukolle, mutta koskaan hän ei ollut kuvitellut, 
että kokonaiset suuret järvialueet rantametsineen voisivat kuu- 

lua vain muutamille miehille, jollekin talolle, jossa oli joitakin 
kalaan ja erään kykeneviä. Kotiseudulla riitti puolenkym- 
menen virstan mittainen maa-ala jo useallekin talolle. Mutta 
kaipa se sillä tavalla oli, kaipa tämä järvi ja nuo metsät, jotka 
sen rannoilla näkyivät, olivat heidän omaisuuttaan, vaikka he 
eivät koskaan yrittäneetkään kalaan kauemmas oman Kala- 
saarensa rannikoilta. Vain muutaman kerran he olivat souta- 
neet selkäveden yli Uupuneen luodon karikoille koukkuja heit- 
tämään ja koetelleet saaliin runsautta toisen rannan lahdek- 
keissa saamatta kuitenkaan verkoistaan sen suurempia kala- 
määriä kuin Kalasaaren rantaruohikoista. 

Täyttäessään koukkuja — katajasta vuoltuja, lyhyitä, terävä- 
kärkisiä puikkoja, joiden keskelle veistettyyn uraan kieluke- 
lanka oli sidottu, jotta puikko kääntyi kalan suolistossa poikki- 
päin ja varmasti piti — Yrjö ajatteli samaa asiaa ja koetti poh- 
tia mielessään, miksi isä ja sedät olivat niin vihaisia savolai- 
sille, miksi koko kotitienoo puhui heistä halveksien, ja hän 
mainitsi siitä veljelleen. 

— Ne tulevat aina meidän eräjärvillemme ja metsästys- 
maillemme ja valtaavat niitä, selitti Heikki. — Nämä vedet 
ja rannat ovat olleet jo vuosikymmeniä hämäläisten taka- 
maita, aina kauas pohjoiseen saakka, eikä isä salli tänne muita 
kuin hämäläisiä, ei edes oman heimomme pyytäjiä liian 
lähelle. Nykyisin lienee tuolla toisten järvien rannoilla, län- 
nen ja pohjoisen puolella muutamia venekuntia. 

— Mutta me olemme täällä yksinämme. 

— Niin olemme. Isä kertoi kuitenkin tänne ehkä kesän 
kuluessa tulevan joitakin kotitienoon kalastajia, sellaisia, jotka 
kuuluvat meidän sukuumme. 

— He saavat siis tulla? 

— Ovathan he oman maakuntamme miehiä. No, lähde- 
täänpä taas laskemaan siimaa. 

Soudellessaan pitkin salmea ja käännellessään venettä mut- 
kia tehden Yrjö mietti yhä samaa asiaa: miksi näin suuri alue 
yritettiin pitää yhden kalastuskunnan hallussa. Hänen käsi- 
tyksensä mukaan Iisvedessä riittäisi saalista vaikka sadalle pyy- 
täjälle, ja hän huomautti siitä veljelleen. Tämä virkkoi: 

— Sopisi minunkin mielestäni, mutta isä on toista mieltä. 
Ja hän on ensimmäisenä saapunut tänne, joten talollamme on 
ensisijainen oikeus näihin alueisiin. Ja me aiomme pysyä 
täällä. 


Samaa kysymystä pohti Tapanikin istuessaan veneen pe- 
rässä Matiaksen soudellessa verkkopaikoille. Hän oli koko 
talven pelännyt, että savolaiset saapuisivat, sillä hänen edel- 
lisenä kesänä kohtaamansa savolainen mies oli näyttänyt epäil- 
tävältä. Mies ei ollut selitellyt hänelle mitään, oli maininnut 
vain lähteneensä kauas eräämään ja katselemaan seutuja. 
Mutta se oli Tapanin mielestä epäilyttävää. Savolainen saat- 
toi hyvinkin olla vakoilumatkalla, etsimässä erämetsiä ja 
- vesiä, sillä savolaiset tunkeutuivat kaikkialle, minne hämäläi- 
set olivat jo aikaisemmin ehtineet saapua. Tapani tunsi kau- 
naa savolaisia kohtaan, ja hän oli koko ajan, minkä he olivat 
Kalasaaressa olleet, odottanut savolaisia saapuvaksi. Kun niitä 
e1 vieläkään näkynyt, hän alkoi rauhoittua. Ainakin alkanut 
kesä saataisiin olla savolaisilta rauhassa näillä vesillä ja ran- 
noilla, joita Tapani piti ominaan. Hän näki Tuomaan työn- 
televän lauttaa pitkin rantaa, missä vielä valkoisin pärein pais- 
tavat katiskat kohosivat kevättulvan jäljeltä laskeutuvan veden- 
pinnan yläpuolelle. 

Pudottaessaan verkkoja veteen Tapani ajatteli tyynemmin 
oloja ja elämää. Vielä ei ollut ketään uhmaamassa hänen 
oikeuksiaan. Vielä hän saattoi veljiensä ja poikiensa kanssa 
hallita näitä seutuja. Ja hän hallitsisi, pitäisi alueet ominaan, 
pitäisi, vaikka täytyisi taistella. Ennenkin oli taisteltu erä- 
maista ja kalavesistä ja vahvempi oli saanut ne pitää. 

Jotakin sellaista mielessään hautoen ja tapahtuvaksi odo- 
tellen Tapani oli ottanut nuorimman poikansa eräretkelle. 
Tosin Yrjö oli nuori, mutta hänellä oli jo mittavuutta taval- 
lisen miehen verran, ja voimiakin oli riittävästi yhtä vankkaa- 
kin savolaista vastaan. Tuolla salmella Yrjö souteli vanhem- 
man veljensä kanssa. Tapanin mieli lientyi yhä, sillä hänellä 
oli sentään kaksi komeaa poikaa, vaikka kaksi vanhinta oli tuoni 
korjannut, samoin kuin oli vienyt Marketankin, joka aina 
syysmyrskyjen Päijännettä myllertäessä oli ollut rannassa 
vastaanottamassa erämiesten saapuessa koko kesän kestäneeltä 
retkeltään. 

Kuinka mones suvi hänellä olikaan täällä kaukana pohjoi- 
sessa? Ainakin viisitoista kesää hän oli viettänyt, ensin Tuo- 
maan ja Matiaksen kanssa, ja viime vuosina oli Heikkikin ollut 
mukana. Ja nyt oli myös Yrjö. Viisi vankkaa miestä heitä 
oli. He kyllä selviäisivät, vaikka vieraita tunkeutujia tulisikin 
yrittämään osille saaliista, joka tänä kesänä näytti kehittyvän 
runsaaksi. Tuolla kuivaustelineillä ja pirtin sekä kala-aitan 
seinillä riippumassa oli suuri määrä haukia, kuhia, siikoja ja 
Isoja ahveniakin. Ensi talven muona tulisi hyvinkin turva- 
tuksi. Ja saattoihan syyskausi antaa metsänriistaa, lintuja ja 
nahkoja, joilla verot suoritettaisiin. 

— Huopaahan hiukan! hän käski veljeään, sillä verkko oli 
vähän sotkeutunut. Hän päästeli toisiinsa takertuneet painot 

irti ja antoi pyydyksen taas solua puikkarilta veteen. Se oli 
hyvä pyydys, hienoista liinalangoista kudottu. Marketta ne 
langat oli kehrännyt vuosia sitten. Verkkoa katsellessaan Ta- 
panin mieli kääntyi poismenneen puoleen. Olisi Marketta 
saanut elää. Oli sellainen rauhallinen ja hyvä vaimo. Mutta 
hän meni pois eikä palaa enää koskaan, meni sinne, minne 
jokaisen on mentävä. Mutta Tapania lohdutti usko siihen, 
että hän taas kohtaisi Marketan siellä, mistä pappi, oppinut 
Lauri Pietarinpoika, aina kylään retkensä johdettuaan kertoi. 

Erämaa oli iskeytynyt Tapanin veriin. Jo poikasesta hän 
oli ollut mukana jokakesäisillä eräretkillä, ensin lähempänä 
kotimaita, sitten yhä kauempana, kun läheisille alueille oli 
kerääntynyt liian paljon pyytäjiä. Tuolla etelässä, Rautalam- 
men suunnalla, mistä he olivat ohi soutaneet, oli kymmeniä 
venekuntia, ja siellä poltettiin kaskiakin, kynnettiin ja kylvet- 
tiin, ja syksyisin olivat veneet kukkuroillaan kalaa, riistaa ja 
viljaa, vaikka saalis ei enää ollutkaan niin runsasta kuin aikai- 
semmin. Sen vuoksi Tapani oli pyrkinyt tänne pohjoisem- 
paan, missä sai olla omassa rauhassaan, ja merkinnyt Iisveden 
rannat ja vedet omaksi alueekseen. 

Mutta tänä kesänä hän ei aikonut jättäytyä vain kalaa pyy- 
tämään ja metsänantia tavoittelemaan. Heillä oli mukana 
terävät kirveet sitä varten, että ensimmäinen kaski kaadettai- 
siin tännekin kuivumaan seuraavana keväänä poltettavaksi ja 
kylvettäväksi. Ja hänellä oli toisiakin suunnitelmia, joista hän 
ei ollut vielä veljilleenkään virkkanut. Heidän perheeseensä 
kuuluivat veljet ja hänen kaksi poikaansa, Heikki ja Yrjö sekä 
tytöt, ja Tuomaalla oli perhe. Mutta heillä oli vain yksi talo. 
Tyttäret menisivät aikanaan miehelään, vietäisiin toisiin taloi- 
hin, mutta velimiehet ja pojat jäisivät jakamaan taloa, kun 

vaarista aika jättäisi. Mutta hänestä ei kotitalon pirstominen 
ollut mieluisaa. Kahteen osaan se voitaisiin jakaa, mutta ei 
pienempiin paloihin, sillä pieniä taloista tulisi silloinkin. Tuo- 
mas saisi toisen puolen ja hän itse toisen, jos Matias ei innos- 
tuisi katselemaan naista itselleen, mikä ei enää ollut suinkaan 
kovin pelättävää. Olihan Matiaksella jo ikää. Heikki saisi 
talon, kun minusta aika jättää, Tapani mietti, mutta Yrjö 
jäisi talotta. 

Sen vuoksi hän suunnitteli jo uuden talon rakentamista 
tänne kauas, uudisasutuksen perustamista erämaahan, missä 
olisi lääniä liikkua, missä ei joka askelella tapaisi metsissä ja 
rannoilla toisten nuotioiden jätteitä. Ja Yrjö sai nyt tottua 
takamaan oloihin, jotta vankistuttuaan kykenisi selviytymään. 

Ja miksikäs ei selviytyisi täällä, missä oli kalaa ja riistaa, 
missä vedet vilisivät täynnä Ahdin väkeä ja metsät Tapion 
karjaa. Viime vuosina Tapani oli kotimaillaan, minne kohosi 
yhä uusia taloja, tuntenut kuin outoa ahdistusta. Ihmisiä oli 
jo liian paljon samoilla maisemilla. Toinen toisensa tiellä 
siellä oltiin, ja saalis väheni vuosi vuodelta. Sen vuoksi hän 
oli usein ajatellut siirtymistä pois niiltä mailta, vaikkapa tänne 
saakka. Siellä kasvoivat kyllä pellot ja kaskimaat viljaa, mutta 
hänestä ei pellon perkaaminen ja kasken kaataminen ollut 
työtä, johon olisi kannattanut kaikki voimansa uhrata. Toista 
oli eränkäynti ja kalastaminen, souteleminen vesillä ja kulke- 
minen koskemattomissa metsissä, joissa tunsi olevansa vapaa 
ja kaukana kateellisista naapureista. 

Eipä tiedä, vaikka muutankin muutaman vuoden kuluttua 
Yrjön kanssa tänne, Tapani päätteli pudottaessaan verkon- 
pään veteen. 

Koukkumiehetkin olivat saaneet siimansa järveen ja sou- 

telivat kohden kalarantaa. Tapanin silmät seurasivat poikia, 
ja hän tunsi isän ylpeyttä katsellessaan reippaita nuorukaisia, 
joista kasvaisi pian täysiä miehiä, oikeita eränkävijöitä ... 
kun vain ei otettaisi asemiehiksi. Mutta eihän vuosiin ollut 
kuulunut mitään sodan uhkasta, vainoista, joiden aikana mies- 
ten täytyi lähteä valtakuntaa puolustamaan tai myös sen 
vihollisia kurittamaan. Rauhassa olivat Hämeen takamaiden 
miehet saaneet elää monia vuosia. Ja olihan erämaa pojilla 
turvana, jos miesten otto tulisi eteen. Turvaisi heidät, niin- 
kuin monet oli turvannut. 

Tuomaskin työnteli lauttansa rantaan ja heitteli kymmen- 
kunta hauen venkaletta sekä muutamia säynäviä kivikolle. 
Ahti oli ollut anteliaalla tuulella. Pian lekkoi pieni nuotio 
rantarinteellä, sen yllä kiehui pata täynnä kalaa, ja miehet 
loikoivat läheisyydessä odottaen ilta-aterian kypsymistä. 


III. 


Eräänä iltana Ukon juhlan edellisellä viikolla, juhlan, jota 
pappi, Lauri Pietarinpoika, nimitti Johannes Kastajan päi- 
väksi, Yrjö meloi taas pienellä haapiolla saaren rantoja. Hänen 
onkensa viisti vettä valmiina ottamiaan, mutta vaikka hän 
äsken oli saanut karikolta pienen vakallisen kyrmyniskoja ahve- 
nia, niiden syöntihalu oli äkkiä lakannut eikä onkeen ottanut, 
vaikka hän siirtyi toiselle paikallekin. Hän meloi sen vuoksi 
joutilaana, antoi veneen liikkua ja ihasteli illan rauhaa. Muu- 
tamien myrskyisten päivien jälkeen oli taas tullut tyvenen 
vuoro. Näytti siltä, että koko erämaa valmistautui hiljaisessa 
juhlamielessä viettämään valon juhlaa, pisimmän päivän ja 
lyhimmäniyön aikaa. 

Saaren päähän jouduttuaan Yrjö sattui silmäämään järven 
vastaiselle rannalle idän suuntaan, missä lahti rantalehtoineen 
lepäsi hiljaisena ja rauhallisena. Hänen melansa pysähtyi 
ilmaan, ja hän jäi pitkään katsomaan yhteen pisteeseen, jonka 
hänen silmänsä erotti rannalta. Se piste näytti liikkuvan vit- 
kalleen rantaa pitkin. Hän luuli ensin, että siellä ui jokin eläin, 
hirvi tai karhu, mutta sitten siellä vilahti jotakin, mikä ilmaisi 
Yrjölle, ettei mikään eläin ollut järvessä: vene siellä oli. Joko- 
han? Hän tiesi varmasti, etteivät isä eikä sedät enempää kuin 
Heikki-velikään olleet nyt soutelemassa. He olivat saaressa 
ja valmistautuivat kai parhaillaan yösijalle. Siispä siellä saat- 
toi olla vieraita soutelijoita... savolaisiako? Yrjö katseli 
kauan rannan suuntaan ja oli erottavinaan veneen kääntyvän 
ja ohjautuvan rantaan. 

Hän tuumi hetkisen ja aikoi kiirehtiä viemään isälleen vies- 
tiä outojen ihmisten saapumisesta Iisveden rannoille, mutta 
harkittuaan tarkemmin hän päättikin yrittää ensin ottaa selkoa 
soutelijoista. Ripeästi hän siirtyi veneen perästä airoille ja 
lähti soutamaan vastaista rantaa kohden. Hän souti samalla 
kohdaila olevan niemen nenään ja kiskaisi kevyen haapion 
kauas rantametsän suojaan katajikkoon ja taitteli hiukan kuu- 
senhavuja peitoksi. Venettä ei outo löytäisi, ellei sattuisi 
suoraan siihen kompastumaan. Yrjö lähti sitten hiipimään 
rantametsän suojassa etelää kohden. 

Hän oli tottunut liikkumaan metsissä ja eteni nyt niin hil- 
jaa, ettei risukaan rasahtanut hänen tuohivirsunsa alla. Hä- 
nellä ei ollut mukanaan keihästä, mutta jousi ja nuolia oli ja 
myös terävä puukko. Hän ei pelännyt, vaikka oli yksin. Hän 
oli rohkea mieleltään eikä uskonut, että savolaisetkaan olisivat 
niin pahoja, että hyökkäisivät hänen kimppuunsa. Ja hän 

muisti myös Lauri-papin kertomuksen hänen kaimastaan, Py- 
hästä Yrjänästä, joka voitti kauhean lohikäärmeen. Yrjänä 
varmaan suojelisi kaimaansa, niin oli pappi sanonut ja niin 
Yrjö uskoi, sillä hän ei tahtonut vieraille soutelijoille mitään 
pahaa, halusi vain nähdä, keitä he olivat. 

Kiertäen kauemmitse hiekkapohjaisen lahden hän hiipi 
eteenpäin. Arvioiden veneen ohjautuneen maihin niille seu- 
duin hän kääntyi etelään ja jatkoi varoen etenemistään. 

Mutta hän pysähtyi äkkiä, sillä hän kuuli ääniä edestään. 
Useita ihmisiä tuntui puhelevan hiljaa keskenään, ja hienoi- 
nen savun haju tuntui hänen luokseen saakka. Tuossa ne oli- 
vat, muutaman nuolenkantaman päässä, oudot soutelijat. Yrjön 
sydän sykki nopeammin, kun hän puulta puulle ja kataja- 
pensaalta toiselle siirtyen läheni puhelijoita. Äänet kovenivat, 
ja Yrjö erotti jo sanoja ja lauseita. Hän ymmärsi puhetta, 
vaikka se olikin erilaista kuin hänen ja heidän kylänsä väen. 
Savolaisia ne varmaankin ovat, hän päätteli, sillä isä ja toiset 
miehet olivat kertoneet savolaisten puhelevan kummallisella 
tavalla. Yrjö olisi voinut jo kääntyä ja kiirehtiä ilmoittamaan 
isälleen sekä muille savolaisten kuitenkin saapuneen, mutta 
hän ei halunnut lähteä ennen kuin oli ottanut selvän siitä, 
miten monta vieraita oli ja minkälaisia he olivat. 

Kurkistaessaan sakean pensaan takaa hän huomasi kahden 
rantakallion välisessä kapeassa painanteessa nuotion ja sen 
ympärillä kaksi miestä ja kaksi naista. Miehistä oli toinen van- 
hempi, suunnilleen Yrjön isän ikäinen, mutta toinen oli tus- 
kin kahta vuosikymmentä täyttänyt. Samoin oli toinen nai- 
sista iäkkäämpi, mutta toinen vielä tyttönen. Yrjö ei erotta- 
nut järvelle katselevan tytön kasvoja, mutta vanhemman nai- 
sen ja miesten kasvot hän näki selvästi. Miehillä oli kapeah- 

kot piirteet ja silmät vilkuilivat vilkkaina milloin mihinkin 
suuntaan. Heissä näytti olevan jonkinlaista levottomuutta, 
mikä ilmaisi heidän mielensä rauhattomuuden. 

— Tämä näyttää mainiolta tienoolta, sanoi nuorempi 
miehistä. 

— Huomasin sen viime syyskesällä täällä kuljeskellessani 
ja uusia erämaita etsiskellessäni, myönsi ikämies. 

— Kerroit tavanneesi täällä hämäläisen erämiehen. 

— Tapasin. 

— Jos hämäläiset ovat ehtineet ennen meitä. Entä sitten? 

— Mitäs siitä, vaikka olisivat ehtineetkin? Nämä maat ja 
vedet eivät ole suinkaan vain hämäläisten. Meitä savolaisia 
on kehoitettu siirtymään niin kauas kuin uskallamme, ja me- 
hän uskallamme vaikka Tuli-Lappiin saakka, sinne missä noi- 
dat liikkuvat ja pahat henget pitävät peliään. Vanhempi mies 
naurahti. — Ole huoletta, Pekka, tänne me jäämme ja täällä 
pysymme. 

— Mutta jos hämäläisiä on paljon, niin ne kykenevät kar- 
koittamaan meidät. 

— Tulemme takaisin sitä suuremmalla väellä ja voimalla. 
Eläähän meidänkin täytyy. Ja täällä olet sinäkin turvassa 
asemiesten ottajilta. 

Yrjö kuunteli miesten keskustelua ja hänen kiukkunsa yritti 
kohota: vai aikoivat nuo asettua tänne, anastaa meidän kala- 
vetemme ja riistamaamme! Käsi puristui tiukasti jousen ym- 
pärille, ja hän yritti lähteä palaamaan, mutta silloin sanoi van- 
hempi nainen: 

— Menehän, Kerttuli, noutamaan vettä rannasta. 

— Kyllä, äiti. 

Yrjö näki tytön nousevan ja ottavan pienen puisen sangon. 
Hän hämmästyi. Hän oli luullut selin istuvaa tyttöä pieneksi 
ja nuoreksi, mutta huomasikin, että nuotion äärestä nousi 
solakka neitonen, vartaloltaan kokonaan toisennäköinen kuin 
kotitienoon naiset, jotka olivat vankkoja ja vakaita. Tyttö meni 
hypellen ja hyräillen täyttämään äitinsä käskyä ja palasi pian 
täysi vesisanko kädessä. Yrjö näki nyt hänen kasvonsakin. 
Ne olivat soikeat ja siromuotoiset, posket pyöristyivät kuiten- 
kin somasti ja kaksi sinistä silmää katseli tummien kulmakaa- 
rien alta. Huolimattomasti mutta hauskasti sitaistu huivi 
varjosti otsaa, joka oli korkea ja valkea. Yrjön silmät kiintyi- 
vät tytön pyöreään leukaan ja päivänpaahtamaan kaulaan, jota 
näkyi hiukan valkoisen pellavapaidan kauluksen yläpuolella. 
Siroin mutta silti voimakkailta näyttävin käsivarsin tyttö kan- 
toi sangon äitinsä luo. Tämä kaatoi siitä vettä pataan ja heitti 
siihen kaloja. 

— On niin lämmin ja lauha, että . . ., naurahti tyttö ja tem- 
pasi huivin päästään ja löyhytteli sillä sääskiä, jotka surisivat 
hänen ympärillään. Yrjö huomasi hänen runsaan tukkansa 
tummuuden. Se oli kahdella palmikolla, jotka riippuivat hä- 
nen pyöreitä hartioitaan pitkin ulottuen lähelle vyötäröä. Ker- 
rassaan soma tyttö, Yrjö tunnusti ja katseli Kerttulia — siten- 
hän äiti oli häntä nimittänyt —, joka syrjittäin istui nuotion 
ääressä; Yrjöä viehätti tytön kasvojen sivukuva ja vartalon 
solakkuus, joka erottui selvästi hänen istuessaankin. Tytön 
rinta kohoili vielä äskeisen rannassakäynnin jälkeen, ja Yrjö 
näki herttaisen hymyn punaisilla huulilla. Tuo tyttö ei aina- 
kaan näyttänyt pahalta ihmiseltä, eivätkä miehet enempää 
kuin vanhempi nainenkaan tuntuneet Yrjöstä enää peloitta- 
vilta. 

Mutta tunkeutujia he olivat, savolaisia, joilla ei ollut oikeutta 
saapua näille rannoille, niinkuin isä oli sanonut. Yrjö tähys- 
teli heitä ja kuulosteli melkein keskeytymättä jatkuvaa keskus- 
telua. Riittikin heillä puhelemista! Suut kävivät vilkkaasti, 
ja naurahduskin kuului. Yrjö ihmetteli moista puhetulvaa. 
Hän oli tottunut siihen, että meni pitkiä aikoja, ennenkuin 
sana virkettiin. Venyvät hetket voitiin istua yksissä äänettö- 
minä. Totta oli isä siinäkin sanonut, että savolaiset olivat kie- 
leviä, puhuivat paljon. 

— Joko keitto pian kypsyy, tässä alkaa tulla nälkä odotel- 
lessa? kysyi ikämies. 

— Odota vielä vähän aikaa, Aapo. Malttaa köyhäkin keit- 
tää, mutta ei malta jäähdyttää. 

— No, maltetaan sitten, Maria. 

— Tähänkö me jäämme? kysyi vaimo. 

— Minusta tämä on sopiva paikka. Tuo kallio tuolla suo- 
jaa pohjoistuulilta ja toinen etelästä puhaltavilta. Raivaamme 
vain aukeaman tuonne hiukan ylemmäs, missä on kangasta, 
pyydyksien kuivaamispaikaksi ja rakennamme saunan tähän 
rannalle. 

— Eikö olisi viisainta asettua kauemmas rannasta? 

— Miksi, Maria? 

— Hämäläisten vuoksi. Ne ovat vihaisia ja voivat hyökätä. 

— Hämäläisten! Pyh! Mitäs me niistä. Emmehän tiedä, 
onko niitä laisinkaan tämän järven tienoilla, ja jos on, niin 
kyllä ne kurissa pidetään. On pidetty ennenkin. 

— Kertovat taisteluista ja verenvuodatuksista, sen vuoksi 
minä, Maria mutisi. — Meitä on vain neljä täällä. 

— Tarkoitatko, että meidän pitäisi lähteä pois ja palata taas 
suuremmin voimin... vai? 

— En sitäkään, mutta ollaan kuitenkin varovaisia. 

— Siihen kurki kuolee, kuin suo sulaa. Jos me nyt läh- 
demme ilman saalista ja soutelemme takaisin Savonrannalle, 
niin saamme ensi talvena purra pettua ja jäkälää. Ei, täällä 
me pysymme tämän kesän ja tulemme seuraavaksikin, jäämme 
ehkä tänne talveksikin, sillä täällä näyttää olevan oivallisia 
rantarinteitä kaskimaiksi, kalaa on järvessä, ja riistaa on myös 
metsissä, joita tarkastelin viime syyskaudella. Tuolla koillisen 
puolella on toinen laaja järvi, joka varmasti on myös kalaisa. 
Sen rannoille sopii perhekuntia asettumaan. Ei, tänne me 
rakennamme asentomme ja pyydämme saalista syksyyn saakka. 
Sitten palaamme ja tulemme ensi keväänä suuremmalla voi- 
malla, muodostamme tästä savolaisen uudisasutuksen. 

— Mutta ikävä täällä tulee, arveli Kerttuli. 

— Mitä vielä, tyttö. Kun saadaan kalaa, niin et jouda hai- 
kailemaan saalista peratessasi. 

— Joko rakennamme majan, isä? kysyi Pekka. 

— Kyllä me tarkenemme nämä lämpimät yöt majattakin. 
Ehditäänhän se. Rakennetaan sitten sauna. 


Yrjö kyyrötti kuin paikoilleen kiinni naulittuna seuraten 
vierasten sanailua. Vai aikoivat savolaiset jäädä koko kesäksi, 
asettua tähän kallioiden väliseen syvänteeseen ja tulla seuraa- 
vana keväänä suuremmalla voimalla. Yrjöä harmitti. Moko- 
matkin! Pysyisivät omilla kalavesillään ja erämaillaan eivätkä 
tunkeutuisi hämäläisten maille, hän tuumi jo kaunaa tuntien, 
mutta se haihtui heti, kun hän katsoi tyttöön, joka kohenteli 
tulta keittopuussa riippuvan padan alle. Tuota tyttöä hän 
ei voinut vihata. Jos tyttö olisi saapunut yksinään, Yrjö olisi 
ollut ensimmäinen toivottamaan hänet tervetulleeksi, niin 

savolainen kuin neito olikin. Mutta miehet! He olivat tunkei- 
lijoita, niinkuin isä sanoi. 

Mutta vihdoinkin hänen täytyi lähteä palaamaan Kalasaa- 
reen. Vetäydyttyään puiden ja pensaiden suojassa niin kauas, 
ettei kovakaan askeleen ääni enää voinut kuulua, hän lähti 
kävelemään nopein askelin veneelleen. Savolaisten puheista 
hän oli saanut selville, ettei toisia erätriehiä ollut koko ranni- 
kolla, ja jatkoi matkaansa vähin varomisin. 

Puoliyö oli jo pitkälti ohi, ennenkuin hän ehti kalapirtille. 
Hän huomasi isänsä olevan valveilla ja tähystelevän järvelle, 
jonka pintaa iltayöstä heränneen tuulen viri kuvioi. 

— Ongellako olit koko yön? kysyi Tapani. 

— En. 

— Muutenkos vain soutelit? 

— Niin... kävin tuolla vastaisella rannalla. 

— Mitä sinä siellä? 

— Katselin ja kiertelinkin. 

— Näitkö riistaa? 

— En... näin savolaisia. 

— Mitä... savolaisia? Missä sinä niitä näit? Tapani kat- 
soi tiukasti ja kiihtyneenä poikaansa. 

— Tuolla... lahden rannalla. 

— Älä! Ukon nimessä...! Olivatko ne savolaisia? 

— Olivat. 

— Kuinka paljon niitä oli? 

— Neljä: kaksi miestä ja kaksi naista. Yksi perhe vain, 
Yrjö selitti. 

— Pääsitkö lähelle? 

— Muutamien sylien päähän. 

— Vai niin. Tapani seisoi kauan katsellen tuimasti järvelle, 

ja rinta kohoili hänen kiivaasti hengittäessään. Sitten hän 
kysyi: 

— Mitä ne aikovat ... saitko selville? 

— Jäävät tänne koko kesäksi ja uhkaavat tulla seuraavana 
keväänä suuremmalla joukolla. 

— Ryöttäät! Tapani puuskahti vihoissaan. Hänen omistus- 
oikeuttaan yritettiin loukata. Hänen eräjärvensä rannoille 
aikoivat savolaiset asettua, mokomatkin, jotka tunkeutuivat 
kaikkialle, työntyivät aina sinne, missä jo oli hämäläisiä. Sel- 
laisia ne olivat, kulkijoita ja toisten osan anastajia. Mutta se 
oli estettävä. Niitä on vain neljä, niin poika sanoi. Ne olisi 
helppo nujertaa ja karkoittaa. Mutta entäs sitten? Jos ne 
ajaisi pois, pakottaisi väkivoimin lähtemään, ne tulisivat pian 
takaisin kymmenien miesten voimalla, ja sitten . . . sitten olisi 
taas edessä yhteenotto, taistelu ja vertakin vuotaisi. Tapani 
mietti ankarasti, mutta ei keksinyt keinoa, miten savolaisista 
parhaiten pääsisi. Kiivaasti kävellen hän kiirehti pirtille ja 
tempasi oven auki huutaen: 

— Hei, ylös, Matias, Tuomas ja Heikki! Paha on irti näillä 
seuduilla! 

— Mitä... miksi sinä huudat? kysyi Tuomas hieroen 
unen rippeitä silmistään. 

— Savolaiset! 

— Mitä heistä? Matias tiedusteli rauhallisesti. 

— Ovat tulleet tänne. 

— Vai niin ... minne? 

— Yrjö on tavannut kokonaisen perheen tuolla toisella 
rannalla. 

— Milloin sinä ..? kysyi Heikki veljeltään. 

— Tänä yönä. 

— Niin Yrjö kertoi, selitti Tapani. — Siellä ne ovat, savo- 
laiset, joiden saapumista olen pelännyt monena kesänä, sillä 
niitä on ollut tuolla idässä olevien järvien rantamilla. Sieltä 
niillä on selvät vesireitit tänne, paljon selvemmät ja muka- 
vammat kuin meillä. Olen kuitenkin toivonut, että ne pysyl- 
sivät toistaiseksi omilla alueillaan eivätkä työntyisi meidän 
maillemme. Mutta ne työntyvät, tulevat kuin omilleen, vaikka 
me olemme täällä olleet ensimmäisinä. 

— Mutta savolaiset eivät tiedä, että me olemme täällä. 
Kuulin sen heidän keskustelustaan, huomautti Yrjö. 

— Se ei merkitse mitään, tietävätkö vai eivät! Tapani ki- 
vahti. — Ikimuistoisten erämaan lakien mukaan alue on sen, 
joka ensimmäiseksi saapuu. 

— Näin suuri? kysyi Yrjö. 

— Kyllä, poika. Ja nyt meidän on mietittävä tapa, millä 
kykenemme karkoittamaan tungettelijat. 

— Suoraan vain tuonne toiselle rannalle, ja kova laki: ellei- 
vät heti lähde, niin sitten ...! uhkasi Tuomas. 

— Se olisi selvintä, mutta mietitäänhän. Jos me ne kar- 
koitamme, ne tulevat sellaisella voimalla, että emme kykene 
niitä vastustamaan, ja jos me ne surmaamme, siitä voi seu- 
rata kova kosto. 

— Kyllä erämaa meitä suojelee ja jäljet peittää. 

— Ei peitä savolaisten silmiltä noiden saapuneiden palaa- 
mattomuutta. Jos koko perhe jää tänne eikä tule tuttuihin 
kyliin, silloin siellä tehdään johtopäätöksiä, ja se, mikä siitä 
taas seuraa, e1 ole meille mieluisaa. Tapani raapi korvantaus- 
taansa ja katsoi veljiinsä. — Mitä tuumit, Matias? 

— Ei kai suoranaisesta väkivallasta ole lopullista apua. Jos 

yhden karkoitamme ja surmaamme, niin toisia tulee kahta 
kiukkuisempina tänne. 

— Annetaan heidän asettua toiselle rannalle, onhan täällä 
riittävästi tilaa, yritti Yrjö sovitella, mutta Tapani äsähti: 

— Pidähän suusi, poika, tämä on aikamiesten asia! Käy- 
dään pyydyksillä ja keskustellaan sitten. Sanoit, että ne ovat 
vasta äskettäin saapuneet? 

— Niin, kuulin, että ne olivat etsineet mukavaa asento- 
paikkaa ja vasta eilen illalla asettuneet tuonne kallioiden väliin. 

— Ne ovat olleet siis tämän järven rannoilla jo kauem- 
minkin. 

— Kaipa ovat. Yrjö muisti aikaisemman huomionsa, ve- 
neen, joka oli eräänä iltana häipynyt hänen näkyvistään, ja 
arvasi, että savolaiset olivat jo silloin soudelleet, vaikka heitä 
ei Kalasaaren rannoilla havaittu. 

— Kyllä me vielä keksimme keinon, näytämme niille, mu- 
tisi Tapani laskeutuessaan rantaan». — Emme luovuta aluei- 
tamme savolaisille. Jospa sieltä kotikylästä tulee lisää väkeä 
naille tienoille, hän toivoi, vaikka aikaisemmin oli kovin vas- 
tenmielisesti suhtautunut siihen, että toisia hämäläisiä saa- 
puisi hänen kalarannoilleen. 


IV. 


Päivät kuitenkin kuluivat eikä mitään erikoista tapahtunut. 
Puhe kääntyi usein savolaisiin, joiden veneen nähtiin soutele- 
van rantamilla ja luodolla, joka pisti pohjoissuuntaan niemen 
nenästä, mutta koskaan se ei lähestynyt hämäläisten Kala- 
saaren rantaa. Savolaiset jo varmaan tiesivät hämäläisten 

asennon, näkivät heidän veneidensäliikkuvansalmella ja selkä- 
vesillä, mutta eivät yrittäneetkään tulla puheille. 

Tapani katseli heitä usein, ja hänen ilmeensä synkistyi. Hän 
käsitti, että ellei ryhdytty tehokkaisiin toimenpiteisiin, tulok- 
kaat jäisivät tänne ja tulisivat taas toisena kesänä. Kun en 
kolkannut sitä savolaista viime syksynä, hän toisinaan ajatteli, 
mutta sitten hänen mieleensä kohosi vastavaikutus: ei sellaista 
sentään sopinut tehdä, se olisi ollut murha. 

Hän tiesi, että sellaisia tapahtumia oli sattunut siellä täällä. 
Moni yksinäinen erämies oli jäänyt palaamatta, eikä niitä 
kaikkia voinut laskea petojen ja tapaturmien tilille. Oli jäänyt 
hämäläisiä, mutta oli jäänyt savolaisiakin. Monta yhteenottoa 
oli erämaissa suoritettu, monta iskua erämetsien ja kalavesien 
vuoksi annettu ja annettaisiin vastakin, mutta Tapanistatuntui 
jollakin tavalla vastenmieliseltä suunnitella väkivaltaista ratkai- 
sua näiden Iisveden rannoille saapuneiden savolaisten suhteen. 

Tapani keskusteli usein samasta asiasta veljiensä ja poikiensa 
kanssa, mutta kukaan ei osannut ehdottaa tapaa, millä tunkei- 
lijat työnnettäisiin pois. 

Ja kun hämäläiset ryhtyivät kalastuksen välissä kaatamaan 
kaskea päivärinteeseen lähelle kalapirttiään, unohtuivat savo- 
laiset usein, sillä raskas raataminen uuvutti. Illoin ja aamuin 
he liikkuivat kalassa ja päivisin kaatoivat puita. Ne olivat vank- 
koja jättiläisiä, koivutkin vuosikymmenien ikäisiä, monet jo 
vanhuuttaan lahoja ja harmaita, ja petäjät vaativat sisukkuutta, 
ennenkuin ryskyen keikahtivat kumoon. Mutta he uurastivat 
päivästä toiseen, ja vihdoin oli riittävän suuri kaskimaa ensi 
kevättä varten kumossa. 

— Kelpaa siihen pistää tuli ja kylvää siemen, sanoi Matias 
katsellen raiviota. 

— Tässä on hyvä talonpaikka, arvioi Tapani ilmaisten 
ensimmäisen kerran salaisia suunnitelmiaan veljilleen ja 
pojilleen. 

— Maa on hyvää ja kasvaa varmasti, myönsi Matias. 

— Siellä kotimailla alkaakin olla liian ahdasta, Tapani kehit- 
teli rauhallisesti mielihauteitaan. — Mutta ahdasta saattaa tulla 
täälläkin, jos noita savolaisia saapuu venekunnittain näille 
rannoille. 

— Niiden saapuminen meidän eräalueillemme on estettävä, 
kivahti Tuomas. 

— Millä tavalla ...? 

— Jokin keino on keksittävä. Sinähän lupasit sellaisen 
keinon kehittää. 

— En ole vielä keksinyt, mutta jospa jokin tapa löytyisi, 
sellainen, inikä auttaisi. 

— Ei näy oman heimon väkeä vieläkään saapuvaksi, Matias 
pahoitteli. 

— Lienee tullut esteitä taikka ovat pysähtyneet jonnekin 
matkan varrelle, kun eivät ajoissa joutuneet tänne, arveli 
Tapani. — Jos meitä olisi useampia venekuntia, niin voisimme 
painostaa noita savolaisia, peloitella. Nyt meitä on liian vähän. 
Nuo neljä kyllä voisimme karkoittaa, kun tiukan muodon 
ottaisimme, mutta siitä olisi hyötyä enintään tämän kesän 
ajaksi. Ensi keväänä niitä olisi veneineen joka lahden pouka- 
massa ja niemen nenässä. 


Asia jäi taas silleen, mutta jokaisen ajatukset askartelivat 
vastarannalle saapuneissa savolaisissa; enimmän kuitenkin 
Yrjön. Hän muisteli jatkuvasti näkemäänsä savolaistyttöä. 
Hän ei saanut sorjan neitosen kuvaa mielestään. Se oli ensim- 

mäisellä näkemisellä iskeytynyt häneen. Hän ihmetteli sitä, 
sillä yksikään kotitienoon tyttäristä ei ollut koskaan vaikutta- 
nut häneen sillä tavalla kuin tuo nuori savotar, Kerttuli. Oli 
kuin tyttö olisi ollut aina hänen läheisyydessään, vaikkakaan 
häntä ei nähnyt. 

Yrjö oli monta kertaa aikonut soutaa järven yli ja hiipiä 
savolaisten leiripaikalle nähdäkseen tytön, kuullakseen hänen 
helisevän naurunsa, mutta hän ei ollut rohjennut lähteä, sillä 
isä ei siitä pitäisi. Hän oli vain nähnyt valveilla ollessaankin 
kuin unta tytöstä ja kaivannut hänen läheisyyteensä. Ja 
eräänä iltana kaskenkaadannan päätyttyä hän riemastui, kun 
isä sanoi: 

— Tekisi mieli saada selkoa savolaisten puuhista. Sinä, 
Yrjö, tiedät niiden asennon. Yritä ottaa selvä, mitä ne aikovat. 

— Koetan, Yrjö myönsi. — Jo tänä yönä lähden. 

Ja hän lähti aikaisin illalla, sillä hän päätti joutua savolais- 
ten asennolle ennen kuin he ehtisivät painua nukkumaan. 
Sillä nukkuvilta ei voisi saada tietoja, mutta valvovat puheli- 
sivat, ja lähellä kuulostellen saattaisi siepata korvaansa sanoja, 
joista voisi päätellä yhtä ja toista. Mutta hän ei soutanut nyt 
suoraan järven poikki, vaan viistoon pohjoissuuntaan, missä 
pitkä niemi pisti manteresta ja sen takana oli suojaisa lahti. 
Hän souti niemen nenään ja kääntyi siitä lahden pohjaa koh- 
den, mutta ei soutanut perälle saakka, vaan vetäisi kevyen 
veneensä tuuhean rantametsän suojaan. Sitten hän lähti 
maitse taivaltamaan savolaisten rannalle. 


Hän näki savolaisten jo rakentaneen saunan, ja sen edessä 
savusi nuotio, jonka tienoilla kaikki neljä askartelivat. Yrjön 
sydän sykähti, kun hän huomasi Kerttulin kumartuneena pais- 

tuvaa kalaa katsomaan. Kala ei liene ollut tytön mielestä vielä 
kypsä, koskapa hän oikaisihe ja asetti jälleen vartaan hiillok- 
selle. Kerttuli heilautti päätään heittäen hartioilleen pitkät 
palmikkonsa, jotka olivat valahtaneet eteen. Se oli soma pään 
heilahdus. Tytön posket punersivat kauniisti nuotion kuu- 
muudesta, ja hän pyyhkäisi kädellä kasvojaan. Vanha savo- 
lainen paikkasi saunan edessä verkkoa ja nuorempi miehistä 
vuoli katajaisia koukkuja, joita oli jo kasa hänen edessään. 
Äiti hämmensi pataa ja puheli jotakin hiljaisella äänellä tyt- 
tärelleen, mutta mitä hän sanoi, sitä ei Yrjö saanut selville. 
Hän siirtyi lähemmäs kuullakseen paremmin. Risurasahti hiu- 
kan liian kovasti hänen virsunsa alla, ja samassa hypähti nuori 
savolainen seisaalleen temmaten vierellään olevan keihään 
käteensä. 

— Mitä nyt? kysyi isä. 

— Joku liikkuu aivan lähellä. 

— Ei kai siellä mitään kummaa liene, isä arveli. — Joku 
lintu taisi liikahtaa. 

— Mutta minusta kuulosti aivan kuin oksa olisi taittunut 
ihmisjalan alla, väitti poika. 

— Keitäpä täällä liikkunee. 

— Jos vaikka hämäläisiä... noita, jotka tuolla saaressa 
majailevat. 

— Mitäpä ne täällä. 

— Ei niitä tiedä. Sedänkin surmasivat. 

— Niin tekivät, hämäläiset, velimiehen tapasivat ja aiheut- 
tivat hänelle surman. Mutta olipa Paavalikin antanut surmaa- 
jilleen muistiaiset, ennenkuin saivat hänet hengiltä. Ikänsä 
kuuluu yksi hämäläisistä saavan pitää jäykkää kättä hänen 
kirveensä iskun seurauksena, ja haavoja olivat saaneet toiset- 

kin... Mutta en luule saaressa majailevien tällä kertaa tule- 
van tänne, sillä niitä ei ole kovinkaan monta. 

— Enemmän kuitenkin kuin meitä. 

— Minua pelottaa ihan, jos täällä tulee tappeluja, sanoi 
tyttö ja puistalti kaunista päätään. — Miksi ei voitaisi elää 
sovinnossa hämäläistenkin kanssa? Eivät kai hekään ole ihmi- 
siä kummempia, vaikka en ole heitä koskaan tavannut. 

— Ihmisiä ne ovat, hämäläisetkin, mutta ne yrittävät val- 
lata kaikki takamaat itselleen ja jättää meidät rintamaiden 
varaan. Ja meille kuitenkin on annettu käsky työntyä tänne 
kauas takamaille, huomautti äiti. 

— Ja me tulemme, vahvisti isä, — tulemme niin suurella 
voimalla, että hämäläiset eivät mahda meille mitään. Parempi 
kuitenkin olisi minunkin mielestäni, että voitaisiin elää rau- 
hassa, sillä aloja riittää. Somempi on laihakin sovinto kuin 
lihavinkaan riita. Tappeluista ja veren vuodatuksista ei kenen- 
kään elanto kostu. Viha viepi viljan maasta, kateus kalan ve- 
destä. Se on nähty ja koettu. Jos vihaa pidetään, silloin ei 
joudeta pyytämään ja aina täytyy olla varuillaan. 

Kun kotvaan ei kuulunut mitään asennon tienoilta, nuori 
savolainen pudotti keihäänsä ja istahti taas koukkuja vuole- 
maan. Yrjö hengitti rauhallisemmin. Hän oli äsken pelän- 
nyt, että hänet havaittaisiin ja hänen täytyisi lähteä pakoon. 
Hän oli kyllä paremmalla puolella. Hän olisi voinut helposti 
kaataa nuolellaan nuoren savolaisen ja lennättää vielä vasa- 
mansa vanhemmankin rintaan, ennenkuin ne olisivat ehtineet 
hänen luokseen, mutta sellaista tekoa hän ei voinut edes 
ajatella. 

Hän katseli neitosta, joka askarteli äitinsä kera illallista val- 
mistaen, ja jollakin tavalla hänestä tuntui mieluisalta kuulla 

tytön puhelevan rauhasta ja sovinnosta. Oli kuin tyttö olisi 
lausunut julki hänen ajatuksiaan. Samalla tavalla hänkin oli 
tuuminut katsellessaan näitä laajoja vesialueita ja suuria saloja, 
joissa oli viljalti kalaa ja metsän riistaa. Saalista riittäisi hämä- 
läisille ja savolaisille ja kaskimaita kumpaisillekin. Kerttuli 
tuntui hänestä vieläkin hauskemmalta ja miellyttävämmältä, 
ja hän katseli tyttöä niin kiinteästi ja kuunteli hänen naurah- 
duksiaan niin jännittyneenä, ettei muistanut aina kuunnella 
isän ja pojan puhelua. 

— Me pidämme tämän lahden, me Riepposet, ja olkoonkin 
tämän rantaman nimi Rieponlahti, sanoi vanhempi mies 
pojalleen. 

— Se nimi kelpaa. Eikä silloin ole toisilla asiaa näille seu- 
duille. Saavat etsiä asentopaikkansa kauempaa. 

— Eihän niistä oman heimonkaan miehistä ole aivan lähi- 
naapureiksi. Vettä, metsää ja ilmaa pitää olla välissä, sitten 
vasta viihtyy. Mutta hyvä on kuitenkin naapureita olla lähi- 
tienoilla, jotta voi käydä heidän kanssaan puhelemassa, isä 
tuumi. — Kas, johan puurokin on valmis ja Kerttulin kalat- 
kin paistuvat pian karrelle! 


Yrjö kuunteli savolaisten keskustelua ja varmistui lopulli- 
sesti siitä, että he aikoivat tulla ensi keväänä suuremmin jou- 
koin, vallata koko rantueen. Hänen mielensä synkistyi, mutta 
hän ei kuitenkaan voinut olla niin vihainen kuin isä ja sedät, 
sillä Kerttuli, savolaistyttö, oli vallannut kovin suuren tilan 
hänen ajatuksissaan ja mielikuvissaan» Hänen hämäläis- 
verensä kuohahteli, kun hän ajatteli, että kymmeniä savolaisia 
venekuntia souteli ensi kesänä näillä vesillä, mutta katselles- 
saan Kerttulia hän ei voinut olla tuntematta mielihaikeutta 

ajatellessaan sitä mahdollisuutta, ettei tyttö enää saapuisi, 
että hänetkin karkoitettaisiin. 

Kiirehtiessään veneelleen hänestä tuntui kuin tyttö olisi 
sitaissut jonkin kummallisen siteen ja vetänyt puoleensa. Ja 
järven yli soutaessa sama salainen side tuntui kuin pidättele- 
vän. Hänen teki mielensä väliin kääntyä takaisin, kiirehtiä 
vielä savolaisten asennolle katsomaan kaunista savotarta, mutta 
hän käsitti sellaisen yrityksen mahdottomaksi: tyttö nukkui 
jo saunassa, eikä hän pääsisi sinne. 

Isä oli odottamassa. Istui rannalla. 

— No, mitä huomasit? 

— Kyllä ne aikoivat jäädä ja tulla suuremmin miesvoimin 
ensi kesänä. 

— Vai niin, poika. 

— Niin, isä. 

— Olitko niin lähellä, että selvästi kuulit? 

— Olin. Kuulin jokaisen sanan ja näin kaikki neljä. 

— Niitä on siis vain isä ja poika, äiti ja tytär? 

— Niin on. 

— Kaksi miestä vain... naisista ei ole miehen vastusta. 

— Et suinkaan sinä, isä...? 

— Mitä? 

— Väkivaltaa yritä? 

— Miksikäs en sitäkin, tunkeilijoille . . . mutta mitä sinä, 
poika, oikeastaan ajattelet? Minusta tuntuu kuin savolaisten 
alueillemme tunkeutuminen ei olisi sinusta kovinkaan vasten- 
mielistä. 

— Minusta savolaisetkin ovat ihmisiä, sanoi Yrjö muis- 
taen savolaisvaimon sanat hämäläisistä. 

— Ihmisiäkai, mutta pysyisivät omilla maillaan ja vesillään. 

— Niilläkin lienee samat vaikeudet, niitäkin lienee liian 
paljon rintamaiden kylissä. 

— Etsikööt toisia alueita takamaikseen, Tapani murahti ja 
lähti nousemaan pirttiin. 

Yrjö jäi vielä rannalle. Hänen mielialansa oli alakuloinen. 
Isä näytti synkeältä ja uhkaavalta. Kunhan vanhemmat mie- 
het eivät ryhtyisi väkivalloin karkoittamaan savolaisia. Voisi 
kehittyä taistelujakin, ja silloin karkoittuisi Kerttuli, tyttö, 
joka tuntui vetävän Yrjöä järven toiselle rannalle, aivan kuin 
kutsuen ja viittoen. 

— Käyn pian taas katsomassa Kerttulia, hän päätteli ennen- 
kuin nousi rannasta pihaan. 


V. 


— Minäpä käyn tuolla toisella rannalla hiukan katsastele- 
massa. Lähdetkö mukaan, Tapani? sanoi Tuomas kuultuaan, 
— En halua, en ainakaan vielä, Tapani vastasi veljelleen. 

— Entäs sinä, Matias? 

— Voinpa lähteäkin. 

— Hyvä! Lähdemme oitis. Tuomas ryhtyi kantamaan 
suuria pärekimppuja veneeseen ja veisteli tukipuita teräväm- 
miksi. 

— Mitä aiot? Katiskoitako? 

— Niin. Valtaan rannikon meille. 

— Savolaiset kyllä pyydyksesi särkevät, ennusti Tapani. 

— Yrittäköötpähän! Silloin meillä on oikeus käydä niiden 
kimppuun. Muista vanhaa erämaan lakia. Sen mukaan ei 
toisen pyydykseen saa koskea. 

— Niin, ellei pyydys ole toisen alueella. 

— Nyt tehdään pyydykset meidän alueellemme, Tuomas 
vakuutti. Hän kehoitti veljeään asettumaan perään ja istahti 
itse soututeljolle. Vene lähti kokka kohisten saaren eteläpäitse 
kiertäen järven itärantaa kohden. 

— Ohjaa vain suoraan tuonne lahden poukamaan! kehoitti 
Tuomas veljeään, joka kampesi venettä poikki järven. 

— Tuonneko, aivan savolaisten nenän eteen? 

— Sinne. 

— Mutta niiden asento on siellä. 

— Olkoon, jos on . .. meillä on ensimmäinen oikeus tähän 
järveen kaikkine rantoineen. 

— No, mennään sitten. 

Lahden pohjassa kasvoi korkeaa ja sakeaa ruohokkoa, ja 
ahvenheinikkoakin siinä oli. Tuomas ja Matias huomasivat, 
etteivät savolaiset olleet rakentaneet pyydyksiä lahteen, tus- 
kin niillä vielä oli katiskoita ollenkaan. 

— Teemme tähän katiskoita, sanoi Tuomas. — Pidähän 
venettä paikoillaan! Hän iski seipäät pohjaan kiinni ja aukaisi 
valmiiksi hienoilla vitsaksilla nidotut pärekimput. Tottuneesti 
käännellen hän muodosteli niistä katiskan ja painoi sen lujasti 
pohjaan sekä siteli vitsaksilla paaluihin kiinni. 

— Siinä on yksi, ja toinen tehdään tuonne tuon pienen 
kallion kupeeseen. 

Mutta ennen kuin veljekset ehtivät saada toisen katiskan 
valmiiksi, rannalta kuului tiukka kysymys: 

— Mitä miehiä olette? Millä oikeudella tulette tänne lah- 
teen pyydyksiänne asettelemaan? 

— Hämäläisiä olemme ja meillä on oikeus rakentaa pyy- 
dyksiä vaikka kaikki rannat täyteen, sillä me olemme olleet 
täällä jo monena kesänä. 

— Mutta ette tällä rannalla. 

— Täälläkin. 

— Missä teidän pyydyksenne ja merkkinne ovat? 

— Mitä se sinuun kuuluu, savolainen. Milläs oikeudella 
sinä olet tullut tänne, meidän eräalueellemme? 

— Emme ole tulleet teidän eräalueellenne, koska asen- 
tonne on tuolla saarella, kokonaan järven toisella rannalla, 
kuului vastaus rantapuiden takaa. 

— Sepähän nähdään! tuohtui Tuomas ja tapaili joustaan. 

— Anna jousen olla, hämäläinen! varoitti tiukka ääni ran- 
nalta. — Meillä on myös jouset ja me olemme valmiita lau- 
kaisemaan. Ja ajatelkaa, siellä veneessä, että me olemme pii- 
lossa ja voimme surmata teidät kumpaisenkin, ennenkuin 
ehditte kääntää venettänne. 

Tuomas huomasi uhkaajan olevan oikeassa ja pudotti jou- 
sensa, mutta ryhtyi viimeistelemään katiskaa. 

— Jätä se, varoitti ääni rannalta. 

— En, mana vieköön! En jätä kesken! Ammu jos uskallat. 

— En minä ole mikään murhamies, niinkuin eräät hämä- 
läiset, en sala-ampuja enkä käy puolustuskyvyttömien kimp- 
puun, mutta vielä kerran varoitan: viekää pois pyydyksenne 
taikka me hävitämme ne! 

— Koettakaahan! heitti Tuomas vastaan. — Pidähän vielä 
venettä, niin korjaan nielua. Kas niin! Nyt se on kunnossa 
ja valmiina nielemään kaloja kitaansa. Hei siellä rannalla, 
savolaiset! Siinä ovat pyydykset, ja muutaman päivän kulut- 
tua soudamme nostelemaan niistä kaloja. 

— Ette ota yhtään ainoaa kalaa tältä rannalta, ette nyt 
ettekä vastakaan. Painakaa se mieleenne! kuului rantapuiden 
takaa varoitus. Mutta Tuomas naurahti pilkallisesti ja heitti 
vastaan: 

— Otamme jaomiamme otammekin! Kun vene ehti kauem- 
mas, soutajat huomasivat lahden hiekkarannalla kaksi miestä, 
jotka tarkastelivat katiskoita. Toinen miehistä kohotti nyrk- 
kinsä ja pudisti sitä veneen suuntaan. 

— Riehu mitä riehut, mutta pyydykset ovat siellä ja pysy- 
vät... taikka jos ne hävitetään, siitä seuraa tupen rapinat. 

Ja Kalasaaren rantaan saavuttuaan Tuomas kehaisi: 

— Yrittäköötpähän, savolaiset, tuhota katiskat. Jos ne sen 
tekevät, silloin käyn pistämässä niiden saunan ja pyydykset 
tuleen! 


Mutta kun hän parin päivän kuluttua souteli veljensä kanssa 
katiskoita katsomaan, niissä ei ollut yhtään kalaa. Hän tutki 
pyydyksiään tarkoin, mutta ei huomannut niissä vähäisintä- 
kään vikaa. Ne olivat sellaiset kuin niiden piti ollakin. Samalla 
tavalla rakennetut katiskat antoivat Kalasaaren rannoilla ja 
salmissa sekä karikoilla runsaasti saalista. Tuomas manaili ja 
korjaili nieluja. Silloin kuului rannalta puiden takaa pilkal- 
linen nauru. 

— Sielläkös ne kalanvarkaat ovatkin! huudahti Tuomas 
arvaten heti, että savolaiset olivat käyneet hänen pyydyk- 
siään kokemassa. 

— Pidähän pienempää suuta, hämäläismies! Me emme 
ole varkaita. Mutta sanoinhan jo, että yhtään kalaa ette tältä 
rannalta ota. 

— Sitten on ihme, ellemme saa pyytää omasta järvestämme! 
Jos vielä toisen kerran varastatte kalat, soudamme maihin ja 
näytämme. 

— Sanoin jo, ettei tapanamme ole liikkua varkaissa, kuului 
rannalta jyrkkä ääni. — Mutta kaloja ette täältä saa, 


44 


— Katsotaanhan ylihuomenna. 

Tuomas sylkäisi kiukkuisesti katiskan sisälle ja sanoi Ma- 
tiakselle; 

— Soutelehan! Lähdetään. — Ja rannalle päin kääntyen 
hän uhkasi: 

— Jos katiskat ovat taas tyhjät, tiedän mistä varkaat löy- 
tyvät! 

Puiden takaa kuuluva ivallinen naureskelu saatteli hämäläi- 
siä heidän soudellessaan kohden Kalasaarta, ja pian ilmestyi 
lahden hiekkarannalle kaksi miestä, jotka katselivat taas sou- 
tajien jälkeen. Riepponen siellä poikineen seuraili hämäläis- 
ten menoa. 

— Niitä on enemmän kuin meitä, viisi miestä, sanoi Pekka. 

— Olkoon vaikka kymmenen! Mutta me emme anna pe- 
riksi. Hämäläiset eivät ole tällä rannalla pyydystelleet. Sen 
huomaa kaikesta. Ensimmäiset katiskansa rakensivat vasta 
toissa päivänä tänne lahden perään. Niillä ei siis ole oikeutta 
tähän rantaan. Pysykööt omalla puolellaan. 

— Mutta me emme kykene taistelemaan niitä vastaan, jos 
ne tulevat asevoimin kimppuumme. 

— Niinkö luulet, poika? No, katsotaanhan. Pidetään sil- 
mällä saarta, ja kun sieltä lähtee vene tähän suuntaan, kiireh- 
ditään tyhjentämään katiskat. Kun olemme aloittaneet oikeuk- 
siemme puolustamisen, emme jätä kesken. 

Riepponen työnsi poikineen metsään vetämänsä veneen 
vesille ja souteli pitkin rantaa kalasaunalle. Heidän katiskoi- 
taan oli toisessa lahdessa, ja niistä he nostelivat haavilla muu- 
tamia haukia. 

— Minä pidän tästä seudusta, Aapo puheli pojalleen. — 
Täällä on rauhallista ja täällä on saalista. 

— Eipä tunnu kovinkaan rauhalliselta noiden hämäläisten 
takia, murahti Pekka. 

— Ei vielä, mutta kun saamme tänne kymmenkuntakin 
perhettä, niin sitten kyllä kykenemme puolustautumaan. Kas 
vain, Kerttuli, uimassako sinä? 

— Niin, isä, vesi on Jo lämmintä. Siinä on hauska puli- 
koida. 

Aapo ohjasi veneen kallion kärkeen ja katseli tytärtään, joka 
suki kosteita hiuksiaan sarviluusta tehdyllä kammalla. 

— Näin hämäläisten soutavan katiskoilleen. Saivatko 
mitään? Kerttuli kysyi. 

— Eivät saaneet. 

— Niillä taitaa olla huonot katiskat? 

— Niin kai, vastasi Aapo myhäillen. 

— Kuulin teidän riitelevän siellä. Miksi? 

— Hämäläiset ajaisivat meidät täältä, mutta me emme 
lähde, sillä meillä on yhtä suuri oikeus tähän järveen kuin 
heilläkin. Ainakin järven tähän rantueeseen. 

— Minä en ymmärrä, miksi meidän täytyy olla riidoissa 
hämäläisten kanssa ... täällä... missä ei ole muita kuin me 
ja nuo tuolla. Kerttulin käsi teki hauskan viittauksen saaren 
suuntaan. — Luulisi olevan aloja riittävästi ja riitelemättä. 

— Luulisipa todella! Mutta vanhat kaunat ja riidat kala- 
vesistä ja erämaista eivät unohdu niinkään pian. Varohan, 
Kerttuli, liikkumasta kovin laajoilla alueilla, sillä hämäläisiä 
voi kuljeskella maajalassakin. 

— En minä pelkää. 

— Mutta olet vain tyttönen, sanoi Pekka katsellen mieli- 
hyvin kaunista siskoaan. 

— Vaikka olenkin tyttö, niin osaan taistella puolestani ja 

juostakin, Kerttuli vastasi keikauttaen päätään ja tavaten 
vyössään riippuvaa puukkoa. — Olkaa huoleti, isä ja Pekka, 
kyllä minä jo itseni osaan hoitaa. 

— Pysy kuitenkin saunan lähistöllä, Aapo varoitti vielä. 
— Me lähdemme nyt tuonne luodolle katsomaan siellä olevia 
katiskoita. 

— Varokaa itse, heitti Kerttuli vastaan ja lähti kävelemään 
saunalle. Hänenkin ajatuksensa askartelivat jatkuvasti noissa 
pulmissa, joita täällä kaukaisilla erämaillakin näytti olevan. 
Hän ei jaksanut käsittää, miksi riita kalavesistä ja erämetsistä 
jatkui. Miksi niitä ei voitu jakaa taikka sopia niiden käyttä- 
misestä yhteisesti? Miksi kaikkialla piti ilmetä niin suurta 
itsekkyyttä? Hän oli kasvanut kaukaisessa savolaiskylässä, 
missä miehet talvikaudet puhelivat uusien erämaiden valtaa- 
misesta, siirtymisestä yhä kauemmaksi, sillä jokaista näytti 
vaivaavan jonkinlainen levottomuus, isää ja äitiäkin. Ja viime 
talvena oli isä päättänyt lähteä uusille asuinsi joille, sillä väkeä 
alkoi kerääntyä liian runsaasti samaan taloon. Syyskesällä isä 
oli kuljeskellut pitkän ajan tietymättömissä ja palattuaan ker- 
tonut kaukaisesta kalaisesta järvestä, jonka rannoilla kasva- 
vissa metsissä oli riittävästi riistaa. 

Ja Kerttulistakin oli tavallaan hauskaa päästä pois koti- 
talosta, jossa oli jo parikymmenhenkinen perhe, setien ja hei- 
dän poikainsa vaimoja ja lapsia. Ahdasta siellä alkoi olia ja 
rauhatonta. Toinen oli toisensa tiellä. Ja hän oli iloinnut 
lähdöstä, vaikka aikomuksena oli palata vielä talveksi koti- 
kylään ja vasta seuraavana keväänä muuttaa kokonaan tänne 
erämaahan. 

Mutta usein Kerttuli kaipasi ikätovereitaan, neitosia, joiden 
kanssa hän oli kisaillut, ja nuoria miehiä, jotka olivat hänelle 

haastelleet kauniisti ja kehuneet häntä koreaksi. Niitä puheita 
hän oli kuunnellut mielellään ja katsonut aina tyyneen veden- 
pintaan tai lähteen silmään todetakseen itsekin, oliko hän kau- 
nis. Kaipa hän oli, koska äitikin usein sanoi, että hän voisi 
valita rikkaan miehen. Kerttuli kumartui kallion äyräällä 
kurkistamaan tyyneen vedenkalvoon ja näki siellä kuvaisensa. 
Hetkisen hän tarkasteli kasvojaan, mutta vedenpeili oli niin 
himmeä, ettei hän saanut piirteistään selvää. Hyräillen hiljaa 
hän istahti kalliolle ja katseli, kuinka isä ja veli soutelivat luo- 
dolla kokien katiskoita ja nostellen niistä kaloja. 

Kerttulin valtasi kaihoisa ikävä. Hän vietti ensimmäistä 
kesää poissa ikätoveriensa luota, sai olla vain vanhempiensa 
ja veljensä seurassa. Tämmöisinä kauniina kesäiltoina hän oli 
kotikylässään usein kiirehtinyt kisakentälle, missä toiset nuo- 
ret ottivat hänet nauraen vastaan. Siellä oli ollut hauskaa. 
Mutta täällä ei ollut mitään kisaa, ei puhekumppania eikä nau- 
rajaa hänen kanssaan. Kerttulin mieleen muistuivat monet 
iloiset hetket ja hän huokasi niitä muistellessaan. Hänen kat- 
seensa kääntyi jälleen hämäläissaaren suuntaan, ja hän mietti, 
olivatko kaikki yhtä ikämiehiä kuin nuo kaksi, jotka äsken 
olivat käyneet katiskoillaan. Niin kai ne olivat. Ja nehän oli- 
vat hämäläisiä, savolaisten vihollisia. Heistä ei koituisi iloa 
seuranpitoon, vaikka heidän joukossaan olisi nuorempiakin. 

Huoahtaen neidonsydämensä ikävän yli tyynen järven 
Kerttuli nousi ja kiirehti saunalle äitinsä luo. 


VI 


Yrjö kyyristeli ja katseli lahden poukamaan. Hän oli läh- 
tenyttaassoutelemaan ja tullut järven yli ja tähysteli setäinsä 
rakentamia katiskoita. Isä oli häntä suoraan kehoittanut läh- 

temään ja pitämään silmällä, Varastaisivatko savolaiset kalat 
pyydyksistä. Ja Yrjö oli lähtenyt mielellään tätä tehtävää 
suorittamaan. Jo aamuaikaisella hän oli saapunut piilopaik- 
kaansa tuuhean näreikön keskelle ja viipynyt siinä. Hänen 
mielensä teki mennä savolaisten saunan tienoille nähdäkseen 
Kerttulin, mutta hän ei rohjennut poistua piilostaan, ennen- 
kuin saisi selville, olivatko savolaiset kalanvarkaita. 

Mutta hän sai odottaa kauan, ennenkuin mitään tapahtui. 
Vihdoin hän huomasi savolaisten veneen lipuvan hiljalleen 
kallioniemen kärjitse ja siirtyvän etelänpuoleisen lahden ran- 
toja pitkin katiskalta toiselle. Savolaiset nostelivat niistä kaloja 
runsaasti. Ranta näytti olevan yhtä kalaisa kuin Kalasaaren- 
kin seudut. Tulevatkohan tänne, katsovatkohan meidän katis- 
koita? Yrjö mietti ja seurasi tarkoin savolaisten liikkumista. 
Tulevat ne! 

Vene ohjautui pian perässä istuvan Aapon melomana hämä- 
läisten pyydysten luo ja Pekka kurkisti katsomaan. 

— On siellä muutamia haukia ja jokunen säynäväkin, Yrjö 
kuuli pojan toteavan. 

— Heitä pois! käski isä. 

Pekka tarttui haavin varteen ja pisti sen katiskan sisään. 
Yrjö näki kaiken, ja hänen vihansa kuohahti. Tavallisia kala- 
varkaita vain olivat, savolaiset. Hänen mielensä teki lennät- 
tää nuoli mokomien miesten lapaan, mutta han hillitsi halunsa 
ja katseli. Ehdittäisiin niille kostaa myöhemminkin kaikki, 
hän tuumi sydäntyneenä. Hän oli uskonut savolaisista parem- 
paa, kaikesta huolimatta. Vaikka hän oli kuullut kotiseudulla 
ja nyt eräretkellä ollessaan isän ja setien puhuvan halveksuen 
ja vihaa ilmaisten savolaisista, hän oli kuitenkin hiljaisessa 
mielessään asettunut heitä ymmärtämäänkin. Hänen nuori 

oikeudentuntonsa ei myöntänyt syytöksiä, ennenkuin itse näki. 
Mutta nyt hän sai omin silmin katsella, miten savolaisnuoru- 
kainen, tuskin montakaan vuotta häntä vanhempi, haroi haa- 
villaan heidän katiskaansa, Tuomaan ja Matiaksen rakentamaa 
katiskaa, ja yritti saada sen pohjukoista kaloja kiinni. 

Mutta kalat näyttivät olevan vilkkaita taikka sitten Ahti 
suojeli niitä, sillä poika sai yrittää monta kertaa, ennenkuin 
onnistui saamaan kookkaan hauen haaviinsa. Yrjö näki sen 
nousevan, ja hänen käsiään syyhytti puuttua asiaan, antaa 
kalanvarkaille ansion mukainen viuhuva nuoli, mutta hän ei 
liikahtanutkaan, katseli vain. 

Häneltä oli päästä hämmästyksen huudahdus, sillä koho- 
tettuaan haaviaan niin korkealla, että vanhempikin näki hyvin 
melkein sylenmittaisen hauen, nuori mies heilautti haavia, 
hauki kimposi siitä ja lensi kaaressa ilmaan pudoten sitten 
kovasti loiskahtaen takaisin vetiseen kotiinsa. 

Yrjö ei ymmärtänyt mitään. Karkasiko hauki? Noinko 
saamattomia pyyntimiehiä savolaiset olivat? Jopa ovatkin 
kömpelöitä, kun päästivät moisen saaliin menemään. Hänen 
mielensä teki huutaa heille pilkallisesti. Hän näki nuorukai- 
sen harovan taas katiskan sisusta ja nostavan sieltä pari pie- 
nempää kalaa, jotka hän heitti samalla tavalla takaisin järveen. 

Nyt Yrjö jo alkoi käsittää. Savolaiset eivät varastaneet 
kaloja, mutta eivät myöskään suoneet niitä hämäläisille. Pyy- 
dyksiinkään he eivät koskeneet, antoivat niiden olla rauhassa, 
mutta haavitsivat saaliin pois, tyhjensivät katiskat. Äskeinen 
harmittelu ja halveksunta haihtui ja Yrjö katseli yhä jännit- 
tyneempänä, kuinka vene siirtyi toisen katiskan luo ja nuori 
savolainen heitteli siitä järveen puolikymmentä haukea ja 
pari lahnaa. 

— Saavat tulla kokemaan pyydyksiään, hämäläiset, eivät 
niistä mitään hyödy, tuumi perässä istuva Aapo pojalleen ja 
naurahti ilkeilevästi. 

— Kun olisi repiä koko hökötykset, intousi Pekka. 

— Ei! Annetaan niiden olla. Emme koske toisten pyydyk- 
siin. Muista erämaiden lakia, että kaikki pyydykset on jätet- 
tävä koskemattomiksi eikä toisen saalista saa ottaa. 

— Mutta nuo ovat meidän rannallamme. 

— Vaikka ovatkin, niin annetaan toistaiseksi olla. Katso- 
taan, mitä hämäläiset aikovat. 

Isä ja poika soutivat pois ja Yrjö näki heidän veneensä lipu- 
van kallioniemen ohi selkävedelle. Hän yritti lähteä hiipi- 
mään savolaisten saunarantaa kohden, mutta silloin hänen 
korvansa otti hiljaista hyräilyä, joka läheni, ja katsoessaan lah- 
den rannalle hän huomasi Kerttulin tulevan notkeana ja kevein 
askelin. Tyttö oli paljain jaloin ja hypähteli rantakiveltä toi- 
selle. Hän katosi heti kallioniemen taakse katajapensaiden 
ja puiden suojaan. Yrjö kuuli hänen laulelevan ja odotti. 

Sitten hän säpsähti: Kerttuli tuli uimaan. Pieni kallionie- 
meke esti näkemästä tyttöä rannalla, mutta hän kuuli polsku- 
tusta, kun Kerttuli kahlasi veteen, ja pian hän näki runsas- 
tukkaisen tytönpään liikkuvan veden pinnalla. Neitonen ui 
kauas lahdelle, kelluili siellä ja väliin lauloikin. Yrjö katseli 
uijaa hievahtamatta ja silmää räpäyttämättä. Hänenkin mie- 
lensä teki mennä veteen, uida tytön luo ja sanoa hänelle, että 
hän oli kaunis, mutta hän ei liikahtanutkaan, katseli vain. 

Tyttö kääntyi ja ui hitain vedoin takaisin rantaa kohden ja 
katosi taas kallion taakse. Vain veden läiske kuului, kun hän 
nousi maalle. 


Yrjö viipyi pitkän ajan piilopaikassaan odottaen, että tyttö 

näyttäytyisi vielä, mutta mitään ei kuulunut. Kerttuli oli kai 
mennyt pois toista tietä. Yrjö oli nähnyt neidon, jota hän 
kaipasi nähdäkseen, ja hän olisi jo voinut kiirehtiä veneelleen 
ja soutaa Kalasaareen, mutta hän ei malttanut vielä lähteä. 
Kaukana luodolla soutelivat savolaismiehet tarkastellen pyy- 
dyksiään. Hän ehtisi hyvin poiketa savolaisten kalasaunan tie- 
noilla, ennenkuin miehet palaisivat. 


Ja Yrjö lähti hiiviskelemään savolaisrantaa kohden. Hän 
kiersi lahden poukaman ja tuli toisen lahden rannalle. Täältä 
tyttö oli äsken lähtenyt uimaan. Yrjö seisahtui katselemaan. 
Hän erotti hiekassa pienten paljaiden jalkojen jäljet ja seurasi 
niitä metsänrajaan. 

— Hui, kuka siellä! kuului kirkaisu, ja tyttö ponnahti hänen 
edessään seisaalleen, nousi kuin jousen kaaren viskaama nuoli. 

Yrjö hämmästyi ja seisahtui katsoen tyttöön kuin ilmestyk- 
seen, joista Lauri pappi oli kertonut. Hän näki tytön hehku- 
vat posket, joita uidessa kastunut tukka kehysti. Hän näki 
silmät, jotka nyt säihkyivät säikähdystä ja suuttumustakin, ja 
hoikan vartalon, joka jännittyi ja oli valmis pinkaisemaan 
pakoon. Tyttö oli aikaisemmin näyttänyt hänestä paljon 
kookkaanmalta, mutta nyt Yrjö huomasi, että hän oli vain 
keskikokoinen, vaikka hänen solakkuutensa vaikutti, että hän 
näytti kaukaa katsoen pitemmältä. 


— Kuka sinä olet? tyttö kysyi. 

— Yrjö. 

— Mikä Yrjö? Oletko hämäläinen? 
— Olen. 

— Hämäläinen! Sinä! Paha mies. — Tyttö yritti lähteä 
juoksemaan pakoon, mutta Yrjö tarttui hänen käteensä ja 
pyyteli: 

— Älä mene, Kerttuli. 

— Päästä minut... taikka huudan! 

— Älä huuda. En tahdo sinulle pahaa. Haluan vain kat- 
sella ja puhella. Yrjö oli vapautunut hämmästyksestään, ja 
hänet valtasi kiihkeä halu pitää neitonen vielä hetkinen seu- 
rassaan. 

Ja tyttö pysähtyi, lakkasi tempoilemasta kättään. Katsoen 
Yrjöä silmiin hän sanoi: 

— Et sinä näytä niin pahalta kuin luulisi, hämäläisestä. 

— Miksi meidän hämäläisten pitäisi näyttää pahoilta? 

— Olette pahoja miehiä. Olette murhanneet setäni. 

— En minä ainakaan, Yrjö vakuutti. 

— Et kai sinä, mutta sinun heimosi miehet. 

— En olisi tahtonut niin tapahtuneen. 

— Niinkö ...! 

Tyttö katsoi edessään seisovaan pitkään hoikkaan nuoru- 
kaiseen, ja hänen ilmeensä suli. Hymy kaunisti jo hänen kas- 
vojaan eikä hän pyrkinyt enää pakoon. 

— Sinä olet siis tuolta saaresta? 

— Niin. 

— Mitä sinä täällä hiiviskelet? 

— Sinua katsomaan tulin. 

— Mitä sinä minusta? Mistä tiesit minun olevan täällä? 

— Olen nähnyt sinut jo kaksi kertaa. 

— Missä... milloin? 

— Samana iltana, jolloin olitte saapuneet. Satuin liikku- 

maan täällä ja kuulin teidän puhelevan tuolla rannalla, kal- 
lioiden välisessä suojapaikassa, ja hiivin lähelle. Silloin näin. 

— Entäs toisen kerran? 

— Tulin uudelleen ... hiivin lähelle ja katselin. Sinä nou- 
dit vettä. Risu rasahti jalkani alla, ja veljesi tarttui keihääseen. 

— Muistan. Sinä olet siis vakoillut meitä! 

— Enhän. Sinua olen halunnut katsella. 

— Urkkija olet, mokoma! Tytön silmät iskivät tulta ja hän 
yritti lähteä, mutta pyörähti samassa taas poikaan päin ja 
nauroi. — Et sinä sentään taida olla paha poika. 

— En ole, en ainakaan sinulle. Olet minusta kovin kaunis. 

— Olenko? Kerttuli katsoi poikaa. Hänen nuori sydä- 
mensä sykähti nopeammin. Poika oli hänen ikäisensä, reima 
ja miehekäs, melkein kuin täysi mies mitaltaan. Tytön povea 
lämmitti pojan suorasukainen ihailu, ja hän sanoi täysin 
luontevasti: 

— Samaa ovat sanoneet toisetkin, siellä kotikylässä. 

— Vai niin, Yrjö mutisi, — vai ovat toisetkin huomanneet 
ja sanoneet. Jollakin tavalla tytön tunnustus, että häntä oli 
ihailtu, vaikutti Yrjöön. Hänet valtasi hetkeksi mielen apeus. 
Siellä kaukaisessa savolaiskylässä saattoi olla montakin poi- 
kaa, jotka häntä ihailivat ja sanoivat kauniiksi. Yrjö ei osan- 
nut määritellä tunnetta, joka hänen poveaan puristeli, mutta 
tuskalliseksi hän vain itsensä tunsi, ja hän virkkoi: 

— Sinulla on monta ystävää. 

— On kai sinullakin. 

— Vai ei. Kerttulin nauru helähti iloisena. Hän tunsi 
itsensä täysin vapautuneeksi tuon hämäläispojan seurassa. 
Hän ei pelännyt enää yhtään. Hän näki nuorukaisen silmissä 

voimakkaan ihailun ja tunsi vaistomaisesti voittaneensa hänet 
ystäväkseen. Ja hän oli siitä iloinen. Hän oli aina kuvitellut 
hämäläisiä raaoiksi, karkeiksi miehiksi, niinkuin heitä savo- 
laisten kesken kuvailtiin, ja hän näkikin nuorukaisen, joka oli 
paljon reippaampi ja sorjempi kuin kukaan kotikylän pojista. 


Lahden yli kantautui kovaa kiroilemista ja mekastusta. Yrjö 
säpsähti ja Kerttuli yritti paeta, mutta Yrjö tarttui taas hänen 
käteensä ja veti mukanaan rannemmas, mistä näki toisellekin 
lahdelle. Siellä oli vene ja siinä kaksi miestä. 

— Saamarin savolaiset! Ovat taas varastaneet kalat! kuului 
Tuomaan kiukkuinen huuto. — Nyt mennään rantaan ja kat- 
sotaan savolaisten saaliit. 

— Ei mennä. Ne voivat ampua nuolillaan meidät, esteli 
Matias. 

— Setäni ovat tulleet katsomaan katiskoita, kuiskasi Yrjö. 

— Mutta isä ja veli Pekka eivät ole varastaneet kaloja. Ovat 
vain tyhjentäneet pyydykset ja heittäneet kalat järveen, sanoi 
Kerttuli. 

— Tiedän. Näin äsken. 

— Sinä, sinä olet noiden mukana! huudahti Kerttuli. Olet 
sittenkin paha poika. 

— En ole, Yrjö vakuutti. — Älä mene vielä. 

— En halua olla kanssasi, koska kuulut noihin, jotka meitä 
vainoavat eivätkä antaisi meidän asettua tänne. Tyttö lähti 
juoksemaan. 

— Milloin saan nähdä sinut? 

— Et enää koskaan! vastasi Kerttuli ja katosi puiden taakse. 


Yrjö seisoi hetkisen paikoillaan katsellen siihen suuntaan, 

minne Kerttuli oli kadonnut. Sitten hän huokasi ja kääntyi. 
Hän aikoi ensin näyttäytyä sedilleen, huutaa heille, etteivät 
savolaiset olleet kalanvarkaita, mutta ei kuitenkaan ilmaissut 
itseään. Kuunteli vain setiensä manaamista ja odotti, yrittäi- 
sivätkö he todella väkivalloin käydä savolaisten kimppuun. 
Siinä tapauksessa hän kiirehtisi varoittamaan. Hän ei ajatel- 
lut sinä hetkenä laisinkaan sitä, että itse kuului hämäläisiin. 
Hän tunsi vain oikeuden olevan savolaisten puolella. Sedät 
syyttivät heitä sellaisesta, mitä savolaiset eivät olleet tehneet. 
Hänen oikeudentuntonsa myönsi sen todeksi. Sen vuoksi hän 
ei näyttäytynyt. 

Mutta Tuomas ja Matias eivät soutaneet maihin. Jonkin 
aikaa manailtuaan ja katseltuaan rannalle, ikäänkuin odottaen 
sieltä jotakin, he käänsivät veneen ja lähtivät palailemaan 
Kalasaareen. 

Yrjökin lähti kiertämään rantaa pitkin veneelleen. Hänen 
mielensä oli apea. Kerttuli oli ollut ensin niin suopea ja nau- 
reskellut, mutta sitten suuttunut ja lähtenyt, kieltäytynyt enää 
koskaan tapaamasta. Tulivatkin, sedät, juuri parahiksi menoa- 
maan katiskoille, hän mutisi ja tunsi kaunaa setiänsä kohtaan. 
Hän olisi tahtonut tavata kauniin savottaren pian, jo huomis- 
päivänä, mutta nyt se oli mahdotonta, kun tyttö vihastui ja 
kielsi. Kertoo vielä vanhemmilleen ja veljelleen. 

Miksi täytyy olla näin? Miksi meidän hämäläisten ja savo- 
laisten välillä on jatkuva kauna ja viha, riita ja kateus? Yrjö 
mietti näitä kysymyksiä, mutta ei osannut niitä ratkaista. 
Hän tunsi vain, ettei kaikki ollut niin kuin asioiden olisi pitä- 
nyt olla. Hän ei käsittänyt, että vuosisatojen mittainen jat- 
kuva riita riistamaista ja kalavesistä oli sen kaunan kasvatta- 
nut ja vihan kehittänyt. Se oli periytynyt polvesta toiseen, 

siirtynyt isästä poikaan ja äidistä tyttäreen, ja sitä olivat mo- 
lemminpuoliset väkivallanteot vain lisänneet. Alkukantaisten 
ihmisten itsekkyydestä se oli johtunut, siitä, että toinen ei olisi 
suonut naapurilleen saalista, ei ainakaan niillä mailla, missä 
itse metsästi ja kalasti. Mutta tätä ei Yrjö vielä kyennyt pun- 
nitsemaan. Hän tunsi vain kateuden ja vihan olemassaolon 
ja käsitti, että se ei ollut oikein. 

Hänen ajatuksensa pyrkivät karkaamaan kauniin savottaren 
pariin. Tyttö oli soma. Hän ei voisi koskaan sellaista neitosta 
ajatella vihaa ja kaunaa tuntien. Hänestä tuntui kuin Kerttuli 
olisi viehättävällä olemuksellaan herättänyt uusia, entistä 
suopeampia ajatuksia savolaisia kohtaan. Ja isän ja pojan 
teko! He eivät ottaneet kaloja, heittivät ne vain takaisin jär- 
veen, koska heidän käsityksensä mukaan ranta ja sen saaliit 
olivat heille kuuluvia. Vastoin isänsä ja setiensä käsitystä 
Yrjö ei voinut olla yhtymättä samaan käsitykseen: ranta, jonka 
piirissä hämäläiset eivät kalastaneet, koska heillä oli riittävästi 
vesiä ja saalista Kalasaaren tienoilla, oli vapaa vaikka savolais- 
ten saapua ja pyytää. Kunpa isä ja sedät käsittäisivät, että 
turhaa on kantaa kaunaa toisen heimon kalastajia ja erämiehiä 
kohtaan silloin, kun kaikille on saalista yllin kyllin. 


VII. 


Yrjö ei kuitenkaan rohjennut esittää näin ajatuksiaan kala- 
pirtissä, sillä siellä manailtiin savolaisia entistä kiivaammin. 
Tuomas vaati lähdettäväksi savolaisten asennolle karkoitta- 
maan heidät. Se olisi hänen mielestään helppo tehtävä vii- 
delle hämäläismiehelle. Mutta Tapani epäröi. Hän ei kannat- 
tanut vielä väkivaltaa, 

— Katsotaan nyt, hän hillitsi kiivasmielisen veljensä intoa. 

— Ja odotetaan, että savolaisia saapuu kaikki rannat täy- 
teen! puuskutti Tuomas. — Tuo Matiaskin on niin melto mie- 
hekseen, ettei hänestä ole mihinkään. 

— Eihän meidän ole pakko tuonne toiselle rannalle katis- 
koita asetella, sillä rantoja on täälläkin riittävästi, kalaisam- 
piakin kuin siellä, Matias vastasi. 

— Ja eläähän savolaistenkin täytyy, huomautti Heikki. 

— Sinäkin, poika! Mitäs sinä asioista tiedät! äsähti Tuomas. 

— En paljon, mutta ajattelen kuitenkin, että turhaa mei- 
dän on vihata savolaisia, jotka ovat antaneet meille rauhan. 

— Pakko antaa, kun ei riitä rohkeutta eikä voimia kimp- 
puun käymiseen. 

— Soudamme miehissä savolaisten luo ja sanomme heille, 
että heidän on parhainta pysytellä poissa tämän järven tie- 
noilta, päätti Tapani viimein. — Olemme tulleet tänne ensim- 
mäisinä ja täällä pysymme. Jos savolaiset vielä sittenkin aiko- 
vat tulla, jos niitä ensi keväänä näkyy, silloin pannaan kova 
kovaa vastaan. 

— Niitä voi tulla kymmeniä venekuntia, huomautti Tuo- 
mas hiukan lauhtuneena. 

— Me tulemme myös suuremmalla väellä ja voimalla. 

Tuomas murahteli vielä vanhimman veljensä suunnitelmaa 
vastaan, mutta taipui sitten ja sanoi: 

— Olkoot katiskat siellä. Pyytäkööt, savolaiset, niillä, ettei 
tarvitse varastella. 

— Eivät ne varasta! huudahti Yrjö. 

— Mikäs niistä kalat vie, elleivät savolaiset? 

— Näin, että ne haavitsivat kalat ja heittivät järveen, mutta 
eivät ottaneet yhtään päätä itselleen. 

— Vai niin. 

— Eivät ottaneet, Yrjö vakuutti vielä. 

— Taitaa niissä sittenkin olla hitunen rehtiyttä, täytyi Tuo- 
maankin jo myöntää. — Mutta siitä huolimatta ne ovat tun- 
keilijoita, joiden emme salli tulla näille rannoille. Milloin 
lähdetään niiden puolelle? 

— Ehdimme kyllä sen matkan suorittaa, vastasi Tapani. 

— Paras olisi karkoittaa ne heti pois, vaati Tuomas, mutta 
Matias yhtyi vanhempaan veljeensä: 

— Ne eivät lähde, ellei niitä väkivoimin ajeta. Ja siihen 
minä en, ainakaan toistaiseksi, suostu. Niitä on vain kaksi 
miestä ja kaksi naisenpuolta meitä viittä miestä vastaan. Ei 
tunnu miehevältä käydä heidän kimppuunsa. Etkä sinä, Tuo- 
maskaan, tosissasi tarttuisi naisväkeen. 

Tuomas ei virkkanut sanaakaan, istui vain ja katseli lattia- 
palkkeihin. Sitten hän nousi ja siirtyi ulos auringonpaisteeseen. 


Ja silleen asia jäi. Keskikesän valoisat ja kuumat päivät ja 
lämpimät yöt kuluivat nopeasti. Uusia katiskoita rakennettiin 
ja kala söi, nieli katajakoukkuja niin, että miehiltä usein meni 
suurin osa päivää saaliin perkaamisessa ja kapaamisessa. Koko 
kalapirtin tienoo oli kuivumassa kaloja, ja uusia kuivausteli- 
neitä täytyi rakentaa vähän väliä. Näytti siltä kuin järvi olisi 
muodostunut sellaiseksi kalahaudaksi, ettei tarvinnut muuta 
kuin ottaa. Savolaiset unohtuivat pitkiksi hetkiksi. Heistä ei 
enää puheltu, vaikka heidän veneensä nähtiin lipuvan pitkin 
selkävettä ja vastarantaa. He pitivät kuitenkin varalla, ettei- 
vät soutaneet koskaan yli keskiselän, pysyivät aina omalla 
puolellaan. 

Mutta Yrjön mielestä eivät toisen rannan naapurit unohtu- 

neet, ei ainakaan Kerttuli, tyttö, joka oli ollut kerran niin 
lähellä häntä, mutta juossut sitten pakoon. Hän ajatteli ja 
muisteli Kerttulia usein, mutta ei rohjennut lähteä hiiviske- 
lemään nähdäkseen hänet, sillä isä ja sedät pitivät häntä sil- 
mällä, vaikka eivät aavistaneetkaan mitään. 

— Pysy vain näillä omilla rannoilla, varoitti Tapani poi- 
kaansa. — Jos yksin menet, niin savolaiset saattavat hyökätä 
kimppuusi. 

— En usko heidän sillä tavalla tekevän, Yrjö vakuutti. 

— Vaikkapa. Mutta varovaisinta on pysyä omalla puolella. 

Yrjö yritti karkoittaa savolaistytön mielestään, häätää hä- 
nen kuvansa, mutta ei onnistunut. Tytön muisto seurasi hänen 
mukanaan kummallisen kiinteänä, kutsuvana ja viekoittele- 
vana. Monta kertaa hän työnsi pienen veneen vesille ja me- 
loskeli illan hämärtyessä saaren itärantaa, katseli savolaisten 
asennon suuntaan. Usein hän näki veneen liikkuvan ranta- 
vesissä ja toisinaan oli kalliolla savolaisten kalasaunan vierellä 
hahmo, joka näytti hänestä naiselta. Kerttuli varmaankin 
seisoi siellä ja katseli. Mitä tyttö mahtoi miettiä? Muistiko 
enää hämäläispoikaa, jonka oli tavannut? Pakoon oli lähte- 
nyt ja huudahtanut, ettei Yrjö saa häntä enää koskaan nähdä. 

Mutta eihän tyttö voisi estää häntä katsomasta, jos hän 
taas hiipisi hiljaa ja katselisi pensaikosta. Sen hän tekisi 
vielä, vaikka isä kielsikin menemästä yksin savolaisrannalle. 
Kun yöt pimenisivät, silloin hän soutaisi järven yli ja varoen 
etenisi katsomaan. 

— Mitä sinä mietit? kysyi Heikki eräänä iltana, kun pyy- 
dykset oli laskettu veteen ja veljekset istuivat ongella saaren 
päässä laajan ahvenheinikon laitamassa. 

— En mitään erikoista. 

— Katselet kovin tarkoin ja pitkään tuonne savolaisrannati 
suuntaan, Heikki huomautti. 

— Enpäs. Selkävedelle katselen. 

— Ei siellä mitään näy ... Kuules, onko se savotar korean 
näköinen, se tyttö siellä? 

— Tavallisen naisen näköinen, Yrjö mutisi, ja puna lehahti 
hänen kasvoilleen. 

Heikki katseli tutkivasti veljeään, mutta ei jatkanut. Hän 
aavisteli jotakin, sillä kovin usein hän oli huomannut veljensä 
silmäilevän siihen suuntaan, missä savolaiset majailivat. 

— Minusta tuntuu siltä, että se kauna ja viha, mikä meidän 
ja savolaisten välillä vallitsee, ei ole oikein, hän sanoi hetkisen 
kuluttua. 

— Oletko sinäkin ajatellut sillä tavalla? kysyi Yrjö yllätty- 
neenä. Hän oli kyllä havainnut Heikin usein vaikenevan, kun 
isä ja sedät puhuivat kiivaassa äänilajissa savolaisista ja uhkai- 
livat heitä, ja toisinaan Heikki oli virkkanut jonkin sovittavan 
sanankin väliin, mutta Yrjö oli luullut olevansa yksin sillä 
kannalla, että rauha ja sovinto olisi parempi — mutta hänkään 
ei osannut määritellä itselleen, että hänen sovinnollinen mieli- 
alansa johtui suurelta osalta kauniista savottaresta, jonka hän 
oli kolme kertaa nähnyt, kerran tavannutkin. 

— Olen tuuminut, Heikki jatkoi, — että yhteistoimin pitäisi 
päästä sovintoon. Eihän elämästä tule mitään, jos me savo- 
laisten kanssa täällä vihaa pidämme ja väliin tappelemmekin. 
Mutta sovinto, kas, se olisi kaikille hyödyllistä! Vuosien mit- 
taan tänne saapuu aina uusia venekuntia, voipa yksi ja toinen 
jäädä asumaankin. Savolaisia tulee tietysti myös. Jos kauna 
ja vihanpito jatkuu, silloin elämä kehittyy kovin vaikeaksi. 
Ei, sovintoon on heimojen päästävä. 

Yrjö kuunteli ihmeissään ja mielihyvää tuntien hiljaisen ja 
rauhallisen veljensä sanoja. Noin pitkää puhetta ei Heikki 
ollut usein pitänyt. Yrjö huomasi, että Heikki oli ajatellut 
asiaa jo kauan, ja mainitsi siitä hänelle. 

— Monta vuotta olen tätä harkinnut ja ihmetellyt, miksi 
vanhemmat miehet ovat niin vihaisia savolaisille, ja niiden 
taholla ollaan tietystikin kiukkuisia meille. 

— Mistähän kauna lienee saanut alkunsa? 

— Kertovat, että vanhoina aikoina, jolloin vain harvoja erä- 
miehiä liikkui suurilla saloilla, tuntematon oli vihamies. Jo- 
kainen tahtoi pitää niin laajat pyyntimaat itsellään kuin suin- 
kin mahdollista. Monta veritekoa lienee tehty erämaissa, joissa 
miehet ovat sattuneet vastakkain. Siitä se on kehittynyt. En- 
sin vain yksityisten pyytäjäin ja sitten kylien ja lopulta hei- 
mojen välille. 

— Luulisitko savolaisten taipuvan sovintoon? kysyi Yrjö. 

— Miiksikäs eivät taipuisi, jos rehdisti sovintoa ryhdyttäi- 
siin rakentamaan. Ymmärtävät kai savolaisetkin, että edul- 
lisempi on sovinto kuin vihanpito. 

— Kunpa isä ja sedät taipuisivat ja kaikki toiset! Yrjö 
innostui. Hän ajatteli: jos sovinto saataisiin, silloin hän voisi 
mennä julkisesti savolaisten luo, Kerttulia tapaamaan. 

— Vanhemmilla miehillä on pitkäaikainen kademieli poves- 
saan ja niiden on vaikea sopeutua ajatukseen, että kumpainen- 
kin heimo asuisi samoilla alueilla. Mutta meidän nuorempien 
sitä olisi yritettävä, sitä sovinnontekoa. Olen ajatellut, katsel- 
lessani tätäkin järveä, että tämä olisi riittävän suuri, jos vetäisi 
rajan halki selkäveden. Kumpaisellekin heimolle jäisi kalaiset 
rannat, suunnilleen yhtä hyvät, sekä selkävettä soudettavaksi. 
Lisäksi me hämäläiset saisimme tuolla etelänpuolella niemen 

takana aukeavan järven ja savolaiset taas pohjoisessa olevan 
kalaveden. Sitilä tavalla jakaen ei toinen toistaan häiritsisi ja 
kumpaisetkin voisivat asuttaa rantueita niin paljon kuin 
väkeä riittäisi. 

— Sinä olet ajatellut kaiken viisaasti! tunnusti Yrjö. Hän 
alkoi kunnioittaa veljeään vieläkin enemmän kuin aikaisem- 
min. Heikki oli harkitseva ja käsitti asioita, joita vanhemmat 
miehet eivät näyttäneet sulattavan. Mutta Heikkikin oli vielä 
nuori, eikä hänen sanoilleen annettu miehisten miesten neu- 
vonpidoissa suurtakaan arvoa. 

— Joutuu väliin tuumimaan, kun tekee huomioita, myönsi 
Heikki. 

Veljekset istuivat vielä hetkisen veneessä, vaikka aurinko 
oli jo alennut näkymättömiin. Hlat alkoivat yhä enemmän 
hämärtyä ja yöt pimentyä. Keskikesä oli jo meneillään ja 
pian saapuisi syksy, jolloin oli lähdettävä soutamaan raskasta 
kalalastia pitkin myrskyäviä selkävesiä, laskemaan koskia, joi- 
den kuohut pärskähtelivät veneen laitojen yli ja jäädyttivät 
vaatteet. Yrjö ajatteli haikein mielin syksyä, jolloin nämä 
rannat jäisivät ja Kerttulikin menisi vanhempiensa ja veljensä 
kanssa omalle suunnalleen, savolaiskyliin. Minun on yritet- 
tävä nähdä hänet, tavatakin, jos se vain on mahdollista, hän 
päätti. 

— Taitaa tulla myrsky, huomautti Heikki katsellen tai- 
vaalle, minne alkoi kokoontua pilviä. Oli jatkunut tyyniä ja 
rauhallisen kirkkaita suvisäitä viikosta toiseen. Silloin tällöin 
oli jyrähdellyt ukkonen ja pyörretuuli puhallellut pitkin jär- 
ven pintaa kohottaen sen vaalitopäihin. Mutta suuria myrs- 
kyjä ei ollut koko kesänä riehunut. 

— Lähdetään pirtille, sanoi Heikki hetkisen kuluttua ja 
nosti vitsaköydestä kiikkuvan riippakiven. 

«— Lähdetään. 

Yrjö tarttui airoihin, ja vene lähti lipumaan. Lahdeke oli 
vielä tyyni, mutta keskellä selkää erotti jo vihurin väreitä, 
Saattoi veli Heikki olla oikeassa, mietti Yrjö soutaessaan: 
myrsky siitä voi kehittyä, ja hänen silmänsä tähystivät jär- 
ven yli savolaisrannalle, jonka ääriviivat erotti vielä selvästi. 
Mutta tulen tuikahdustakaan ei sieltä näkynyt. 


VIII. 


Myrsky kiihtyi ennen aamun valkenemista rajuksi. Se 
alkoi jo puoliyön maissa puhaltaa etelästä ja kohotti korkean 
aallokon. Puut huojuivat saaren päässä ja hyrskyt pauhasivat 
rantakiviin. Vain vaivoin jaksoivat hämäläiset suurimmalla 
veneellään ja kaikkien miesten voimin nostaa siimansa ja verk- 
konsa sekä kokea katiskansa, mutta täkykaloja ei kyetty kun- 
nolla pyytämään. Yrjö souteli Heikki- veljensä kanssa saaren 
toiseen päähän ja yritti salmesta, mutta pienetkin kalat olivat 
kaikonneet rannalta, painuneet jonnekin syvänteisiin pakoon 
myrskyä, joka velloi vettä ja uhkasi kalojen rauhallisia ranta- 
aloja. Ne tiesivät vaistomaisesti, että silloin kun tuuli puhalteli 
pitkin veden pintaa ja pakotti aallot pauhaamaan, niiden oli 
vaikeaa ja vaarallista olla karikoilla ja rantakivien tienoilla. 
Siksi ne painuivat pohjavesiin ja pysyivät siellä liikahtamatta. 
kunnes pahin myräkkä meni ohi. Silloin ne lähtivät taas 
syönnöspaikoilleen ja olivat entistä hanakampia tarttumaan 
koukkuihin, työntymään verkkoihin ja katiskoihin. 

Veljeksillä oli vain muutamia ahvenia ja särkiä, kun he 
palasivat rantavesiä pitkin kalapirtille. 


64 


— Olkoon, Ollaan ja lepäillään, sanoi Tapani. Ei kala nyt 
syö, vaikka syöttejäkin olisi ja siiman saisi veteen. Mutta 
muutaman päivän kuluttua, kunhan myrsky laantuu, täky- 
kala kelpaa taas. 

— Nyt joutaisi käymään savolaisten puheilla, huomautti 
Tuomas. 

— Tämmöisellä myrskyllä, epäili Matias. 

— Kyllä suurella veneellä päästään. 

— Emme viitsi lähteä rajuilmaa vastaan kamppailemaan 
muutamien savolaisten takia, sanoi Tapani. — Ehditään siellä 
käydä myöhemminkin, ennen täältä lähtöämme. 

— Mutta ne voivat lähteä aikaisemmin omille kylilleen. 

— Eivät lähde. Kyllä ne syksyyn saakka pyytävät kalaa 
ja myöhemmin metsän riistaa. Täällä on runsaasti otuksia, 
lintuja ja oravia, jäniksiäkin on. Mekin yritämme saada taas 
muutamia kiihtelyksiä nahkoja. 

— Mainiot maat, vaikka jäisi talveksikin, totesi Heikki. 
Hän oli kaikkien innokkain eränkävijä ja kuljeskeli syksyisin 
ja talvisin monien vuorokausien mittaisilla retkillään. 

— Sinäpä sen sanoit, poika! innostui Tapani. — Olen usein 
tuuminut, että tänne voidaan rakentaa toinen talo, ettei siellä 
kotitalossa tule liian ahdasta. 

— Milloin rakennetaan? kysyi Matias. 

— Joidenkin vuosien kuluttua, kun ensin on saatu kaske- 
tuksi parhaat peltomaat ja muokatuksi ne. 

— Tekisipä mieleni tulla tänne. 

— Vai niin, Matias. No, miksikäs ei. Olethan yksinäinen 
mies, naiseton ja lapseton, vanhapoika, Tapani hymähti. 

— Ja minä tulisin mielelläni, yhtyi Heikki. 

— Ja minä myös! Yrjökin innostui. 

— Heikin ainakin on vanhimpana poikana jäätävä koti- 
taloon. 

— Mutta minun ei tarvitse jäädä! huudahti Yrjö. 

— Tuumitaan sitten, kun ensin vahvistut muutaman vuo- 
den. Erämaassa ei ole elämä leikkimistä. 

— Kyllä minä jaksan siinä missä Heikkikin. 

— Hetkisen, mutta kestävyys puuttuu, miehen kestävyys 

— Sepähän nähtäisiin! 

— Kovinpa olet innokas jäämään tänne, naurahti isä, ja 
Tuomas lisäsi: 

— Yrjöstä kehittyy kaikesta päättäen oikea hämäläinen 
uudisraivaaja ja erämies, joka ei savolaisia kumartele. 

Yrjö vavahti ja punastui setänsä sanat kuullessaan. Hän 
näki Heikin vilkaisevan puoleensa ja arvioi, aavistiko velimies 
hänen kaipuunsa savolaistytön seuraan. Sillä tosiasia oli, että 
hän tahtoi vain Kerttulin vuoksi tulla tänne vaikka ensi tal- 
vena, jo valmiiksi odottamaan kesää ja Kerttulia. 

— Siitä ehditään keskustella ja päättää tuonnempana. 
Mutta me voimme jo ryhtyä katselemaan paikkoja sillä sil- 
mällä, että kerran talokin rakennetaan. Tapani nousi ja asteli 
rantaan tähystellen salmelle, joka kuohui vaahtopäisin aalloin. 


Seuraavanakaan päivänä ei myräkän laantumisesta ollut 
havaittavissa merkkejä. Se kummastutti hämäläisiä, sillä 
tavallisesti etelämyrsky asettui muutaman päivän kuluttua. 
Mutta tämä tuulen puhallus oli samanlaista kuin pohjoisen 
puhuri. Iltapäivällä tuuli kaiken lisäksi kääntyi enemmän 
itään, ja se merkitsi myrskyn jatkumista. 

Savolaisille ei myrsky aiheuttanut kovinkaan suurta hait- 
taa. Lahti heidän asentopaikkansa edessä oli tyyni, ja Aapo 

souteli Pekan kanssa katiskoilla niinkuin joka päivä aikaisem- 
minkin. Laskivatpa he kovimman myrskyn aikana siimansa- 
kin lahden suun poikki. 

— Kummallista, että hämäläiset eivät ole käyneet viikkoi- 
hin katiskoitaan katsomassa, sanoi Aapo, kun he soutelivat 
kotirantaansa. 

— Pelkäävät kai, että saavat kerran nuolen kupeeseensa, 
arveli Pekka. 

— Tuskinpa. Sillä sanottakoon hämäläisjurikoista mitä 
tahansa, pelkureita he eivät suinkaan ole. 

— Ei sitä pelätä täälläkään, Pekka kehaisi. 

— Eipä ei. Mukavaa seutua tämä on. Rauhallista ja kalai- 
saa. Kelpaa tänne tulla ensi kesänäkin. Ja tänne mahtuu. 
Kun kerromme tästä järvestä kotikylässä, niin uskonpa, että 
ainakin kymmenkunta perhettä lähtee heti meidän kanssamme. 
Ja sitten pätee kyllä. Saa hämäläisiä tulla, ne eivät kykene 
meitä väkivoimin karkoittamaan. 

— Mikä kumman oikeus hämäläisillä on tälle rannalle, 
kun eivät ole täällä koskaan olleet! kiivastui Pekka. — Luule- 
vatko ne omistavansa kaikki maat ja vedet? 

— Niin kai luulottelevat, hymähteli Aapo ohjaillessaan ve- 
nettä, kapeaa kiveräkokkaista ja tasaperäistä, sujakkaa mutta 
hyvin kantavaa ja aallokossa nousevaa. Parasta on niiden suh- 
teen olla varuillaan. 

— Välipä noista. 

— Eipä tosiaankaan. 

— Käydään vihdoin katsomassa niiden rakentamia katis- 
koita. 

— Ne eivät ole meidän. 

— Mutta kalat kuolevat niihin, kun ei ole käyty tyhjen- 
tämässä pitkään aikaan. 

— Minua ei huvita toisten pyydyksien kokeminen. 

— Fi minuakaan... mutta kun hämäläiset ovat jo katis- 
kansa hyljänneet, niin... 

-— No, mennään ja katsotaan, ja heitetään kalat taas 
järveen, myöntyi isä, ja Pekka painoi aironsa syvemmäs ve- 
teen alkaen kiskoa hartiavoimin, että hankavitsat ratisivat. 

Katiskoissa oli kaloja. Niitä pulahteli nielujen sisällä. 

— Pidähän venettä, niin koetaan! kehoitti Aapo, ja Pekka 
tarttui katiskan tukipuuhun. 

Aapo nosti haavin, ja siinä potkiskeli kaksi kookasta haukea. 
Hän aikoi heittää ne saman tien järveen, mutta Pekka ehätti 
kieltämään: 

— Ei heitetä, hyviä kaloja. Otetaan pois veneeseen, koska 
ne eivät hämäläisille kelpaa. 

— No, olkoon, otetaan. Aapo nosteli ensimmäisestä katis- 
kasta runsaan saaliin. 

— Siinä ne nyt ovat, hämäläisten katiskoista saadut. Mutta 
jos ne tulevat mekastamaan, niin sanotaan, että olisivat käy- 
neet aikanaan ottamassa omansa. Aapo katseli tyytyväisenä 
veneen pohjalle, joka oli suureksi osaksi kalojen peitossa. 

Isä ja poika soutelivat kotirantaansa ja viskelivät saaliinsa 
maalle. 

— Mistä saitte näin iltapäivällä noin paljon, kun jo aamu- 
päivällä kävitte katiskat kokemassa? kysyi Maria mieheltään. 

— Tuolta lahden perästä . . . hämäläisten katiskoista. 

— Otitte sieltä? 

— Otimme, kun itse eivät ole käyneet ottamassa. 

— Saattavat sydäntyä siitä, Maria arveli hiukan huolissaan, 
mutta Pekka vakuutti: 

— Sydäntykööt! Ei niillä ole oikeutta pyytää tällä rannalla, 

vielä vähemmän suuttua siltä, jos otamme heidän pyydyk- 
sistään kalat, joita eivät itse viitsi noutaa. 

— Parhainta olisi särkeä pyydykset, huomautti Maria. 

— Eihän toki, valmiita pyydyksiä. Jos eivät halua itse 
niillä pyytää, niin me pyydämme. 

— Mutta tehän viskelitte aikaisemmin kalat järveen. 

— Niin teimme ja tekisimme vieläkin, jos hämäläiset yrit- 
täisi vät käydä katiskoita kokemassa, selitti Pekka äidilleen ja 
ryhtyi perkaamaan saalista. — Eivät nämä sen kummemmalta 
maistu kuin omistakaan pyydyksistä saadut, hän jatkoi ja hal- 
kaisi nopealla viillolla suuren hauen. 

Kerttuli istui rannalla ja kuunteli keskustelua. Hänen sil- 
mänsä pälyivät hämäläissaaren suuntaan, mutta sieltä ei nä- 
kynyt mitään. Myrsky vain heitteli lakkapäälaineita saaren 
rantaa vasten. 

Neitosen mieli oli paha, kun hän ajatteli, ettei poika enää 
tulisi ja hän saisi odottaa turhaan. Kesä kuluisi pian ja 
syksy saapuisi. Sitten hän eienää poikaa näkisi. Isä oli sano- 
nut monta kertaa, että ensi keväänä tultaisiin taas tänne. Tulisi 
useita perheitä, kymmenittäin — mutta tulisiko hämäläis- 
poika? Hänen täytyisi tavata vielä kerran se poika ja kysyä, 
tuleeko hän ensi keväänä. Jos lupaisi tulla, silloin olisi hel- 
pompi odottaa kevättä. Kerttuli ei käsittänyt itseään eikä 
oman sydämensä heräävää kaipausta. Hän tunsi vain kai- 
paavansa pitkää ja sorjaa hämäläistä, joka oli pitänyt hänen 
kädestään ja puhellut niin kauniisti, sanonut kauniiksi ja... 

— Kerttuli! Tule sytyttämään nuotiota, keitetään kalaa, 
kun sitä on saatu! kutsui äiti, ja Kerttuli nousi. Hänen täytyi 
karistaa haaveet mielestään ja ryhtyä askareisiin. Hän kuun- 
teli isänsä, veljensä ja äitinsä keskustelua hämäläisistä, joille 

taas naureskeltiin: olivat sellaisia yksivakaisia jurrikoita, tuskin 
sa1vat sanaakaan suustaan. 

— En usko, että kaikki hämäläiset ovat pahoja, hän sano 
hiukan kiivaasti. 

— Kas, Kerttulia, kun huutelee niinkuin tuntisi hämäläiset, 
olisi heitä nähnyt, huomautti Pekka. 

— Olen minä... Kerttuli puraisi sanansa poikki, sillä häi- 
neltä oli livahtaa suuri salaisuus ilmi . . . — Olen kuullut, että 
heidän joukossaan on hyviä miehiä ja naisia, hän jatkoi. 

— Saattaapa olla, hymähti Aapo katsellen kaunista tytär- 
tään, joka posket hehkuen tähysteli nuotion liekkeihin. 

— Varo vain, sisko, etteivät hämäläiset sinua ryöstä, kiu- 
soitteli Pekka. 

Kerttuli ei vastannut, painoi vain päänsä vielä kumaram- 
paan padan yli, sillä hän tunsi poskiaan polttavan ja halusi 
salata mielenliikkeensä kaikilta muilta. 

Jospa tietäisitte, hän ajatteli, niin mitähän sanoisitte siitä, 
että olen tavannut hämäläispojan. Häntä peloitti hiukan, jos 
isä ja veli saavat sen tietää, mutta sitten hän varmistui: kukaan 
ei ole ollut näkemässä kohtaamista. Se oli hänen ja sen 
hämäläispojan yhteinen salaisuus ja pysyisi salaisuutena. 
Kerttuli ei toivonut vielä mitään muuta kuin nähdä taas ker- 
ran hänet. Hänen heräävä, pyyteetön sydämensä ei odotta- 
nut sen suurempaa onnea kuin olla hetkisen hämäläispojan 
seurassa. Hän ei ymmärtänyt kaipaustaan rakkaudeksi, mutta 
tunsi sen suloisuuden ja hiljaisen tuskallisen kaihon, jonka 
se povessa herätti. 

— Pistä toki jo kalat pataan! huudahti äiti, ihmetellen tyt- 
tärensä hajamielistä tuijottamista. 

— Kyllä, äiti. Kerttuli täytti äitinsä käskyn. Sitten hän 

istahti nuotion ääreen tuulen puolelle ja katseli siitä oksien läpi 
pilkoittavaa hämäläissaarta. 


IX, 


Hämäläiset soutivat suurimmalla veneellään eräänä syys- 
kuun poutapäivänä savolaisten asennolle. Tulivat keskellä 
päivää ja vetäisivät raisusti veneensä kallion kärkeen. Sitten 
Tapani lähti kävelemään saunalle, mistä kuului savolaisten 
puhelua, ja toiset seurasivat hänen jälessään. Yrjö viivytteli. 
Hän ei olisi lähtenyt laisinkaan tälle retkelle mukaan, mutta 
isä oli pakottanut. Häntä hävetti. Ja vitkastellen hän käveli 
toisten mukana. 

Aapo oli huomannut jo kaukana selällä veneen saapumisen 
ja varustautunut vieraita vastaanottamaan arvaten hyvin hei- 
dän asiansa. 

— Jos ne hyökkäävät kimppuumme, hätäili Maria, mutta 
Aapo vakuutti: 

— En usko... en ainakaan vielä. 

— Kova kovaa vastaan! huudahti Pekka ja siirsi aseensa 
vierelleen. 

He istuivat odottamassa seuraten veneen saapumista. Kert- 
tulin poskilla paloi kiivaan mielenliikkeen kohottama puna. 
Tuliko se hämäläispoikakin mukana? Totta kai. Kuinkas 
muuten. No, hän saisi nähdä pojan — mutta koska hän saa- 
pu! tuolla tavalla, niin Kerttuli ei olisi näkevinäänkään, kään- 
täisi selkänsä hänelle. Tuossa ne tulivatkin, laskeutuivat kal- 
liolta ja seisahtuivat lähelle. Aseet niillä oli käsissä. 

— Savolaiset, miksi olette tulleet tänne meidän kalavesil- 
lemme ja eräalueillemme? kysyi Tapani tiukasti Aapo Riep- 
poselta, joka katsoi lujasti hämäläisiä. 


JI 


— Kalaan tulimme. 

— Millä oikeudella? 

— Samalla millä sinäkin ja te toiset. 

— Mutta me olemme olleet täällä monena kesänä. Tämä 
järvi ja nämä metsät kuuluvat meille. 

— Oletko sinä tai toiset hämäläiset kalastelleet tällä ran- 
nalla ja rakentaneet asentonne tänne? kysyi Aapo. 

— Se ei kuulu sinuun. 

— Kuuluupas! Aapo kimmahti. — Näissä erämaissa on tie- 
tääkseni sellainen laki ja tapa, että ellei jollakin rannalla ole 
asentoja, saunoja tai pirttejä, se on vapaa kenelle vain asettua 
kalastamaan ja metsästämään. Sitä oikeutta minä olen per- 
heeni kanssa noudattanut ja sen perusteella merkinnyt tämän 
rannan meille savolaisille kuuluvaksi. Pysykää, hämäläiset, 
vain omalla puolellanne jarveä. Me emme lähde täältä. 

— Lähdette! kiukustui Tuomas ja puristeli keihäänsä 
vartta, mutta Matias tarttui veljensä käteen ja pidätteli: 

— Anna Tapanin hoitaa tämä asia. 

Kiivas sanailu jatkui ja kehittyi uhkaavammaksi. Yrjö sei- 
soi taampana Heikin kanssa ja katsoi silmää räpäyttämättä 
Kerttuliin, joka oli kääntänyt selkänsä hämäläisille ja tähys- 
teli lahdelle, niinkuin siellä olisi ollut paljon tärkeämpää kat- 
seltavaa kuin uhkaavina seisovat hämäläismiehet. Yrjö huo- 
masi myös, että Kerttulin äiti pelkäsi, mutta Aapossa ja hänen 
pojassaan hän ei havainnut pelkoa, vaikka hämäläisillä oli 
mieslukuinen ylivoima. Yrjöstä näytti siltä, että savolaiset to- 
siaankin olivat vakuuttuneita oikeudestaan ja puolustivat sitä. 

— Varoitan teitä viimeisen kerran, savolaiset tunkeilijat! 
Nyt emme iske, mutta voimme pian iskeäkin, ellette poistu 
näiltä rannoilta. 

— Emme väisty tuumaakaan, saat uskoa sen, hämäläis- 
jurikka! kiivastui Aapo Riepponen. 

— Mutta et tule enää ensi keväänä! 

— Kyllä tulen ja toisia tulee myös! 

— Sepähän nähdään! 

— Niinpä vain: sittenpähän nähdään! Mutta nyt minä 
pysyn täällä perheeni kanssa syksyyn saakka ja lähden vasta 
sitten, kun katson omalta kohdaltani sen ajan joutuneen. En 
ennen. 

Tapani katsoi tiukasti edessään istuvaan savolaiseen ja hä- 
nen poikaansa. Totta totisesti! Molemmat olivat sittenkin 
miehiä. Pakostakin hänen täytyi kunnioittaa noita kahta 
miestä, jotka uhmasivat heidän viiden miehen ylivoimaansa. 
Mutta Tapani ei antanut periksi. Hän katsoi itsellään ja vel- 
jillään sekä pojillaan olevan kiistattoman oikeuden pitää koko 
järvi hallussaan, koska oli ensimmäisenä saapunut, ja hän 
päätti, etteivät savolaiset tätä rantaa valtaisi. Ensi keväänä 
oli saavuttava niin suurella miesvoimalla, että alue kyettiin 
pitämään. 

— Jos sinut perheinesi taikka toisia savolaisia näillä seu- 
duilla ensi keväänä nähdään, niin saatte vastata itse seurauk- 
sista. Emme viitsi nyt käydä kimppuunne, vaikka kykeni- 
simme teidät karkoittamaan, sillä se ottelu olisi kovin epä- 
tasainen, ja tasapäistä tappelua minä kannatan. Mutta ensi 
keväänä me, hämäläiset, emme tunne enää sääliä tunkeilijoita 
kohtaan. Tapani käännähti ja lähti kiivaasti kävelemään 
veneelle. 

— Olisi vain isketty niiden kimppuun ja annettu selkä- 
sauna. Sen ansaitsisivat, äkäili Tuomas kiirehtiessään vel- 
jensä jälessä. 

— Eivät kykene syyttämään, savolaiset, että olisimme 
tehneet heikommille väkivaltaa, murahti Tapani. 

— Ja minusta on savolaisillakin oikeus etsiä uusia erä- 
alueita, huomautti Matias. 

— Mutta ei meidän nokkamme alta! Tapani äsähti ja tart- 
tui veneen keulaan. — Me lähdemme nyt, ja kun toisen ker- 
ran tulemme, silloin tulee selvä näistä riidoista. Missä Yrjö 


viipyy? 


Yrjö oli jäänyt jälkeen. Seiso vielä lähellä savolaisten sau- 
naa ja katsoi Kerttuliin, joka vain kerran oli hiukan kääntänyt 
päätään ja vilkaissut syrjäsilmällä Yrjöön. Mutta toista ker- 
taa ei tyttö enää katsonut. Istui vain kuin äskeinen ei olisi 
häntä vähääkään liikuttanut. 

— No, mitä sinä toljotat, hämäläinen? kysyi Pekka, kun 
Yrjö seisoi vielä paikoillaan puiden luona. 

Yrjö säpsähti, vihanlaine loiskahti hänen povessaan ja mie- 
lessään välähti ajatus: jospa isken, niin lakkaat virnuilemasta, 
savolaispoika! Mutta kiihtymys laantui heti. Hän ei voinut 
hyökätä Kerttulin veljen kimppuun, ja toiset olivat jo veneellä. 
Yrjö pyörähti ja lähti. 

— Ala joutua! kiirehti isä. — Mitä sinä maleksit? 

Yrjö ei vastannut, mutta katsoessaan veljeensä hän näki 
Heikin vilkuttavan silmää kuin ilmaistakseen tietävänsä vii- 
pymisen syyn. 

Vesi kohahti veneen perän takana, kun voimakkaat kädet 
työnnälsivät sen vesille, ja hämäläiset lähtivät soutamaan kii- 
vasta vauhtia takaisin Kalasaareensa. He kiskoivat vaiteliaina 
airoja, ja Tapani istui perässä liikahtamatta ja vilkaisematta- 
kaan savolaisten rantaan. 

Mutta saunan edessä ei oltu hiljaisia. 

— Mieleni teki survaista keihäs sen äijän rintaluihin! kii- 
vasteli Pekka. — Tulevat kuin hyvätkin isännät tänne ja käs- 
kevät lähtemään pois. 

— Keihäspeli ei olisi meitä hyödyttänyt. Niitä oli liian 
monta. Parempi oli suuhavissa otella. Mutta ensi kesänä 
meitäkin on täällä niin paljon, että emme enää viitsi kuun- 
nella kaikenlaisia uhkauksia ilman muuta. — Aapo naurahti 
hiukan katkerasti. 

— Minua peloittaa ensi kesä. Silloin voi sattua yhteen- 
ottoja, kehittyä taisteluja, valitti Maria. | 

— Mutta minua ei peloita! kimmahti Kerttuli nousten sei- 
somaan. Hänen poskensa hehkuivat ja silmänsä kipinöivät. 
— Minä tulen, vaikka äiti ei tulisi, ja näytän noille hämäläi: 
sille, ettei savolaistyttö pelkää! 

— Oikein, sisko, hyväksyi Pekka. — Sinussa on sisua enem- 
män kuin monessa miehessä. Tullaan vain keväällä tänne ja 
pysytään täällä. 

— Voihan äiti jäädä kotimaille, ellei halua lähteä mukaan, 
arveli Aapo. — Eikä tämä alue ensi kesänä lienekään nais- 
väelle sopiva... jos yhteenottoja tulee. 

— Minä tulen... kaikesta huolimatta, vakuutti Kerttuli. 

— Mitähän se hämäläispoika katsoi sinuun? kysyi Pekka. 

— Mitä lienee. Katsokoon, mokoma jurikka! Minä en 
ainakaan siihen edes vilkaissut. 

— Et, siskoseni. 

— Enkä vilkaise! 

— Kun totta puhun, niin reippaalta ja komealta se poika 
kuitenkin näytti, jotta voisi häneen vilkaistakin, Pekka kiu- 
soitteli siskoaan. Hänen äskeinen suuttumuksensa alkoi laan- 


75 


tua ja hän kuittasi jo naurahduksella koko hämäläisten vie- 
railun. Eivät olleet käyneet kimppuun eivätkä kävisi syksyyn 
kallistuneen kesän kuluessa. Pekka tiesi sen. Ja ensi kesällä 
oli omat murheensa. — Kerttuli, tulehan, niin mennään kat- 
somaan täkyverkkoja. 

He soutelivat lahden rantaa ja nostivat verkot. Hämäläis- 
ten vene näkyi vielä saaren kärjessä, mutta katosi pian nie- 
mekkeen taakse. Siellä ne menivät omaan saareensa. Siellä 
souti nuori Yrjökin. Kerttuli katsoi hetkisen saaren suuntaan, 
ja hänenkin vihastuksensa laantui. Hän katui jo, ettei ollut 
katsonut hämäläispoikaa. Olisi sitä voinut edes vilkaista. 
Poika ei virkkanut mitään ja pysyi taampana. Ei näyttänyt 
haluavan yhtyä toisten hämäläisten vihaan ja uhkailuihin. 
Taisi Yrjö olla sittenkin parempi kuin Kerttuli oli äsken 
ajatellut. 

— Sinne soutivat, hämäläiset, huomautti Pekka havait- 
tuaan siskonsa silmäilevän saarta. 

— Mutta jos ne tulevat vielä. 

— Eivät tule tämän kesän nimiin. 

— Mistä tiedät? 

— Ei ole hämäläisilläkään tapana syödä sanaansa, jos sen 
kerran antavat. Niin kerrotaan. Ja silmäilin hiukan hämäläi- 
siä läheltä ja huomasin, että rehdissä taistelussa ne voivat 
iskeä, mutta ei takaapäin. 

Kerttuli ei enää kysellyt. Jollakin tavalla hänestä tuntui 
hauskalta Pekan tunnustus, että hämäläiset olivat rehtejä, 
etteivät selkään iske. Ja hänet valtasi jälleen kaipaus äsken 
käyneen hämäläisnuorukaisen puoleen, kaipaus, jota vastaan 
hän taisteli, mutta turhaan. 

Saaressa istuivat hämäläiset vaiteliaina. Jollakin tavoin 
heistä tuntui siltä, että he olivat sittenkin epäonnistuneet. He 
olivat menneet siinä uskossa, että savolaiset lähtisivät ilman 
muuta huomattuaan hämäläisten miesvoiman, mutta he oli- 
vat istuneet rauhallisina ja antaneet sanan sanasta. 

— Olisi niitä pitänyt peloitella vielä enemmän, murisi Tuo- 
mas. — Mieleni teki ojentaa edes keihäs niiden nokan eteen. 

— Parempi on rauhallinen sovittelu, sanoi Matias. 

— Varoitus on annettu, niinkuin hyvä tapa vaatii, ja elleivät 
savolaiset sitä tottele, niin ensi keväänä käymme niiden kimp- 
puun väkivoimin. Missään tapauksessa emme luovuta aluei- 
tamme savolaisille, päätti Tapani. 

— Riittäisi täällä niillekin, huomautti Heikki hiljaa. 

— Mitä sinä, poika, nyt? Vai että riittäisi! Niinkö tuumit? 
Taitaisit suoda savolaisille koko tämän kalaisan järven ja nuo 
riistaisat metsät. Tapanin käsi teki laajan kaaren ja silmät 
nauliintuivat nuoreen mieheen, poikaan, joka rohkeni sellaista 
isälleen sanoa. 

— Ajattelin vain, että Matias-setä on oikeassa siinä, että 
rauhallinen sovittelu on parhainta, virkkoi Heikki. 

Yrjö istui hiljaisena. Hän tunsi Matias-setänsä ja Heikki- 
veljensä kanssa samalla tavalla, vaikka nuorena ei rohjennut 
yhtyä heihin. Mutta hänestä tuntui mieluisaltaa uulla, että 
Matias ja Heikki uskalsivat sanoa isälle mielipiteensä. Heik- 
kikin, joka oli aina ollut kovin hiljainen ja harvoin miesten 
asioissa avannut suunsa. Yrjö katsoi kiitollisena veljeensä, 
Joka näytti totiselta, niinkuin olisi aavistellut jotakin vakavaa 
tulevaisuudessa. Ja peloitti Yrjöäkin ensi kevät. Isä oli jyrkkä 
ja vihainen. Hän ei koskaan rikkonut sanaansa. Hän piti 
lupauksensa ja pitäisi varmasti äskeisen uhkauksensakin 

karkoittaa savolaiset. Taistelu siitä tulisi, sellainen yhteenotto, 
jossa vuotaisi verta, mahdollisesti surmakin liikkuisi. Ja pitäi- 
sikö hänen itsensäkin siihen osallistua? Niin kai isä vaatisi. 
Sellainen mahdollisuus tuntui Yrjöstä syvästi vastenmieliseltä. 
Ei, hän ei ollut pelkuri. Hän ei pelännyt taistelua, jos oli 
pakko taistella, mutta hän ei jaksanut käsittää sen taistelun 
oikeutusta, johon isä tähtäsi. Vaikka savolaiset olivatkin myö- 
hemmin saapuneita, niin hänen oikeustajuntansa vakuutti, että 
heilläkin oli oikeus erämaihin, ainakin niihin, jotka eivät 
olleet hämäläisten valtaamia ja itselleen merkitsemiä, niinkuin 
tuo 1täranta tuolla. 

— Lähdetään kalaan! päätti Tapani. — Saalista on pyydet- 
tävä. Pian joutuu aika, jolloin eränkäynti alkaa, ja silloin on 
toisten yritettävä saada Tapion karjaa niin paljon kuin mah- 
dollista. Teerentarhoja on rakennettava ja ansoja viritettävä, 
satimia aseteltava, että saadaan lintuja ja jäniksiä paistetta- 
vaksi ja kotimaille vietäväksi. 


X. 


Kangas paistoi punaisenaan puolukoita ja Yrjön nahkaiset 
paulakengät musersivat niitä, kun hän kulki nopein mutta hil- 
jaisin askelin metsän halki. Syys oli kulunut jo myöhäiseksi, 
aamuisin oli kuuraa kalarannassa ja metsissä. Yöt olivat 
kylmät, mutta päivisin aurinko vielä jaksoi lämmittää, vaikka 
ei hikeen saakka. Yrjö hiipi ja tähysteli. Hänellä oli muuta- 
mia metsoja ja jänis kontissaan, ja parhaillaan hän ajoi takaa 
metsoparvea, josta hän äsken oli pudottanut nuoren kukon. 

Yrjö oli lähtenyt taas järven itärannan metsiin, vaikka isä 

kielsi savolaisrannalla liikkumasta. Ensi syksynä sitten liikut- 
taisiin, kun savolaiset ensin karkoitettaisiin, niin Tapani aina 
rallistakin. Hän oli monta kertaa aikaisemminkin kuljeskellut 
näissä metsissä ja hiiviskellyt savolaisten asennon läheisyy- 
dessä, mutta ei ollut päässyt niin lähelle, että olisi tavannut 
Kerttulin. Kaukaa hän vain oli tytön nähnyt, sillä savolaiset 
olivat kaataneet kesän kuluessa laajan aukeaman, kaskimaan, 
jonka yli ei huomaamatta voinut heidän kalasaunaansa lähestyä. 
Siitä hän tiesi savolaisten aikovan tulla keväällä, niinkuin 
olivat uhanneet tulevansa. 

Kalasaaressa oli syksyisten viikkojen aikana suoritettu myös 
tulevaisuuteen tähtääviä töitä. Suuren pirtin hirret makasi- 
vat kumollaan rinteellä lähellä kaskimaata, ja polttopuita oli 
hakattu kuivumaan ensi kesää varten. Kalassa oli käyty jatku- 
vasti, mutta metsänkäynti oli vaatinut suurimman osan lyhe- 
nevistä syyspäivistä. Yrjö oli tehnyt pitkiä retkiä isänsä tai 
veljensä kanssa metsiin, joissa oli saalista niin runsaasti, ettei- 
vät erämiehet aina jaksaneet kantaa sitä kalapirtille saakka, 
vaan osa täytyi jättää myöhemmin noudettavaksi. Paistettua 
lintua ja jänistä oli suuret roviot odottamassa lähdön hetkeä, 
joka ei enää ollut kaukana, sillä isä oli sanonut lähdettävän 
muutaman päivän kuluttua. 

Yrjö käveli levottomana ja maltittomana. Lähtö näiltä 
mailta oli edessä, ja hän halusi ennen sitä kohdata Kerttulin. 
Hänen täytyi tavata savolaisneitonen selittääkseen hänelle, 
ettei hän ollut samalla kannalla kuin isä ja Tuomas-setä, vaikka 
olikin isänsä määräyksestä ollut mukana silloin, kun savolaisia 
patisteltiin poistumaan. Yrjöltä unohtui metsoparvi, kun hän 
sitä asiaa ajatteli, ja hän kuuli edessään vain siipien ruminan, 

kun metsot lähtivät lentoon. Suutahtaen hiukan itseensä, 
omaan huomaamattomuuteensa, kun oli kulkenut pahki riis- 
taan, Yrjö seisahtui kuulostelemaan. Kauas lensivät. Ei kuu- 
lunut niiden asettumista kuulomatkan päähän puihin, ja Yrjö 
lähti kävelemään uutta riistaa etsiäkseen. 


* Hän hätkähti ja seisahtui kuulostamaan. Jostakin kauem- 
paan kuului kimeä kirkaisu ja sitä seurasi kumeaa mörinää. 
Karhu siellä mörisee, Yrjö huomasi heti. Mutta kenen kiljaisu 
sieltä kuului? Oliko siellä ihminen vai jokin eläin, jonka kimp- 
puun karhu oli hyökännyt — ja se äänteli tuolla tavalla, niin- 
kuin ihminen olisi hädässä. Kotvaan ei kuulunut mitään, 
mutta sitten taas kantautui Yrjön korvaan karhun muriseva ääni 
ja kiljaisu. Se ei ollut ihmisen huuto, vaan kiukustuneen otson. 

Yrjöllä ei ollut keihästä mukanaan, mutta kirves oli vyöhön 
pistettynä. Heittäen jousen selkäänsä hän tempasi kirveen 
ja lähti hiipimään siihen suuntaan, mistä karhun ääni oli kuu- 
lunut. Kului pitkä aika, ja salo pysyi täysin hiljaisena. Yrjö 
luuli jo karhun menneen menojaan ja jättäneen saaliinsa taikka 
epäonnistuneen iskussaan. Otso oli saattanut yrittää kaataa 
peuran tai jonkin muun eläimen. Yrjö pysähtyi kuulosta- 
maan ja aikoi jättää etsimisen silleen, kun aivan läheltä kuului 
mörähdys ja nuuhkivaa huohotusta. Karhu oli vielä paikoil- 
laan — aivan lähellä. 

Jokainen jänne ja hermo jännittyneenä Yrjö hiipi. Hän ei 
ollut aikaisemmin käynyt yksinään karhun kimppuun, ja kir- 
ves oli ottelussa otsoa vastaan heikko ase, mutta häntä kannusti 
halu saada kaataa metsän peto ja viedä sen turkki voiton- 
merkkinä Kalasaareen. Olihan se jo kelvollinen näin myöhäi- 
sellä syksyllä. 

Muutamia askelia edettyään hän näki karhun turkin vilah- 
tavan puiden takana. Peto näytti nuuhkivan jotakin maassa, 
kaatamaansa saalista kai. Yrjö hiipi hiljaa puiden suojassa ja 
arveltuaan olevansa riittävän lähellä hyökkäsi. Karhu oli niin 
kiinnostunut nuuhkimaan allaan makaavaa saalista, ettei huo- 
mannut Yrjön hyökkäämistä, ennenkuin kirveen terä upposi 
sen niskaan. 

Se oli kova isku, mutta ei kuitenkaan riittävän raskas aiheut- 
taakseen karhulle kuoleman. Peto karjaisi niin, että salo rai- 
kui, ja hyppäsi saaliinsa päältä. Se yritti asettua vastarin- 
taan, mutta pakeni sitten niin nopeasti kuin suinkin pääsi, 
Ja veri vuoti sen niskassa olevasta haavasta pitkin lapoja. 


Yrjö katsoi karhun jälkeen, mutta kun sen hallava takamus 
oli kadonnut metsään, hän kääntyi katsomaan sen kaatamaa 
riistaa. Hän katsoi ja katsoi, sulki silmänsä ja katsoi taas, ja 
hänen poveaan vihlaisi tuska kuin terävän veitsen viillos. 
Hänen edessään oli Kerttuli, makasi liikahtamattomana ja sil- 
mät kiinni Karhu oli hyökännyt Kerttulin kimppuun — 
tämän kiljaisun hän oli äsken kuullut ja luullut sitä eläi- 
men ääntelyksi. Hän oli menettänyt aikaa hiipiessään hiljaa 
karhun kimppuun, ja sinä aikana Kerttuli oli joutunut pedon 
raadeltavaksi. Tytön vaatteet olivat veriset, joten saattoi 
ymmärtää, mitä äsken oli tapahtunut. Yrjö manasi omaa 
hitauttaan. Mutta mistä hän olisi tietänyt, että Kerttuli oli 
täällä, näin kaukana asentopaikalta! Iso rove oli kaatunut, 
Ja puolukat vierineet pitkin maata. 

Yrjö ei hetkiseen rohjennut katsoa raadeltua Kerttulia, piti 
vain silmiään kiinni ja tuskitteli tytön menoa. Sitten hän roh- 
kaisihe ja silmäsi neitoon. 


Eräkorven tyttö. — 6 87 


Häntä vastaan katsoi kaksi kirkasta silmää, ja käsi heilahti. 

— Kerttuli, sinä elät! 

— Elänhän minä, vaikka karhu yritti tuottaa tuhon. 

— Minä luulin, uskoin, että peto oli raadellut sinut. Oletko 
haavoittunut? 

— En kai, Kerttuli sanoi ja yritti nousta. Silloin Yrjö tart- 
tui hänen käteensä ja veti hänet seisaalleen. Tyttö horjahti ja 
painautui tuokioksi auttajansa puoleen. Yrjö tunsi hänen var- 
talonsa kosketuksen ja värähti, sillä tytöstä tuntui virtaavan 
ihmeellistä tenhoa. 

— Ei, en minä ole haavoittunut, Kerttuli vakuutti koetel- 
tuaan käsiään ja jalkojaan sekä tunnusteltuaan vartaloaan. 

— Mutta olethan veressä. 

— Hyväinen aika! Niin näytän olevan. Mistä tämä veri? 
Ei se minun vertani ole. 

— Se on karhun verta. 

— Haavoititko sinä sitä? Iskitkö? 

— Iskin niskaan kirveelläni, mutta en osunut kuolettavasti. 

— Sinä, sinä jouduit parahiksi pelastamaan. 

— Olisin ehtinyt hiukan ennemminkin, jos olisin arvannut 
sinun olevan vaarassa. 

— Olisitko kiirehtinyt? 

— Olisin, varmasti. 

— Niinkö... Kerttuli loi kiitollisen ja lämpimän katseen 
edessään seisovaan pitkään hämäläisnuorukaiseen. Hän eisinä 
hetkenä laisinkaan muistanut, että hämäläiset olivat savolaisten 
vihamiehiä,aikoivat estää heidät tulemastaenäätänne. Hän tun- 
si vain lämmintä kiitollisuutta Yrjöä kohtaan ja sanoi: 

— Olit mies, kun uskalsit hyökätä vain kirves aseena kar- 
hun kimppuun. 

— Kyllä minä uskallan vaikka mitä... sinun puolestasi. 

— Todellako! 

— Mutta miten sinä olet täällä, Kerttuli? 

— Tulin poimimaan puolukoita. Pekka kertoi täällä ole- 
van puoloja paljon, niinkuin onkin, ja etenin yhä kauemmas 
metsään, kun marjoja näytti olevan enemmän. Silloin karhu 
hyökkäsi, tuli arvaamatta. Kaaduin sen alle. Mutta muistin 
kuulleeni, ettei karhu tee mitään, kun tekeytyy kuolleeksi, ei 
liikahdakaan. Enkä minä liikahtanut, makasin vain. Peloitti, 
kun se nuuski ja mörisi ja sen kita oli aivan lähellä kaulaani. 
Sitten lienen mennyt hiukan tajunnaltani, koska en kuullut 
hyökkäystäsi karhun kimppuun. Heräsin vasta pedon paettua 
ja näin sinut. 

He, savolaisneitonen ja hämäläisnuorukainen, seisoivat 
kauan katsellen toisiaan. Tytön mekko oli verinen, mutta 
hänen huulensa ja silmänsä hymyilivät jo pelastajalle, joka ei 
kotvaan virkkanut sanaakaan. 

— Pääsiköhän karhu pakoon, elääköhän se? arveli Kerttuli. 

— En tiedä. Kovasti minä löin, ja veri siitä vuoti. 

— Seurataan jälkiä ja katsotaan. 

— Sopiihan se. 


- Karhusta oli vuotanut runsaasti verta, joten sen pakotietä 
kykeni seuraamaan helposti. Se oli juossut ensin jonkin mat- 
kaa suoraan pirskotellen hurmettaan lehdille ja kankaan havun- 
neulasille. Sitten se oli seisahtunut, ja näytti siltä kuin se olisi 
nojautunut puuhun, johon oli jäänyt verta. Pian huomasi, 
että sen vauhti oli hidastunut ja se oli kierrellyt, niinkuin olisi 
hoiperrellut. 

— $Se on pahasti haavoittunut, totesi Kerttuli. 

— Siltä näyttää. Katsotaanhan. Yrjö toivoi jo, että isku 
oli sittenkin ollut kuolettava. Oli vain kysymys siitä, miten 
pitkälle peto oli jaksanut kulkea. Suomaa tuli eteen, ja jäljistä 
näki, ettei karhu enää ollut jaksanut ottaa hyppyjä, vaan tal- 
lustellut uupuneena ja väliin seissyt, koska sen käpälät olivat 
painuneet syvälle mutaan ja veren pirskeitä oli niillä paikoin 
runsaasti. Muutamassa kohdassa se oli heittäytynyt suon sil- 
mäkkeeseenkin ja maannut siinä, mutta noussut taas ja läh- 
tenyt. Kankaalla oli vaikeampi seurata jälkiä. Suosta oli kai 
tarttunut haavaan mutaa ja tyrehdyttänyt verenjuoksun. 
Eräissä paikoissa takaa-ajajat eksyivät jäljiltä, mutta löysivät 
ne taas. 

— Seon nähtävästi jaksanut niin kauas, ettemme sitä löydä, 
Yrjö arveli. 

— Mennään vielä, kehoitti Kerttuli ja kiiruhti eteenpäin. 

Hänet oli vallannut saalistusinto. Hän halusi nähdä, oliko 
Yrjön isku ollut riittävän tehokas. — Tuolla se onkin, makaa 
kuolleena! hän huudahti ja osoitti kauemmas harvahkoa petä- 
jikköä kasvavalle kangasmaalle. 

Siellä karhu oli, kellotti kyljellään eikä liikahtanutkaan 
Yrjön ja Kerttulin lähestyessä sitä. 

— Jää taammas, niin katsotaan, vieläkö se elää, kehoitti 
Yrjö, mutta Kerttuli tuli hänen kannoillaan karhun vierelle. 

Peto ei enää värähtänyt, kun Yrjö kosketti sitä varoen jalal- 
laan. Se oli vuodattanut verensä kuiviin ja makasi kuin tum- 
mahko kivi. 

— Sinä surmasit sen! Kerttuli huudahti. — Olet sinä sen- 
tään ... Oletko aikaisemmin yksinäsi karhun kaatanut? 

— En, mutta isän ja setien sekä veljeni kanssa olen jo ollut 
karhuja tuhoamassa. 

— Siis ensimmäisesi? 

— Niin... sinun pelastukseksesi. 

— Olet hyvä poika, hämäläinen. 

— Ja sinä soma tyttö. 

He seisoivat karhun vierellä ja nauroivat nuoruutensa ilossa. 
Kerttuli kosketti otusta kädellään. 

— Miten sinä sen kuljetat saareen? hän kysyi. 

— Mitenkäpäs minä. En jaksa yksin kantaa. 

— Käy noutamassa. 

— Jos se siihen saakka säilyy. 

— Miksikäs ei säilyisi . . . mutta mitä sinä? ... tarkoitatko, 
että me, savolaiset, tulisimme ja ottaisimme? Kerttulin sil- 
missä välähti. Mutta hän hillitsi itsensä ja jatkoi: 

— Saat olla huoleti. Kukaan ei sitä korjaa. 

— Kerrotko kotonasi? 

— Kerron. Näkeväthän ne, että olen veressä. Mutta en 
kerro, että sait karhun kaadetuksi. 

— Olet kultainen. 

— Pyh! Enkä ole. Mutta kun pelastit minut, niin väärin 
tekisin, jos en kertoisi. 

He lähtivät karhun luota, kun Yrjö ensin heitti sen peitoksi 
muutamia havuja, kävelivät vierekkäin ja puhelivat, vaieten 
väliin pitkiksi tuokioiksi. Yrjö painoi maisemia mieleensä ja 
veisti pieniä pilkkoja puihin. 

— Milloin tulette noutamaan sen? kysyi Kerttuli, kun he 
joutuivat lähelle savolaisrantaa. 

— Jo tänään... Kuule, tuletko tänne ensi kesänä? 

— Tulen. 

— Saanko tavata sitten sinua? 

— Tahtoisitko? Enpä tiedä. Ei taida enää karhu hyökätä 
kimppuuni, että tarvitsisin pelastajaa. 

-— Muuten minä tahtoisin tavata. 

— Tule sitten tapaamaan, jos haluat. Kerttuli naurahti ja 
ojensi kätensä. 

— Tulen kyllä. 


He seisoivat hetkisen pitäen toistensa kädestä, ja Kerttuli 
näytti kallistuvan kuin tullakseen lähemmäs poikaa, mutta 
sitten hän tempasi kätensä irti ja sanoi: 

— Hyvästi, pelastajani. 

— Hyvästi. Muistatko? 

— Enpä tiedä... ehkä. 

Kerttuli nauroi ja livahti loitommas Yrjöstä, joka jäi seiso- 
maan ja katsomaan hänen jälkeensä. Sitten hän kääntyi ja 
kiirehti veneelleen. 


— Missä olet ollut, Kerttuli, mitä on tapahtunut? kysyi 
äiti huomattuaan tyttärensä saapuvan verisenä. 

— Karhu hyökkäsi kimppuuni. 

— Missä? kysyi Aapo. 

— Tuolla metsässä, puolakankaalla. 

— Oletko haavoittunut? 

— En. 

— Miten sinä sen kynsistä pelastuit? 

— Se hämäläispoika pelasti, sama, joka oli niiden miesten 
mukana, kun ne kävivät täällä. Hän ehti juuri viimeisellä 
hetkellä paikalle ja iski kirveellään. 

— Kaatuiko se? 

— En tiedä. Kerttuli punastui vastatessaan. Hän valehteliisäl- 
leen ja äidilleen ollakseen ilmaisematta, että karhu makasi jonkin 
matkan päässä kuolleena. — Poika sai sattumaan vain karhun 
kylkeen, ja se juoksi pakoon. Olin sen alla silloin, kun hän löi. 


86 


— Olipas se sattuma! Että pitikin sen pojan osua juuri 
sillä hetkellä. 

— Niin, äiti. Ilman hänen apuaan karhu olisi minut kai 
surmannut. 

— Kunpa voisimme olla sovussa hämäläisten kanssa, 
Maria huoahti. 

— Oma on tahtonsa, hämäläisten, kun antavat meille rau- 
han, niin meiltä saavat samoin, murahti Aapo. 

— Missä Pekka on? kysyi Kerttuli laskeutuessaan rantaan 
puhdistautumaan verestä. 

— Metsälle meni. 

Kun ei vain löytäisi karhua eikä kohtaisi sitä noutamaan 
saapuvia hämäläisiä, pelkäsi Kerttuli ja katsoi järvelle. Siellä 
lipui pieni vene. Yrjö siellä souti hakemaan toisia hämäläisiä 
kantamaan karhua rantaan. Tulisi Pekka pian, että ei tarvit- 
sisi pelätä, hän toivoi ja seurasi veneen etenemistä. 

— En salli sinun tulevan ensi keväänä tänne karhujen raa- 
deltavaksi, sanoi äiti, kun Kerttuli nousi saunalle. 

— Kyllä minä tulen, vaikka olisi kyn"menen karhua, Kert- 
tuli vastasi. Hän muisti lupauksensa Yrjölle. Hän tulisi isän 
ja Pekan sekä toisten savolaisten kanssa, vaikka äiti jäisikin 
kotiin, ja tapaisi taas Yrjön, joka oli kysynyt ja katsonut niin 
pyytävästi, että Kerttulin sydän sykki nopeammin sitä muis- 
tellessa. Kertookohan Yrjö kaiken toisille hämäläisille, hän 
ajatteli istuessaan. Hänen käsivarttaan kivisti hiukan, sillä 
karhu oli tallannut käpälällään sitä. 


Mutta Yrjö ei kertonut mitään siitä, että oli pelastanut Kert- 


tulin. Sanoi vain kaataneensa kirveellä karhun, joka olisi nou- 
dettava. He lähtivät kaikki suurella veneellä matkalle, ja ennen 

illan pimenemistä karhun ruho oli rannalla. Kuutamo oli kau- 
nis, kun he soutelivat takaisin saareen. Yrjön silmät kääntyi- 
vät vähän väliä savolaisrannan suuntaan, ja kun vene oli kes- 
kellä selkävettä, kallion kärkeen ilmestyi ihminen. 

— Taitaa olla se savolaistyttö, joka istui selin, kun kävimme 
niiden asennolla, huomautti Heikki ja katsahti veljeensä. 

— Koppavapa tuo oli, kun ei vilkaissutkaan meihin, sanoi 
isä. — Ja olipa mikä oli, savotar se on. 

Yrjö käänsi silmänsä toisaalle ja kiskoi voimiensa takaa 
airoilla, jotka taipuivat joustavasti. 

— Tänä iltana puraistaan karhunlihaa, tuumi Tuomas, kun 
he kantoivat pedon rannasta pihaan ja ryhtyivät nylkemään. 
Mutta Yrjö siirtyi pian kuutamon valaisemalle rannalle ja kat- 
seli säteiden kultaista leikkiä loivilla laineilla, joita heräävä 
tuuli hiljalleen kohotteli. Mitäpä hän välitti karhunpeijaisista, 
kun Kerttuli ei ollut mukana. Hän palasi pirttiin vasta kun 
Matias otti paistuneet lihaviipaleet hiillokselta. 

— Olet sinä, Yrjö, jo aikamies, kun uskalsit vain kirves 
aseenasi hyökätä noin suuren kontion kimppuun, tunnusti isä. 

— Mies tästä tulee, kunhan hammas karkenee .. . savolai- 
siakin vastaan, yhtyi Tuomas-setä. 

— Kyllä Yrjö vielä joutuu tarpeekseen tekemisiin savolais- 
ten kanssa, ennusti Heikki. 

Yrjön silmät välähtivät, kun hän vilkaisi veljeensä, joka 
katsoi häneen kiusoittelevan näköisenä, mutta ei virkkanut 
mitään, maisteli vain karhun reisipaistia tuntien olevansa 
nälkäinen. 


XI. 


Päijänteellä puhalteli voimakas tuuli. Se työnteli aallokol- 

la hämäläisten veneitä niin, että soutajat saivat levätä. Se 
oli alkanut jo edellisenä päivänä pohtaa pohjoisesta ja jatkunut 
yli kuutamoisen lokakuun yön. Erämailtaan palaavat eivät 
olleet malttaneet levähtää yölläkään, sillä heillä oli jo kiire 
kotimailleen. Kymmenet veneet keikkuivat aalloilla, ja souta- 
jat vain myötäilivät menoa airoillaan. Veneitä oli kokoontu- 
nut samaan matkaan pitkin vesistöjen varsia, Ison Keiteleen 
mainioilta muikkuapajilta, missä hämäläiset nuottueet olivat 
kesän mittaan saaneet niin suuret saaliit, että heidän veneensä 
olivat vaarassa upota aallokossa. Koko Päijänteen rannikko- 
jen hämäläisasutuksen erämiehet olivat palaamassa pitkältä 
pyyntimatkaltaan. 

Kaikissa veneissä oltiin saaliiseen tyytyväisiä. Ahti oli ollut 
antoisa ja Tapio avannut aittansa. Kalaa ja paistettua riistaa 
oli mukana runsaasti. Kelpasi saapua kotikyliin, taloihin, joissa 
naiset ja kotiin jääneet miehet maltittomina odottivat palaavia. 

Yöpymissaarissa ja -niemissä hämäläiset olivat keskustel- 
leet, kertoilleet kokemiaan, suunnitelleet tulevia tehtäviä, ensi 
kesää. Ja niillä nuotioilla, joiden vierellä Iisveden rantojen 
hämäläiset olivat öitään viettäneet, puhe oli kääntynyt niihin 
kalaisiin ja riistaisiin seutuihin, joita Tapanin väki oli siihen 
saakka yksinään pitänyt hallussaan. Sinne mahtui enemmän- 
kin. Sopi kyllä tulla ensi kesänä. Hämäläisten oli otettava nii- 
hin alueisiin niin lujasti kiinni, ettei savolaisilla olisi sinne tule- 
mista. Niin Tapani ja Tuomas intoilivat, ja monet, jotka olivat 
kuluneenkin kesän pyydystelleet lähemmillä vesillä, innostui- 
vat: sinne mentäisiin ensi kesänä ja näytettäisiin savolaisille. 

Mutta jo lähestyivät Korpilahden tienoot. Näkyi savuja 
illan suussa, vilahti joku kalasaunakin ja taloja erotti korkeilta 
vaaroilta ja rantarinteiltä. Tapani katseli niitä, niinkuin oli 

usein eräretkiltä palattaessa katsellut, ja hän tuumi taas, että 
ihmisiä oli liian tiheässä näillä rannoilla. Talot olivat melkein 
toisissaan kiinni. Ei ollut enää penin haukun kuulumaa naa- 
puriin, niinkuin vanhoina aikoina, jolloin saattoi kävellä erä- 
maita vuorokausia pitkin ja poikin, ennenkuin tapasi ihmis- 
asumuksen. Ihmekö siis, jos kala katosi vedestä ja riista met- 
sistä. Pyytäjiä oli liian paljon. 

Tapanin ohjaillessa venettä kohden kotirantaa hänen mie- 
lessään varmistui päätös, että heidän talostaan oli osan väestä 
lähdettävä kaukaisen Iisveden rantamille vakituisesti asumaan, 
pyytämään riistaa ja kalaa ja kaskeamaan rinnemaita. Siellä 
riittäisi kaikkea, metsää, veden ja korven eloa. Siellä olisi 
hyvä olla, eikä siellä ensi hätään naapuri työntyisi aivan oven 
eteen. Siellä kelpaisi elää! Tapani oli usein tuuminut itse 
lähteä erämaihin, mutta toiselta puolen häntä veti tänne van- 
hoille elosijoille. Nämä Korpilahden tienoot olivat tulleet 
hänelle rakkaiksi. Hän oli kasvanut näihin seutuihin kiinni. 
Ja ikämieskin hän jo oli. 

Mutta olihan talossa nuorempia miehiä, oli veli Matias ja 
Heikki. He voisivat lähteä, ellei Tuomaskin yrittäisi. Matias, 
naiseton ja lapseton mies, voisi hyvin mennä asumaan lIis- 
veden Kalasaareen, rakentaa sinne talon ja raataa siellä. Yrjö 
oli vielä kovin nuori. Hän jäisi kotitaloon ja kävisi kesäisin 
siellä pyytämässä ja noutamassa saaliit ja viljat. Tapani kehit- 
teli sillä tavalla suunnitelmaa, joka oli itänyt hänen ajatuk- 
sissaan jo vuosia. Hänkin voisi kesäisin soudella sinne ja viet- 
tää viikkoja ja kuukausia, auttaa kaikessa, ohjailla ja opastaa 
ja sitten syksyisin palata taas täysin vilja- ja saalisvenein Kor- 
pilahden rannalle. Siitä nousisi talossa hyvinvointi, hän päät- 
teli. Ja heillä olisi kaksi taloa. 

Hän käänsi veneen keulan länteen ja ohjasi kohden koti- 
rantaa. Tuntui hauskalta taas palatessa, niinkuin joka syksy. 
Koti veti sittenkin puoleensa. Mutta kun kevät tuli, silloin 
erämaa kutsui, vaati lähtemään. 

— Pian ollaan kotoisessa saunassa kylpemässä, hän huo- 
mautti soutajille, jotka kiihdyttivät vauhtia joutuakseen kotiin. 
He kaikki jo kaipasivat kotoista pirttiä, saunaa, kaikkea sitä, 
mitä koti tarjosi. He kaipasivat selvää ruisleipää, jota he vain 
harvoin olivat kesän mittaan syöneet, ja viime kesän sadon 
tuottamaa puuroakin he halusivat maistaa. 

Ainoastaan Yrjön mieltä madalsi kotiinpaluun hetkelläkin 
kaipaus Kerttuliin. Hän oli pelastanut Kerttulin ja pitänyt 
hänen kädestään, ja Kerttuli oli nauranut hänelle ja luvannut 
palata ensi keväänä. Mutta kevääseen oli pitkä aika, kokonai- 
nen talvi. Ja isä suunnitteli toisten hämäläisten kanssa savo- 
laisten karkoittamista Iisveden rantamilta. Kerttulikin kar- 
koitettaisiin. Voisi kehittyä yhteenottojakin, jotka vain lisäi- 
sivät heimojen välistä vihaa, ja silloin hän ei voisi tavata 
Kerttulia koskaan. Yrjön mielialaa alensi ajatus ensi kesästä, 
vaikka hän toiselta puolelta hartaasti toivoikin sen saapumista. 
Kevät toisi Kerttulin Iisveden rannalle, mutta voisi karkoittaa 
hänet pian, työntää niin kauas, ettei häntä enää näkisi. 

Yrjö yritti miettiä jotakin sovittavaa tapaa, millä heimojen 
välisen vainon saisi laantumaan, mutta ei keksinyt mitään. 
Hän oli vielä liian nuori. Hänen sanoilleen ei annettu arvoa 
miesten keskisissä keskusteluissa. — Poika olet vielä, parraton 
nulikka, sanottiin. Mutta sittenkin hän oli omasta mielestään 
oikeassa. Hän oli jollakin tavalla, itsekään siitä selvillä ole- 
matta, alkanut ajatella asioita kokonaan eri kannalta kuin toi- 
set hämäläiset. Jossakin hänen povensa piiloissa olivat itä- 

neet sovinnolliset suunnitelmat, jotka hän aikoi toteuttaa, jos 
vain voi. Kun hän kasvaisi ja miehistyisi, sitten hänenkin 
sanojaan kuunneltaisiin ja niille annettaisiin arvoa, mutta sii- 
hen menisi vielä monta vuotta ja Kerttuli ehtisi kasvaa ja 
mennä toiselle. 

Yrjö hätkähti ja yritti sotkeutua soudun tahdissa ajatelles- 
saan ensimmäisen kerran suhdettaan Kerttuliin niin pitkälle: 
menisi toiselle eikä tulisi minun naisekseni. Yrjön povea 
leikkasi kipeästi ajatuskin, että toinen nuorukainen tulisi Kert- 
tulille läheisemmäksi kuin hän oli. Koti oli jo lähellä, näkyi 
tuolla keulan edessä, mutta Yrjö olisi sinä hetkenä mieluum- 
min kääntänyt veneen takaisin ja lähtenyt yrittämään savo- 
laismaille kysymään Kerttulilta, oliko hänelle joku toinen 
mieluisampi. Mutta ei voinut sillä tavalla tehdä. Hänen oli 
soudettava setäinsä ja veljensä kanssa samassa tahdissa siihen 
suuntaan, mihin isä venettä ohjasi: kotirannan suuntaan. Siellä 
odottivat vaari ja siskot. Siellä oli odottamassa puhdas paita 
ja lämmin kohtelu, ilo paluun johdosta, illalla olutta ja hil- 
jaista rauhallista haastelua, kertomista kesän tapahtumista 
vaarille, joka oli monien vuosikymmenien aikana jokaisen kesän 
viettänyt erämaissa, mutta nyt sai pysyä kotona, koska oli jo 
kahdeksankymmenen vuoden ikäinen. 

Yrjö huoahti hiljaa omaa mielikaipaustansa helpottaakseen 
ja kohotti aironsa, sillä ranta oli jo aivan edessä. 


Talossa oli nähty veneen saapuvan, ja vaari sekä siskot kii- 
rehtivät juosten rantaan. He huutelivat tuleville tervehdyk- 
siään ja nauroivat ja kyselivät saaliin runsautta, ennenkuin 
miehet ehtivät edes veneestä nousta. Nuori koira haukkui rie- 
muissaan ja hyppeli Yrjöä vasten. Se kirmaili sinne ja tänne, 

kieriskeli ja vingahteli yhtyen kotiinpaluun iloon. Se oli ollut 
penikka keväällä ja jätetty kotiin, mutta se tunsi palaavat, 
haistoi heidän hajunsa, erityisesti Yrjön, joka sen kanssa oli 
viime talvena pirtissä leikkinyt ja joka oli sitä hyvitellyt. Hän 
aikoi kasvattaa siitä erinomaisen eräkoiran, hyvän oravien hauk- 
kujan, lintujen puihin ajajan ja mahdollisesti karhun kimp- 
puunkin uskaltavan. 

— Halli, Halli, olehan siinä! hän kielteli ja silitti koiran sel- 
kää. Se kierähti hänen eteensä selälleen ja vikisi kuin tahtoen 
sanoa: olen ikävöinyt sinua. 

— Onhan sitä taas, saalista, sanoi Tapani isälleen ja viittasi 
veneeseen, joka kalaa, nahkoja ja riistaa kukkuroillaan kellotti 
rantakiviin kokastettuna. 

— Näyttää olevan, samoin kuin oli ennen vanhaan. Oli 
sitä silloinkin. Oli. Siellä on hyvät pyyntimaat ja kalaisat 
vedet, siellä kaukana. 

— On, kun vain saamme pitää. 

— Joko savolaisia näkyy sielläkin? vaari kysyi. 

— Jo näkyi ja lisää uhkaa tulla. 

— Ne on ajettava pois! kiihtyi vaari. 

— Ne ajetaan, Tapani vakuutti. 

— Onkos Alli voinut hyvin, kun ei näy? kysyi Tuomas. 

— Meni lasten kanssa käymään kotonaan, selitti Kyllikki, 
vanhempi tytöistä, tanakka, punaposkinen. — Emme odotta- 
neet teitä vielä tänään. 

— Vai niin, Tuomas murahti, kuultuaan, ettei hänen vai- 
monsa ollut kotona vastaanottamassa. Mutta harmi haihtui 
pian ja hän ryhtyi kantamaan kaloja ja nahkoja sekä lihoja 
rannasta piha-aittaan. Mutta tytöt kiirehtivät sytyttämään 
tulta saunan uuniin ja keittämään tuliaispuuroa palanneille. 

Illan hämärtäessä palasi Alli muutaman virstan päässä ole- 
vasta kotitalostaan. Hän kantoi kesällä syntynyttä lastaan käsi- 
varrellaan, ja toiset kaksi kävellä taapersivat hänen jäljessään. 
Havaittuaan erämiesten palanneen hän pelkäsi hiukan mie- 
hensä kiivautta, kun ei ollut ollut paluuhetkellä kotona, ja 
katsoi arkaillen mieheensä. Mutta Tuomas ei virkkanut pahaa 
sanaa, kun Alli laski pienen pojan isän suuriin käsiin ja sanoi: 

— Tällainen löytyi kesän kuluessa. 

— Kas vain, aikamoinen miehen alku onkin! ihasteli Tuo- 
mas poikaansa. — Siitä vasta erämies sukeutuu. 

Ilta kului, sauna savusi ja puuropata kiehui liedellä. Laa- 
keassa pirtissä sytytettiin päreet ja nautittiin kotoisesta hyvän- 
olosta Sahti oli valmiina ja se kihahteli hiukan miesten päässä, 
kun he sitä kannun toisensa jälkeen kumosivat. Maistui myös 
kotoinen rieska ja puuro. 

Mutta kaikkein parhaalta maistui kuitenkin kotoinen kyly, 
jonka Laulikki oli lämmittänyt polttavan kuumaksi. Kiuas 
kihahteli, räiskähteli ja paukkui, kun miehet heittelivät vettä 
ja vihtoivat uupuneita raajojaan. Pitkä aika olikin saatu olla 
kylpemättä, koko paluumatka. Mutta nyt otettiin vahinko 
takaisin, löylyteltiin yhä uudelleen, ja vihdat heiluivat kilvan 
lauteilla. Kuului hyvän mielen ähkäisyjä ja puhkinaa. Ei pu- 
heltu, nautittiin vain löylyn kuumuudesta ja sen jäseniä nor- 
jistavasta mehusta. Mieli virkistyi. Nyt vasta kotiinpaluu 
tuntui oikealta ilon hetkeltä, kun ruumis sai puhdistavan 
osansa ja taas kuntonsa. Yrjö ja Heikki palasivat Matiaksen 
kanssa pirttiin, mutta Tapani jäi Tuomaan kera ottamaan vii- 
meiset tuimat löylyt. Hetkisen kuluttua hekin kävelivät pu- 
nakkoina ja puuskuttaen saunasta ja asettuivat penkille istu- 
maan. Suloinen raukeus tuntui kylvyn jälkeen, ja pitkä matka 

vaati levolle. Naiset olivat kantaneet pirtin lattialle puhtaat 
oljet ja levittäneet niiden päälle hurstit sekä peitoiksi hirven- 
taljoja ja karhunnahkoja. Vuode veti palanneita puoleensa, 
ja yksi toisensa jälkeen kallistui hursteille. 

Yrjökin tunsi raskaan raukeuden lepäävän yllään ja siirtyi 
veljensä viereen. Hän valvoi vielä hetkisen ajatellen kotoisia 
asioita ja Kerttulia, joka oli jossakin kaukana savolaisrannalla, 
niin kaukana, että Yrjö ei kyennyt matkaa ajattelemaankaan. 
Tuskin sinne ajatuskaan kantoi. Mutta pian hänkin tunsi 
unen painavan silmänluomet kiinni. 

Kun naiset palasivat saunasta, miehet nukkuivat raskasta 
unta. 


XII. 


Syksyiset päivät kuluivat vitkalleen. Kalasteltiin kotivesillä 
ja käytiin metsää, mutta saalis ei ollut läheskään sellainen kuin 
eräalueilla. Metsässä saattoi tavata vähän väliä erämiehen, ja 
järvellä liikkui veneitä. Mutta myrskyisinä päivinä istuttiin 
pirtissä ja suoriteltiin vähäisiä askareita, korjailtiin pyydyk- 
siä ja vuoltiin nuolia. Matias kalkutteli pajassa teroitellen 
keihäitä ja kirveitä sekä takoen nuolenkärkiä. Hän oli osava 
seppä ja hänen apuaan kävivät kaukaisemmatkin etsimässä. 
Miehiä liikkui aina Päijänteen etelärannoilta saakka ja he toi- 
vat viestejä tapahtumista, kertoivat kuulemiaan, joita meren- 
rannalla käyneet olivat saaneet tietoonsa merien purjehtijoilta, 
Tukholmasta ja merenlahden takaa tavafaa tuoneilta. Ne oli- 
vat ihmeellisiä kertomuksia suurista kylistä, kaupungeista, 
niinkuin niitä nimitettiin siellä kaukana, paikoista, joissa oli 
yhdessä kasassa enemmän taloja kuin koko Päijänteen ran- 
tamailla. 


So 


Kuinka ihmiset voivat työntyä sellaisiin paikkoihin, asua 
niin tiheässä? Sitä ei korven kansa käsittänyt. Heistä tuntui 
ahdistavalta, jos naapuri oli virstan päässä, saatikka sitten, jos se 
näkyi toiselta vaaralta. Ei, enemmän täytyi olla väliä ihmisellä 
ja toisella, ennenkuin tunsi olevansa vapaa ja itsenäinen. 

Ilmojen kylmetessä ja ensimmäisten lumien putoillessa 
maahan lähtivät Heikki ja Yrjö kiertelemään saloja etsiäkseen 
karhun jälkiä. He kulkivat monta päivää ja viettivät monta 
yötä nuotion ääressä, laajat alueet he tutkivat ja näkivät tois- 
tenkin metsämiesten jälkiä, mutta karhun tassujen painalluk- 
sia he eivät havainneet. Heidän oli palattava tyhjin toimin 
kotiin heti kun satoi enemmän lunta. 

— Ne ovat kaikonneet kaukaisemmille saloille, sanoi Tuo- 
mas, — menneet, niinkuin hirvet ja peuratkin. Harvoin eriä 
näkee ilveksenkään jälkiä. 

— Mutta oli niitä ennen, yhtyi vaari puheeseen. — Muis- 
tan, kun kerran nuorena miehenä hiihtelin näitä saloja, näh- 
neeni samana päivänä neljät ilveksen jäljet. Siinä oli arvaile- 
mista, minkä jälkeen painuisi. Ja karhuja oli. Kymmenenkin 
kaadettiin talven kuluessa näiltä selkosilta. Mainitsemattakaan 
pienemmästä riistasta, jota oli niin runsaasti, ettei muuta tar- 
vinnut kuin mennä metsään ja ottaa. 

— Silloin ei ollutkaan täällä näin paljon pyytäjiä, huo- 
mautti Tapani. 

— Fi. Yksinäni sain monia vuosia hallita laajoja alueita. 

— Siinäpä se. Meitä on liian monta. 

— Niin on. 

— Ensi keväänä lähdetään lisveden rantamille rakenta- 
maan toista taloa. Muu ei auta. Matias ja Heikki jääkööt 
aluksi sinne. Vai mitä, isä? 

— Saavat jäädä. 

— Minä lähden myös, pyyteli Yrjö. 

— Olet vielä kovin nuori, Tapani esteli. — Pysy muutama 
vuosi näillä kotimailla, ja sitten voidaan sitäkin asiaa ajatella. 
Jääköön sitten Tuomas tänne ja me toiset muutamme sinne 
rauhallisille maille. 

— Minä tulen mukaan! innostui vaari. — Mutta entäs ne 
savolaiset? 

— Ne karkoitetaan ja pidetään alueet hämäläisten omina. 

— Oikein, Tapani, vanhus innostui. — Muistan aina, kuinka 
ensimmäisen kerran savolaisten kanssa otettiin yhteen. Se 
tapahtui siellä Rautalammen tienoilla. Savolaisia oli tullut 
muutamia venekuntia meidän alueillemme, ja kun ne eivät 
lähteneet hyvällä, niin me iskimme eräänä syksyisenä yönä 
niiden kimppuun. Ne saivat tarpeekseen, eikä niitä kai ole 
sen jälkeen niillä rannoilla näkynyt. 

— Meidän heimomme omina ne ovat pysyneet ja pysyvät 
aina, vakuutti Tuomas. — Mutta minusta tuntuu nololta jäädä 
tänne, jos te toiset lähdette erämetsiin. 

— Saat tulla joka kevät sinne, niinkuin tapana on, myönsi 
vaari. Hän hehkui innostusta ajatellessaan, että vielä vanhoilla 
päivillään pääsisi erämaahan, sinne missä oli parhaan mie- 
huutensa päivät viettänyt. Jo monena kesänä oli saanut oleilla 
kotipihoilla naisten kanssa kotitöitä suorittelemassa. Hän oli 
itsekin käsittänyt, ettei hän enää jaksaisi nuorempien mukana 
ponnistella. Mutta jos uudistalo rakennettaisiin kaukaiseen 
korpeen, niin se muuttaisi asian. Siellä hän saisi olla koske- 
mattoman luonnon keskellä, kalastella rantavesillä, vaikka ei 
enää pitkille eräretkille kykenisikään. 

Heikki istui pirtissä hiljaisena kuunnellen isänsä ja setiensä 

sekä vaarinsa keskustelua. Hän ei ollut suinkaan pahoillaan, 
että isä piti häntä miehenä, joka voi lähteä erämaata asumaan. 
Hän katsoi veljeensä ja huomasi Yrjön istuvan alakuloisena. 
Heikki käsitti, että Yrjö halusi mielellään mukaan, ja aavisti 
syynkin siihen: savolaistyttö kai kummitteli Yrjön mielessä. 
Mutta pääsisihän Yrjö taas keväällä sinne kauas pohjoiseen, 
missä oli tytön tavannut. 


Eräänä päivänä, jolloin pakkanen jo paukkui kiivaana 
nurkkapielissä ja metsän puissa, saapui rantakyliä pitkin hiih- 
täen pitkä nuori mies. Hän oli tavallisessa talonpojan puvussa 
ja paulapieksuissa, mutta hänet tunnettiin Lauri Pietarin- 
pojaksi, papiksi, joka niillä mailla matkaili, sillä hänen seura- 
kuntansa ulottui Vesilahden tienoilta aina Päijänteen pohjois- 
pään taakse. Lauri Pietarinpoika oli ystävällinen mies, ei 
pyrkinyt osoittamaan liiaksi pappeuttansa korpien kansan 
keskellä liikkuessaan. Hiljaisena hän usein istui kuunnellen 
miesten ja naisten keskustelua ja sanoi sanan silloin, toisen 
tällöin, ja rauhallisesti ja yksinkertaisten kuulijainsa ymmär- 
ryksen huomioon ottaen hän selitti Herran sanaa, suoritti kas- 
tamiset ja antoi ehtoolliset. 

Koko Päijänteen rantojen kansa piti hänestä ja haasteli hä- 
nelle huolensa ja henkiset hätänsä, ja hän osasi sanoa lohdut- 
tavan sanan silloinkin, kun tuska ei kohdistunut autuuden 
asiaan. Hän oli kansan keskellä syntynyt ja kasvanut ja talon- 
poikainen veriperintö vaikutti hänessä voimakkaasti. — Hän 
kastoi Tuomaan ja Allin pienen pojan, ja pirtissä vietettiin 
harras juhlahetki. 


— Sain kuulla, hän kertoi, — että sotaväkeä kootaan Jjäl- 

leen. Lieneekö taistelut ovella, miesten surmansijat aukea- 
massa. Etelässä ovat jo keränneet nuoria miehiä lipullisiin. 

— Jokohan? kysyi Tapani. 

— En tiedä varmaan, mutta niin kerrotaan. Herra maan 
varjelkoon vainojen ajoista. 

— Varjelkoon, mutisi vaari, ja Alli ja tytöt katselivat sil- 
mät suurina pappia, joka sellaisia peloittavia tietoja toi. 

— Ne ottavat nuoret miehet, missä vain tapaavat, arveli 
Tapani ja vilkaisi Heikkiin. 

— Niin tekevät, pappi myönsi. — Kaksi on tässäkin talossa 
sellaista, jotka kelpaavat. 

— Jokohan Yrjönkin veisivät? 

— Poika on miehen mittainen, vastasi Lauri Pietarinpoika. 
Hänestä tuntui kovin vaikealta kertoilla sellaisista asioista. 
Hän käsitti erinomaisen hyvin korvenväen mielialat. He eivät 
olleet pelkureita, mutta heitä kauhistutti sota, jota käytäisiin 
jossakin kaukana, minne nuoret miehet vietäisiin. 

— Sinne on monta mennehiä, vaan vähän palannehia, 
mutisi vaari ja katsoi pojanpoikiinsa. 

— Miesten syöjiä sijoja ne sodat ovat, myönsi pappi. Hän 
istuutui naisväen valmistamalle aterialle ja risti silmänsä 
ennenkuin tarttui rieskaan ja lihaan. 

Illan suussa hän lähti taas hiihtämään toisiin taloihin, mutta 
väki jäi pirttiin vakavana istumaan. 

— Jokohan tulee sota... jokohan viedään nuoret miehet? 
arveli Matias. 

— Lauri Pietarinpoika ei valehtele koskaan, vakuutti Tuo- 
mas. — Hän puhuu totta, minkä puhuu. 

— Mutta on saattanut saada vääriä tietoja, sanoi Tapani. 

— Sekin on mahdollista. 

— Ei kai sinua viedä, Tuomas? kysyi Alli levottomana. 

— Enpä uskoisi. Nuoria ne ottavat ensin. 

— Heikin ja Yrjön, kuului hiljainen huomautus lieden 
luota, missä Laulikki askarteli. 

— Niin, myönsi Tapani. Hänen ajatuksensa kiersivät ala- 
kuloisina sitä mahdollisuutta, että pojat vietäisiin, kumpai- 
nenkin, jotka parhaillaan kehittyivät mieheksi. Ja hänen luon- 
tonsa löi kovasti vastaan sellaista viemistä. Hän ei kuiten- 
kaan sinä iltana puhunut tuumailuistaan mitään, mutta aamu- 
sella hän sanoi: 

— Jos Lauri Pietarinpoika puhui totta, niin poikien on läh- 
dettävä jonnekin kauas, kunnes sodat on sodittu ja rauha 
palannut maahan. 

— Minne he menisivät? huomautti vaari. — Heidät voi- 
daan tavata. 

— Tiedämme paikan, mistä ei hevillä miestä oteta, sanoi 
Tapani. — Siellä Iisveden saaressa on sellainen turvapaikka, 
minne eivät etsijät osu. 

— Olet oikeassa, vaari myönsi. 

— Sinne poikien on paras painua, jos uhkaavalta tuntuu, 
yhtyi Tuomaskin. 

— Silloin lähden minäkin sinne poikien kanssa, innostui 
Matias. Pyydämme riistaa siellä ja odottelemme kevättä ja 
teitä toisia. 

— Asiaa kannattaa tuumia tarkemmin, jos tapahtumat sii- 
hen suuntaan kehittyvät. Mutta katsastetaan ja kuulostetaan 
toistaiseksi. Taitaisitte lähteä sinne mieluummin kuin jonne- 
kin outoon maahan sotimaan ja kaatumaan? 

— Ainakin minä lähden, isä, myönsi Heikki. 

— Entäs sinä, Yrjö? 

— Minäkin, isä. 

— Samoin lähtisin itsekin, jos olisin nuori, teidän ikäisenne. 
Kun on kotitienoiden puolustaminen kysymyksessä, silloin 
jokainen hämäläinen mies ja nuorukainen on valmis sotimaan, 
mutta jos on kysymyksessä valloitussota, toisten maiden anas- 
taminen, silloin ei ole väärin, vaikka meneekin erämaahan 
miesten ottajia pakoon. Me emme tarvitse vierailta lisää 
maata. Meillä on sitä riittävästi täällä. Tytöt, valmistakaa- 
han vuoteet. Painumme tästä levähtämään. 

Tyttäret täyttivät nopsasti isänsä käskyn, kantoivat oljet, 
raanut ja nahat pirttiin ja levittivät ne peräpuolelle permantoa. 

— Käy, Heikki apettamassa ruuna yöksi, kehoitti Tapani 
vielä poikaansa. Tämä lähti pirtistä, mutta palasi pian. 

— Siellä pakastuu. Kaukaa kuului suden ulvontaa, hän kertoi. 

— Niitä heiluhäntiä liikkuu taas lähimailla. Tytöt, onko 
navetan ovi tiukasti kiinni? 

— On, 1sä, vastasi Kyllikki. 

Vanhemmat miehet painuivat nukkumaan, mutta Heikki ja 
Yrjö valvoivat vielä hetkisen siskojensa kanssa. 

— Jospa mekin pääsisimme sinne erämaahan, toivoi Lau- 
likki. — Siellä olisi varmaan hauskaa. 

— Ei teistä ole sinne. Siellä vaaditaan miehen sisua ja 
voimia, sanoi Yrjö. 

— Mutta kuuluihan siellä viime kesänä olleen joku savolais- 
tyttökin äitinsä kanssa, ja kyllä minä yhden savottaren vas- 
taan, tiuskahti Kyllikki. 

-— Olihan siellä, näin hänet, myönsi Heikki. 

— Minkä näköinen tyttö oli? Kyllikki tiedusteli. 

— En nähnyt näköä. Istui selin, kun kävimme niiden kala- 
saunalla. Mutta Yrjö lienee nähnyt lähempääkin. Vai mitä? 

— En nähnyt, Yrjö kielsi. Toiset eivät huomanneet hänen 
punastumistaan, ja Laulikki huoahti: 

— Isä ei laske meitä kuitenkaan, ei ota mukaansa. 

— Ken tietää, ensi keväänä, lohdutteli Heikki. 

Puhelu vaikeni. Heikki ja siskot asettuivat levähtämään, 
mutta Yrjö istui kauan ja mietti. Hän kai pääsisi, jos sota- 
miehiä ryhdyttäisiin ottamaan, jo talven aikana sinne erä- 
järvelle. Hän olisi siellä keväällä odottamassa Kerttulia. Sitä 
ajatellessaan hän jo toivoi, että sotamiesten ottajat tulisivat 
ja hänen täytyisi Heikin ja sedän kanssa painua piileskelemään. 


XIII. 


He hiihtelivät peräkanaa, Heikki, Yrjö ja Matias, pyrkivät 
kohden pohjoista, halki salojen, joissa ei näkynyt suksen latua, 
eläinten jälki vain. Vähän väliä ylitettiin ilveksen tassujen 
painallukset pehmeällä lumipeitteellä, ja jänikset olivat pol- 
keneet polkujaan haavikkojen tienoille. Metsoja kohahteli len- 
toon puiden oksilta, ja teeriparvia näkyi koi vikoissa niin run- 
saasti, että oksat olivat toisinaan kuin tummien pallojen täyt- 
tämiä. 

Ne olivat riistakkaita erämaita, joiden halki he ponnisteli- 
vat harteilla suuret kontit, selässä jouset ja vyöllä kirveet. 
Keihässauvalla he auttoivat matkan tekoa puhki hankien, hiih- 
tivät halki selkien, kapusivat vaarojen rinteitä ja laskivat 
myötäleitä, joissa usein sattui kuperkeikkojakin. 

He olivat lähteneet jo useita päiviä sitten Päijänteen ranta- 
milta, sillä yhä kiinteämmiksi olivat huhut miesten sotaan 
viemisestä tulleet. Erämaa oli nyt nuorten miesten turvana, 

ja Matias oli tullut mukaan ohjaamaan vähemmän kokeneita 
eräelämän salaisille poluille. Heidän yönuotioitaan oli jo jää- 
nyt monta hiiltymään ja sammumaan, ja vielä useampia nuo- 
tioita täytyisi rakentaa, ennenkuin päästäisiin Iisveden Kala- 
saaren pirttiin. 

Mutta matkan pituus ei hämäläisiä peloittanut. He olivat 
tottuneita hiihtäjiä, liikkuneet talvisin pitkillä pyyntimatkoilla, 
Yrjökin jo useana talvena. He tiesivät, että ne erämaat, joi- 
den läpi heidän suuntansa veti, antoivat aina riittävästi ruo- 
kaa. Ei tarvinnut muuta kuin hiipiä hiljalleen metsoparven 
jälkeen ja pudottaa siitä koukkunokka, kaksi, kolmekin, lennät- 
tää nuolensa teereen tai kuusen alla kyyröttävään jänikseen. 
Heillä oli leipää ja jauhoja konteissaan ja suolaakin niin paljon, 
kuin sitä oli talosta riittänyt antaa. He eläisivät kyllä mat- 
kalla ja perillä saaressa vielä ehommin. 

Ja heillä oli täysi vapaus olla niinkuin tahtoivat. Kukaan 
ei käskenyt. He nauttivat siitä vapauden tunnosta, minkä ran- 
naton ja asumaton erämaa heille soi. He tunsivat olevansa 
kuin valtiaita hiihtäessään ja metsästäessään. Eikä heillä ollut 
kiirettä. He voivat asettua tuiskupäivinä sakean metsän 
keskelle nuotiolle ja viettää siinä aikaansa, kunnes ilma taas 
asettui ja luonnon voimat lakkasivat raivoamasta. Ja väliin 
he pysähtyivät päiväksi tai pariksi leiriin, varsinkin jos sattui- 
vat osumaan runsasriistaiselle seudulle, pyydystivät metsoja 
ja jäniksiä, lennättivät nuolensa riekon kupeeseen ja paistoi- 
vat saaliinsa evääkseen, 

Vasta tällä matkalla Yrjö pääsi oikeaan erävireeseen. Vasta 
nyt hän tunsi olevansa miehistymässä ja lähestymässä erä- 
maan kaikkia salaisuuksia. Kotiseudun metsät eivät olleet 
näin hiljaisia ja laajoja. Siellä tuli usein toinen erämies vas- 

taan taikka hänen latunsa kulki suunnan poikki. Hän kaipasi 
vain koiraa, Hallia, joka oli ollut pakko jättää kotiin, sillä se 
ei olisi jaksanut paarustaa pehmeässä lumessa niin pitkää mat- 
kaa kuin heillä oli taivallettavanaan. Mutta isä oli luvannut 
tuoda keväällä koiran kalapirtille. 

Vaikka Yrjö tiesikin, että kevääseen oli vielä kuukausia, 
häntä veti jokin salainen vaisto tai voima niille rantamille, 
joilla oli nähnyt Kerttulin viime kesänä liikkuvan. Heti kala- 
pirtille saavuttua hän hiihtäisi järven yli katsomaan savolais- 
ten asentoa ja tutkimaan sitä, sillä siellä voisi päätellä var- 
memmin, palaisivatko Riepposet keväällä vai olivatko lähte- 
neet aikomatta palata. Elleivät palaisi, he tuskin olivat jättä- 
neet saunaansa sinne, vaan polttaneet sen. 

Päivät kuluivat rauhallisessa taivalluksessa, uuvuttavassa, 
mutta kuitenkin miehiä miellyttävässä. Hiljainen erämaa hei- 
dän ympärillään vaikutti, etteivät he puhelleet päiväkausiin 
kuin sanan silloin tällöin, Mutta sitä terävämmin heidän sil- 
mänsä tähystelivät kaikkea ympärillä, vilkuilivat puihin, missä 
vain metsojen karistuksia huomasivat, ja kumpareihin, joiden 
alla mahdollisesti karhukin voi maata. Mutta tummaa aukkoa 
ei lumessa huomattu. Karhuja varmaankin oli, mutta heidän 
matkasuuntansa ei sattunut makuuksien seuduille. 

Matiaksen suuntavaisto oli niin varma, että hän ei koskaan 
epäröinyt matkaa jatkettaessa. Hän viittasi vain sauvallaan 
tai kädellään: 

— Tuohon suuntaan mennään. 

Hän katsoi puiden kyljistä pohjoissuunnan ja päätteli öisin 
tähdistä, missä Iisvesi on, Ja hän opasti Heikille ja Yrjölle 
kaarnan merkit ja tähtien kuviot, tähden, kirkkaana tuikutta- 
van, joka ei koskaan siirtynyt sijoiltaan, ja Väinämöisen vii- 

katteesta hän osasi ottaa ajan merkkejä, sanoin Otavaisesta, 
joka ojenteli sarviaan yön hetkien kulun mukaan. 


Ja eräänä aamupäivänä, kun he kapusivat korkealle vaa- 
ralle, jonka laella oli harvaa metsää, he näkivät allaan järven 
ja sen takana toisen. He seisahtuivat katsomaan. He eivät 
olleet koskaan aikaisemmin näillä mailla talviseen aikaan liik- 
kuneet, mutta Matias oli käynyt kerran kesällä samalla vaa- 
ralla, ja hän viittasi sauvallaan veljeksille: 

— Tuolla meidän järvemme ja saaremme on. Tuolla noin, 
tuon kapean kannaksen oikealla puolella. 

Veljekset katsoivat ja näkivät edessään laajan ja pitkän 
järvenselän ja sen takana niemimaan, joka pisti kaakkoon, jat- 
kui monivirstaisena, tyveltään kapeana, kannasmaisena, ja 
niemen takana levisi toinen järvi. Näkyi salmi ja sen takana 
tummametsäinen suuri saari, jonka erotti mantereesta soukka 
salmi. 

— Kyllä se on meidän saaremme, sanoi Heikki. 

— Painutaan alas, että ehdimme ennen iltaa pirttiin. 

He laskivat rinteen, hiihtelivät sen alla olevan tasaisen 
metsämaan läpi järvelle ja ponnistelivat sen poikki. Heidät 
valtasi kiire ja he puskivat latunsa niemen yli salmelle, johon 
jo näkyi lumen peittämä kalapirtti ja tuttu ranta. 

Tuiskut olivat työntäneet lunta pirtin oven eteen, mutta 
se oli pian potkittu pois, ja miehet astuivat sisään. Nurkassa 
oli suuri kasa kuivia, pilkottuja puita, ja pian paloi iloinen 
valkea uunissa, savu leijaili ensin alhaalla ja löysi sitten tiensä 
lakeistorven läpi ulos. Pirtti lämpeni nopeasti. Matkamie- 
histä tuntui leppoisalta levähtää seinien suojassa, sillä he oli- 
vat saaneet viikkomäärin viettää yönsäkin taivasalla. Matkan 

kestäessä he eivät olleet tunteneet uupumusta, mutta se pali- 
noi nyt heitä raskaana, ja haukattuaan paistettua metsoa he 
painuivat penkeille levähtämään viitsimättä noutaa edes hei- 
niä kesällä kootusta pieleksestä. 


XIV. 


Erämaan suuri rauha vallitsi Kalasaaren pirtin ympäristössä, 
kun Yrjö heräsi ensimmäisenä ja nousi sytyttämään tulta kiu- 
kaaseen. Hän aukaisi hiukan ikkunaluukkua ja huomasi suu- 
ren teeriparven istuvan koivuissa pirtin läheisyydessä. Lin- 
nut haastelivat hiljalleen keskenään ja nokkivat urpuja kupui- 
hinsa. Yrjö katseli niitä kauan. Väliin ylpeät kukot kohotti- 
vat päätään ja ääntelivät: sok, ok, kuauhaag», mutta ne olivat 
täysin levollisia. Niillä ei näyttänyt olevan aavistustakaan 
siitä, että ihmisiä oli lyhyen nuolenkantaman päässä, piili 
niille tutun pirtin seinien sisällä. Ja mistäpä ne olisivat oppi- 
neet ihmistä pelkäämään. Niistä vain harva oli kesäisin ja 
syksyisin nähnyt hämäläisten tai viime suvena savolaisten 
kalastajien liikkuvan. Parvi saattoi olla sellainen, ettei sitä ollut 
koskaan ahdisteltu, ettei se laisinkaan tuntenut nuolen tuho- 
voimaa. 

Katseltuaan hetkisen teeriä, joita näytti olevan koko koi- 
vikko täynnä, Yrjö otti hiljaa jousensa ja valitsi sujakimman 
nuolen. Hän raotti ikkunaluukkua enemmän saadakseen laa- 
jemman tähtäysalan ja vetäisi jousen vireeseen. Lähimmässä 
koivussa alaoksilla isuva kukkoteeri oli parahimmoilleen syr- 
jin ja tarjosi oivallisen maalin. Jousi rasahti ja nuoli viuhahti 
iskien teeren rintalihaan. Lintu löi siivillään muutaman ker- 

ran tavoittaen ilmaa alleen, mutta putosi sitten rumauttaen 
vielä siivillään lumeen. 

Teeriparvi jatkoi yhden putoamisesta välittämättä aterioin- 
tiaan. Vain saman puun alaoksilla istuvat kurkistivat toveriaan, 
mutta luulivat kai sen muuten vain laskeutuneen lumeen ja 
jatkoivat urpujen nokkimista. 

Tämäpä käy mainiosti, Yrjö tuumi yksikseen ja viritti taas 
jousensa. Hän valitsi nytkin alaoksalla istuvan kukon. Se 
putosi. Hän ei pitänyt kiirettä, koska teeret eivät näyttäneet 
havaitsevan mitään erikoista tapahtuvan, ja tähtäsi huolelli- 
sesti. Kymmenkunta lintua hän ehti pudottaa, kun Matias 
heräsi ja kysyi: 

— Mitä sinä nyt...? 

— Pudottelen aamiaiseksi teeriä. 

— Älähän! Katsos vain, kun ovat kesyjä! Anna minunkin 
yrittää. Matias otti jousensa ja asettui Yrjön vierelle. He 
laukoivat vuorotellen ja pudottelivat teeriä lumelle. Toiset 
niistä kuolivat heti, mutta toiset pieksivät pitkän aikaa siivil- 
lään lunta. Sitten sattui Matias ampumaan muuatta kauem- 
pana olevaa niin, että se haavoittui ja poukkosi siivilleen. Se 
äänsi hätäisesti, ja silloin koko parvi lehahti lentoon. 

— Voipas pannahinen, kun meni vikaan! huudahti Matias 
raapaisten korvantaustaansa. — Olisi noita voinut pudotella 
enemmänkin. 

— Riittävät ne jo, sanoi Yrjö ja lähti ulos. Hän yritti kah- 
laamalla noutaa teeret, mutta lunta oli niin vahvalti, että hän 
upposi vyötäröään myöten ja nouti sukset. Teeret löytyivät 
helposti koskemattomalta hangelta, ja kolmattakymmentä 
lintua taakkanaan Yrjö palasi pirttiin. 

— Mistä ihmeestä sinä moisen saaliin sait? kysyi Heikki, 

joka oli herännyt ja katseli silmät pyöreinä nuorempaa vel- 
jeään. 

— Me vain sedän kanssa koettelimme ampumataitoamme. 

— Missä saakka? 

— Tuosta akkunasta vain. Teeriparvi tuli noihin kotikoi- 
vuihin, ja niistä me nämä pudottelimme. 

— Jopa on riistaa! Heikki ihmetteli. — Taisimmepa tulla 
Tapion aitan keskelle. 

— Siltä näyttää, myönsi Matias. 

— Kelpaa täällä olla, kehaisi Yrjö. — Ei puristele nälkä 
ensi hätään. 


Pyytäjät ryhtyivät puhdistamaan saalistaan, mutta Matias 
nylki taitavasti muutamia teeriä ja työnsi nahat täyteen heiniä. 
Ne olivat kuin oikeita eläviä lintuja. 

— Nämä tuovat teeret meidän ulottuvillemme, kun ase- 
tamme puihin, hän naurahteli. 

Pojat käsittivät. Teerenkuvia setä valmisti, sellaisia, joilla 
narrattaisiin teeret lentämään nuolen kantamalle. 

— Kun ehdimme katsella seutuja, niin rakennamme muuta- 
mia kojuja ja käymme aamuisin kuvaamassa, selitteli Matias 
katsellen kuinka teeret kihisten paistuivat hiilillä. 


Ensimmäisen aamun enne oli hyvä, suorastaan mainion 
lupaava, ja erämiehet olivat iloisella mielellä. Jokaista heistä 
veti metsään. He olivat kasvaneet enemmän erämiehiksi kuin 
viljelijöiksi, peltojen perkaajiksi ja kaskien kaatajiksi. Viljelys 
oli sivuasia, sillä metsä ja vesi antoi vielä helpommin ruokaa. 
Ja heitä kiihoittivat koskemattoman eräalueen saalismahdol- 
lisuudet. 

Mutta sinä päivänä he eivät vielä lähteneet metsälle. Pirtti 
oli varustettava talvista oleskelua varten ja varusteita kunnos- 
tettava. Huomisaamuna he vasta lähtisivät tutustumaan saa- 
ren ja mantereen tarjoamiin mahdollisuuksiin. 

Ja aamusella Yrjö oli ensimmäisenä valmis nousemaan suk- 
silleen. Matias oli suunnitellut, että jokainen heistä lähtisi eri 
suuntiin tutustumaan seutuun ja katselemaan, missä päin näyt- 
ti olevan sillä kertaa enimmän riistaa. 

— Käyn katsastamassa tuolla vastarannalla, sanoi Yrjö. 
Hän huomasi hienoisen hymynväreen Heikin huulilla, mutta 
ei välittänyt enää siitä, eikä Heikkikään virkkanut veljelleen 
mitään, vaikka arvasikin hänen aikomuksensa. Veljesten vä- 
lillä oli kuin sanaton sopimus siitä, ettei Heikki pyrkinyt vih- 
jailemaan Yrjön mielenpalosta savolaisrannan suuntaan. 

— Menenpä tuonne salmen taakse, hän vain tuumi. 

— No, minä katselen saaren läpikotaisin, myöntyi Matias. 

He erosivat pirtin edustalla kukin omalle taholleen. Yrjö 
ponnistihe läpi koivikon, mistä edellisenä aamuna oli pudo- 
tellut teeriä, ja jatkoi saaren pään poikki järven selälle. Suksi 
sujui hyvin. Jäällä lumi oli kovempaa ja kantavampaa kuin 
metsässä, ja nopeammin kuin kesällä soutaen Yrjö ehti toiselle 
rannalle. Hänen ei tarvinnut kierrellä eikä lymyillä. Hän ei 
välittänyt saaliista, vaikka teeriparvi istui rantakoivikossa. 
Hän hiihteli rantaa pitkin savolaisten kesällistä asentoa kohden 
ja ehti kallioniemeen muutamassa hetkessä. Siihen hän sei- 
sahtui kuuntelemaan, mutta koko tienoo oli hiljainen ja rau- 
hallinen, ja hän hiihti eteenpäin. 

Sauna seisoi rannalla kallioiden välisessä suojaisessa syvän- 
teessä lumen peittämänä. Vain oravan jäljet näkyivät lumella 
sen edessä. Savolaiset eivät olleet tuhonneet lähtiessään sau- 

taansa. Aikoivat siis saapua keväällä. Yrjöstä tuntui kuin 
taakka olisi pudonnut hänen harteiltaan. Hän oli pelännyt, 
että sauna olisi hävitetty, mikä merkitsisi sitä, etteivät Riep- 
poset enää palaisi, että he olisivat säikähtäneet hämäläisten 
kesällistä uhkausta. Hän seisoi hetkisen suksillaan saunan 
edustalla. 

Nyt, kun Yrjö oli saanut varmuuden, että Kerttuli tulisi 
kevään mukana, hänestä ei aika kevääseen tuntunut niin pit- 
kältä kuin aikaisemmin. 

Hän käänsi suksensa ja lähti hiihtelemään ja kierteli lah- 
dekkeet ja pujotteli sakean metsän läpi. Hän ponnisteli eteen- 
päin, ylös rinnettä, joka loivahkona nousi lahden rannasta, ja 
joutui suomaalle, missä oli jo edellisenä syksynä käynyt. Hän 
yritti ylittää kapean suon, mutta seisahtui kuin naulittuna pai- 
koilleen, sillä suon toisella puolella oli petäjien latvoissa suuri 
metsoparvi. Linnut istuivat rauhallisina ja hakosivat niin 
ahkerasti, etteivät ehtineet päätään nostaa. Yrjö hiihti hil- 
jaa ja varoen ja pääsi nuolenkantamalle. 

Kun ensimmäinen metso putosi, lähellä syöntipuuhassa 
oleva kohotti päätään ja vilkaisi ympärilleen, mutta jatkoi 
taas hakoamistaan. Sekin sai nuolen kupeeseensa. Yrjö ehti 
pudottaa neljä metsoa, kun suon toiselta puolelta alkoi kuulua 
rahnetta ja askelten töminää. Hän jännittyi ja jäykistyi. Oliko 
täällä sittenkin ihmisiä? Oliko toinen erämies tulossa? Yrjö 
piiloutui puiden suojaan ja tarkasteli siihen suuntaan, mistä 
ääni kuului. Se lakkasi hetkiseksi, mutta jatkui taas ja tuntui 
lähenevän. Metsotkin kurkottivat kaulojaan ja katselivat kor- 
keilta tähystyspaikoiltaan. Sitten ne taas rauhoittuivat ja jat- 
koivat neulasten nyppimistä. 


IIO 


Jo havaitsi Yrjökin, mikä metsässä liikkui. Hän erotti pui- 
den takaa korkean hallavan turvan ja pitkähkön pään, jota 
koristivat suuret monihaaraiset sarvet. Hirvi sieltä tuli, kah- 
lasi vahvassa lumessa pitkin, vetävin askelin. Yrjö seurasi jän- 
nittyneenä metsän kruunupään liikuntaa. Rauhallisesti ja hiu- 
kan ylpeillen koollaan ja sarvillaan se käveli suolle. Siihen se 
pysähtyi ja vilkaisi taakseen. 

Sitten tuli toinen, sekin sarvipää, ja seisahtui aikaisemmin 
saapuneen vierelle. Ne olivat komeita katsella seistessään kes- 
kellä hiljaista suomaata, ja metsot puissa niiden yläpuolella 
jatkoivat rauhallisina ateriointiaan. 

Olisi siinä saalista, ajatteli Yrjö, ja hänen kätensä tapaili 
jousta, mutta hän käsitti, ettei noille kruunupäille mahtaisi 
nuolella mitään, ja jätti yrittämättä. Hirvet seisoivat ikään- 
kuin jotakin odotellen, ja toinen niistä äänsi, töräytti niinkuin 
rikkeimeen torveen. Jostakin kauempaa kuului vastaus, usei- 
takin, ja Yrjö näki jonkin ajan kuluttua kymmenkunta hirveä, 
uroksia ja naaraita, kokoontuvan äsken tulleiden luo. Sitten 
lähtivät sarviniekat jatkamaan matkaa ja koko lauma seurasi 
niitä. 

Yrjö pudotti vielä metson, mutta ne näyttivät saaneen tar- 
peekseen neulasia, ja yksi ja toinen nousi siivilleen ja siirtyi 
kauemmas. Yrjö odotti siksi, kunnes kaikki olivat lentäneet 
ja nouti sitten saaliinsa. Viisi komeaa metsoa hihnassa olalla 
riippuen hän lähti seurailemaan hirvien jälkiä. Ne olivat kul- 
keneet lähelle järven rantaa, mutta kääntyneet siitä vasem- 
malle. Muutamassa paikassa ne olivat kalunneet haapoja. 
Yrjö ei seurannut enää pitemmälle jälkiä, vaan lähti suoraan 
järven yli Kalasaareen. 


III 


— Vai sellainen lauma hirviä! ihastui Matias kuultuaan 
Yrjön kertomuksen. — Kunhan kevätkelit tulevat ja hanki 
alkaa kantaa, silloin täällä syödään hirvenpaistia. Matias oli 
pudottanut pari metsoa ja kertoi saaressa olevan suurehkon 
metsoparven, mutta se saattoi siirtyä pian mantereelle. 

Heikki saapui vasta illan hämärtyessä. Hän oli hiihdellyt 
pitkin niemen vartta ja katsellut. Mutta vain yksinäisiä met- 
soja hän oli tavannut. Teeriä siellä oli, hän kertoi, ja jäljistä 
päätellen jäniksiä. Eräässä paikassa hän oli havainnut lumen 
peittämät isonkissan jäljet. Se oli iskenyt jäniksen ja syönyt 
sen. 

— Toinen päivä vahvisti sen, minkä ensimmäinen aamu 
lupasi, sanoi Matias. — Pojat, meillä on täällä mainiot olot. 
Luulen, että velimiehet hämmästyvät saapuessaan keväällä ja 
nähdessään varastomme. Kun löytäisimme vielä muutaman 
karhunpesän, niin kelpaisipa kontiokin kaataa. 


He hakivat jännittyneinä karhunpesiä kierrellessään erä- 
maata, mutta kukaan heistä ei sattunut osumaan pahki auk- 
koon, joka olisi ilmaissut otson. Mutta pienempää riistaa osui 
heidän nuoliensa ulottuville niin runsaasti, että sitä oli jääty- 
neenä korkealla olevassa riista-aitassa suuret kasat. 

Ja eräänä aamuna, kun Yrjö lähti pyyntiin, hän huomasi 
lähellä kalapirttiä ilveksen jäljet. Ne olivat tuoreet. Isokissa 
oli hiipinyt siitä aivan äskettäin. Hän palasi pirttiin, mistä 
Matias ja Heikki eivät olleet vielä ehtineet lähteä omille suun- 
nilleen, ja kertoi huomionsa. 

— Me painumme jäljille! huudahti Matias. 

— Lähdetään! innostui Heikki. 

— Ei siis muuta kuin eväslihaa kontteihin ja sitten suksille! 

Matias oli kiihkoissaan päästessään ilveksen jälkeen, ja tuossa 
tuokiossa miehet olivat valmiita. 

Jäljet veivät poikki järven pohjoiselle rannalle ja nousivat 
sieltä salolle, mutta aikailematta painuivat takaa-ajajat niitä 
pitkin. Ne kiertelivät ja kaartelivat, näytti siltä, että ilves oli 
etsinyt saalista. Eräässä paikassa se oli hiipinyt pitkin kan- 
kaan laitaa ja iskenyt, mutta jäljet osoittivat jäniksen päässeen 
ponnahtamaan makuuksestaan ennen kuin ilveksen terävät 
kynnet ehtivät sen tavoittaa, ja peto oli saanut jatkaa mat- 
kaansa ilman jänispaistia. Se ei näyttänyt vielä huomanneen 
vainoojien olevan jäljillään, vaan oli jatkanut kiertelemis- 
tään ja etsimistään. Aamuaikaisella se oli osunut teeriparven 
keskelle ja siitä saanut kukon. 

Takaa-ajajat eivät havainneet ilvestä sinä päivänä, vaikka 
he ponnistelivat jälkiä seuraten ja vaihtaen vähän väliä ladun 
aukaisijaa. Heidän hengityksensä huurusi pakkasilmassa ja 
hiki alkoi vuotaa, mutta he eivät hellittäneet. Matias näytti 
sitkeytensä aukaisten enimmän latua, ja eräissä paikoissa hän 
uskalsi hiukan oikaistakin osuen taas jäljille, jotka johtivat 
itään, missä laajat salomaat lepäsivät talvisen valkeuden 
verhoamina. 

He jatkoivat hiihtoaan pitkin kuutamoista yötä ja vasta 
aamupuolella sytyttivät nuotion ja levähtivät sen lämmössä, 
mutta jo ennen aamun valkenemista he taas olivat suksillaan. 
Ja puolen päivän tienoissa he huomasivat muutaman lammen 
rantaan saavuttuaan ilveksen vilahtavan toisen rannan metsän 
suojaan. Siellä se meni, pakeni jo. Se oli huomannut olevansa 
takaa-ajettu ja kiirehti yhä eteenpäin. Mutta se oli vielä voi- 
missaan, vaikka lumi upottikin sitä, eikä se enää sinä päivänä 
näyttäytynyt. 

Vasta seuraavana aamupäivänä, kun helmikuun aurinko 
paistoi kirkkaana ja herätti säteillään hangen pinnan kimmel- 
tämään, hämäläiset huomasivat täplikkään turkin vilahtele- 
van puiden takana. Ilves alkoi siis uupua. Se ei ollut saanut 
isketyksi saalista ja sitä vaivasi jo nälkä. 

— Yrjö jääköön keräämään liikoja vaatteita, sillä nyt alkaa 
viimeinen ajo! huusi Matias ja sipaisi takkinsa yltään ja heitti 
lumelle. Heikki seurasi hänen esimerkkiään, ja sitten he läh- 
tivät entistä tulisempaa vauhtia ponnistelemaan. 

Yrjöä harmitti, kun ei saanut olla mukana loppuponnistuk- 
sissa, ja hän yritti sanoa vastaan, mutta Matias ja Heikki meni- 
vät jo kaukana, kuului vain suksien suhinaa ja sauvojen viu- 
hinaa. Hänen täytyi jäädä keräämään vaatteita, joita ilmestyi 
sinne tänne ladun varteen, kun hiihtäjät niitä vähentelivät 
jaksaakseen tavoittaa saaliin. 

Niin mentiin koko iltapäivä ilveksen jäljillä. Yrjöei tietä- 
nyt enää, missä saakka edellä hiihtäjät olivat. Hänellä oli 
taakkana vaatteet, ja vaikka hän yritti ponnistella, hän ei näh- 
nyt erään aukean järven jäälläkään setäänsä ja veljeään. Latu 
vain veti suoraan sen yli. Alkoi jo hämärtää, mutta kuu ko- 
hosi ja valaisi metsää, jonne puiden varjot loivat pitkiä ja 
kummallisia: kuvajaisia. Yrjöä alkoi uuvuttaa. Hänen täy- 
tyi tunnustaa itselleen, ettei hänellä vielä ollut sellaista kestä- 
vyyttä, mikä vanhemmilla miehillä oli. Mutta hammasta pur- 
ren ja sisuaan kooten hän jatkoi. 

Ja laskiessaan jyrkähköä vaaranrinnettä pientä erälampea 
kohden hän kuuli sen toiselta puolelta huutoja. Siellä olivat 
setä ja Heikki. Oliko ilves jo hypännyt puuhun? Yrjö vilkaisi 
Jäällä näkyviin jälkiin ja huomasi, että Matias ja Heikki oli- 
vat sen tavoittaneet keskellä lampea, missä oli vahvalti lunta, 
ja yrittäneet keihästää. 

Puuhun ilves-oli kavunnut. Se istui korkealla vankan oksan 
varassa ja sähisi ja sylki voimattomassa raivossaan allaan liik- 
kuville ihmisille. Se näki ensimmäisen kerran erämiehiä eikä 
ymmärtänyt, mitä ne siitä tahtoivat. Se vaistosi kuitenkin 
allaan liikkuvat oudot olennot vihamiehikseen ja sen silmistä 
paistoi vihreä tuli. 

— Olkaapas valmiita, pojat! kehoitti Matias vetäistyään 
vankan jousensa teräsjänteen vireeseen ja etsittyään terävim- 
män nuolensa. Hän tähtäsi ilveksen rintaan ja laukaisi. Nuoli 
viuhahti ja iski tarkoitettuun kohtaan. Ilves äänsi, naukaisi + 
hiukan kuin kissa ja puristi kynsillään oksaa pysyäkseen siinä; 
sillä kärki oli tunkeutunut syvälle sen rintalihaan. Matias am- 
pui toisen nuolen ja sai sen sattumaan: ensimmäisen vierelle. 
Mutta ilves ei vieläkään pudonnut. Se sylki ja sähisi vielä 
yltyen raivossaan, ja hurme punasi sen rintaa tipahdellen alas 
valkoiselle lumelle. Matias lähetti kolmannen nuolen, ja se 
sattui niin, että ilves alkoi horjahdella ja vavahdella. 

Heikki ja Yrjö seisoivat keihässauvat valmiina iskemään, 
kun ilves putoaisi lumeen, mutta se piti vielä kynsillään kiinni 
ja yritti asettua makaamaan oksan varaan. Hetkisen kuluttua 
se kuitenkin horjahti ja keikahti jääden kynsistään riippumaan 
oksaan. Mutta ne eivät enää pitäneet pitkää aikaa. Sen jän- 
tevät jäsenet herpaantuivat, se kierähti alas ja hupsahti 
syvälle lumeen. 

Yrjö oli lähinnä ja pisti heti. Keihäs sattui ilveksen kyl= 
keen. Se teutaroi vielä, mutta sen kamppailu -vaimeni, vain 
muutaman kerransen käpälät nytkähtelivät jatavoittivat vihol- 
lisia, jotka eivät olleet kynsien ulottuvilla. Sitten se lepäsi 
liikahtamatta lumessa. 

— Komea: saalis, arvosteli Matias kohottaen -ilvestä.* — 
Mainio turkki. Sillä saadaan vero suoritetuksi. 

— Kukapa täällä veroa kantaa, arveli Heikki. 

— Onhan talo Päijänteen rannalla. Siitä on maksettava. 
Ja ties heidät, verovoudit, ne saattavat tulla tännekin. 

— Eivät ne kai talvella tule, sanoi Yrjö. 

— Kyllä ne työntyvät vaikka talvellakin, jos saavat tietää, 
että täällä vakituisesti ollaan ja erätään. Sellaisia ne ovat. 
Mutta nyt kiireesti rakentamaan nuotiota ja havumajaa, jotta 
ei Jäädytä. 

Tuokion kuluttua uupuneet erämiehet loikoivat suuren nuo- 
tion ääressä havukotoksen suojassa ja nauttivat hyvin ansaitse- 
mastaan levosta. Ilves oli myös lähellä nuotiota, ettei jäätyisi, 
ja hetkisen levon jälkeen Matias tarttui puukkoonsa ja ryhtyi 
poikien avustamana nytkemään komeaa turkkia. 

Kuu valaisi pientä leiriä erämaan keskellä. 


XV. 


Auringon kaari korkeni päivä päivältä. Se nousi aikaisem- 
min itäisten metsien takaa ja laskeutui myöhäisemmin lännen 
vaarojen taakse. Hanget kimmelsivät lukemattomin kuuran 
kitein. Ne välkkyivät aamuisin kuin hehkuva hopea, että sil- 
miä huikaisi. Erämaa heräsi auringon kirkkauden voittaessa 
talvisesta horroksestaan. Linnut liikkuivat valmistautuen ke- 
väisiin kisoihinsa, ja jänikset hyppelivät syönnöspaikoillaan. 
Aamuisin kuului jo kaikilta suunnilta teerien kuherrusta, ja ne 
lentelivät suurin parvin koivikoissa. 

Talven kuluessa erämiehet olivat kuvastaneet teeriä, aset- 
taneet täytetyt teerennahat puihin ja pudotelleet kojuissa piil- 
len kuville lentäneitä lintuja kasoittain puiden juurelle. Mutta 

vasta keväällä teerien lento kuvien luo kiihtyi. Ne olivat usein 
niin villejä, että istuivat vain, vaikka niistä toinen toisensa 
jälkeen sai nuolen kupeeseensa ja rintaansa, ja jos ne lähtivät 
säikähtäneinä putoavan toverinsa ruminaa, ne kääntyivät pian 
takaisin ja palasivat taas kuvapuihin. 

Mutta pieni riista ei enää erämiehiä tyydyttänyt. Heillä oli 
runsaasti lintuja ja jäniksiäkin, he olivat pudotelleet talven 
kuluessa suuren oravamäärän, ja monta rihmaa nahkoja riip- 
pui pirtin seinillä ja orsilla. Pieniä pörröhäntiä pilkisteli ja 
hyppeli puissa vielä vaikka kuinka paljon. Mutta miehet ha- 
lusivat suurempaa riistaa. Karhun kimppuun heidän mie- 
lensä paloi. He olivat turhaan etsineet pesiä ja uskoivat jo, 
ettei Tapio heille tahtonut otsoa suoda, vaikka he tiesivät 
niitä olevan. 

Mutta hankien kovettuessa heille avautui mahdollisuus ajaa 
salojen kruunupäitä. Hirvijahdista he olivat keskustelleet tal- 
ven pakkasiltoina, kun nurkissa paukahteli, mutta pirtissä oli 
hiostavan lämmin, ja varustautuneetkin jo. Ja eräänä aamuna 
he painuivat eräladulle, kun hanki kannatti suksimiestä, mutta 
upotti raskaampaa eläintä. He hiihtelivät niille seuduille, missä 
talven mittaan oli havaittu hirvilaumoja. 

He tapasivat heti jäljet, suuret painallukset hangessa, ja kii- 
rehtivät niitä pitkin. Ajo alkoi. He eivät aluksi pitäneet kii- 
rettä, niinkuin talvella ilvesten jäljessä ponnistellessaan. Rau- 
hallisesti he jatkoivat luikumistaan sivakoilla, jotka luistivat 
helposti kannattavaa hangenpintaa pitkin. Kului päivä mel- 
kein iltaan, eikä ajettavasta havaittu mitään merkkiä, mutta he 
jatkoivat hiihtoaan, työntelivät tasaista tahtia, vain muutaman 
kerran pysähtyen haukkaamaan paistettua linnunlihaa. Yöksi 
he asettuivat nuotiolle ja lähtivät taas aamusella jäljille. 

Ja seuraavan päivän iltapuolella he havaitsivat ajettavansa 
alkavan väsyä. Lunta oli vahvalti, siihen upposi mies kaina- 
loitaan ;myöten, ja se upotti hirveä pohjaan saakka. Vaikka 
metsän .kruunupäällä oli pitkät koivet ja leveät sorkat, se ei 
tavannut lumesta tukea, vaan sai kahlata uuvuttavaa tietään 


--ajajaimsa edellä. Se oli joensimmäisenä päivänä väsynyt niin, 

ettei jaksanut yöllä etsiä ruokaa, ja nälkäisenä sen voimat her- 
paantuivat yhä enemmän. Kova hanki leikkasi sen sorkkia 
ja 'puudutti niitä. 

Mutta vasta. kolmantena päivänä illan hämärtyessä miehet 
tavoittivat: ajettavansa suurella suolla, mihin se oli syvään 
lumeen sortunut-ja uupunut. Se: makasi lumessa ja katseli 
takaa-ajajiaan, yritti nousta, mutta ei päässyt irti, sillä suo; oli 
sillä kohdalla sulaa ja upotti hirveä niin, ettei se enää jaksanut 
ponnistautua pois suon silmästä. Sen oli pakko antaa Matiak- 
sen.ja veljesten lähestyä ja iskeä keihäät kylkeensä ja.rin- 
taansa. Siihen se vaipui vuodattaen hurmeensa hangelle. Ja 
saalistajat :rakensivat leirinsä suon laitaan tuulensuojaiseen 
paikkaan ja levähdettyään ryhtyivät nahkomaan kookasta saa- 
listaan. 

Se oli komea otus, vielä lihava. ja loistavakarvainen. - Siitä 
saatiin makoisia paisteja. 

Mutta erämiehillä oli ankara urakka, ennenkuin he saivat 
kömpelöllä: kelkallaan, jonka he metsässä rakensivat, lihat- ja 
nahan kuljetetuksi kotisaareensa. Vain suuret luut jäivät ker- 
tomaan kamppailusta, joka korven -vapaan sarvipään ja ihmis- 
ten välillä oli käyty. Erämaahan saapuneet ihmiset olivat 
näyttäneet voimansa suurimmalle riistalle, joka ei ollut pelän- 
nyt' edes: metsän kuningasta, kontiota. 

Kantavat hankikelit jatkuivat, ja erämiehet kiihtyivät :saaliin 
runsaudesta. He hiihtelivät salometsiä pitkin ja poikin ja tapa- 
sivat vähän väliä hirviä, milloin suuremmissa laumoissa, mil- 
loin vanhoja uroksia, jotka yksinäisyydessään kiertelivät korpi- 
mailla alistumatta laumakuriin. Moni hirvi sai antaa nahkansa 
ja lihansa erämiehille, jotka sitkeästi seurasivat niiden jälkiä 
niin kauan, että saaliin voimat loppuivat ja: sen täytyi jäädä 
odottamaan viimeistä pistoa. 

Peurojenkin jälkiä miehet huomasivat, mutta eivät välittä- 
neet niistä. Matias oli havainnut kesillä metsissä kuljeskel- 
lessaan, ettei niillä tienoilla ollut kunnollisia jäkäläkankaita, ja 
tiesi siitä, että peurat olivat kulkureita, jostakin kauempaa seu- 
dulle eksyneitä, eikä lähtenyt niitä tavoittelemaan. Olihan 
hirviä riittävästi ja jatkuivathan hankikelit viikosta toiseen. 
Jo kymmenkunta hirvennahkaa riippui riista-aitassa ja lihoja 
oli niin runsaasti, etteivät enää tahtoneet säilytyspaikkoihin 
mahtua. Niitä aseteltiin korkealle puiden oksiin. 

Ja pirtin lähellä kasvavaan karsikkokuuseen kertyi uhreja 
Tapiolle ja Mielikille sekä koko metsän väelle. Matias oli 
pyhittänyt puun, koska talokin aiottiin paikalle pystyttää. 
Oksien varassa kiikkui hirvensarvia, joku oravakin, metson 
ja teeren siipiä sekä ilveksen kynnet. Eränpyytäjät eivät jät- 
täneet heille suopeaa metsänväkeä lahjoitta ja uskoivat, että 
heidän uhrinsa olivat erämaan haltioille mieluisia. 


Mutta eräänä kuutamoisena kevättalven yönä saapuivat 
saaliin hajun vetäminä sudet. Ne tulivat hiipien pitkin metsiä. 
Olivat kai vainunneet hirvien kaatopaikat ja seuranneet jälkiä, 
joita erääjät olivat jättäneet kiskoessaan linakuormia pirtilleen. 
Ne: uskaltautuivat aivan asennon luo. -Matias.havahtui niiden 

meteliin ja ulvahteluun, kun ne yrittivät hyppimällä ylettää 
puissa riippuviin lihoihin, ja aukaisi akkunaluukkua. Hän 
huomasi heti kymmenkunnan hukkaa pirtin ympärillä ja 
kuuli kauempaa ulvontaa. 

Paha oli irti. Hän ei pelännyt, että sudet ylettäisivät lihoi- 
hin, sillä ne oli asetettu riittävän korkealle, mutta häntä har- 
mitti, että hukkalauma oli saapunut ja karkoittaisi hirvet. Hän 
herätti veljekset ja kuiskutti heille tiedon tilanteesta. 

— Meidän on yritettävä kellistää niistä niin monta kuin 
vain saamme, hän sanoi, ja veljekset olivat valmiita taisteluun. 

Pirtin molempia ikkunaluukkuja raotettiin, ja Matias aset- 
tui oven eteen. Hän ei uskaltanut sitä aukaista, sillä susilauma 
voisi hyökätä siitä sisälle, longotti vain sen verran, että nuoli 
sopi lentämään. 

Nuolet alkoivat viuhahdella. Häälyvä kuutamo vaikeutti 
tähtäämistä, mutta yksi ja toinen nuoli kuitenkin sattui hal- 
lavaan turkkiin, vaikka ei jaksanut kaataa yhtään heiluhäntää. 
Ne hämmästyivät ja kimmastuivat nuolien aiheuttaman kivun 
vuoksi ja härähtelivät toisilleen luullen kumppanien puraisseen. 
Nuolia lenteli yhä niiden joukkoon, ja vihdoinkin muutama 
niistä keikahti hangelle Matiaksen voimakkaan jousen lennät- 
tämän nuolen puhkaistua rinnan. 

Silloin hyökkäsivät toiset kaatuneen kimppuun. Lyhyessä 
hetkessä muuttui pirtin tienoo tappelutantereksi, missä sudet 
kävivät kiukkuisesti muristen ja häristen toistensa kimppuun, 
karkasivat hampain kaatuneeseen toveriinsa kiinni ja repivät 
sen nopeasti palasiksi. 

Pirtissä piileskelevät miehet katselivat kaameaa, tympäise- 
vää näytelmää ja lennättivät nuoliaan petojen joukkoon. 
Kaatui jo toinen ja kolmaskin, ja heti olivat vielä jaloillaan 

liikkuvat niiden kimpussa. Pitkän ajan myllersi pirtin tie- 
noota susien kimmainen ärhellys ja tappelu. Mutta lopulta- 
kin ne huomasivat, ettei kaikki ollut paikallaan, ja lähtivät 
ulvahdellen ja äristen juoksemaan pois. Vain yksi susi, joka 
oli viimeiseksi saanut kuolettavan nuolen lapaansa, jäi pai- 
koilleen. 

— Hyi, pannahisia, kun ovat petoja... syövät toisiaan! 
sanoi Yrjö. 

— Sellaisia ne ovat. Niillä on suden luonto, huomautti 
Matias. Mutta tuon me käymme heti tempaisemassa tänne 
pirttiin, sillä susilauma saattaa vielä palata ja repiä senkin. 
Toistaiseksi ei meillä ole hirvenajoon kiirettä. Nuo heilu- 
hännät pitävät kyllä huolen siitä, että hirvet kaikkoavat näiltä 
mailta. 

— Eikä ole aivan lähipäivinä hyvä liikkua yksinään met- 
sissä, huomautti Heikki. 

— Eipä vainkaan. Yksinäinen erämies on kovassa kiipe- 
lissä suuren susilauman keskellä, todisti Matias. 


Ja seuraavina päivinä miehet hiihtelivät samoja matkoja 
tehden, pitivät ainakin sellaisen tuntuman, että huuto kuului 
jokaisen korvaan. Huikkaillen he etsivät saalista läheisistä 
metsistä, ulottivatpa yhteiset retkensä kauemmaksikin. 

Ja eräänä iltana, kun he palasivat pohjoisesta, järven länsi- 
rannalla kohoavien korkeiden vaarojen liepeiltä, he hiihtivät 
päätä pahkaa karhun pesälle. Heikki huomasi ensimmäiseksi 
hengitysaukon ja seisahtui sekä viittasi jäljessään hiihtäviä 
pysymään hiljaa. 

Siinä se oli, otson talvimakuus, saalis, jota he olivat koko 
talven etsiskelleet. Kotisaaressa se oli, lähellä heidän pirttiään! 

Mutta. eivätpä he olleet asennon tienoilta osanneet etsiä. He 
seisoivat hiljaisina ja katsoivat pesää. 

— Yritämmekö jo? kysyi Yrjö. 

— Tietysti, kuiskasi Matias. Onhan meillä keihässauvat. 
Se voi kuulla liikkeemme näin keväällä ja lähteä karkuun. 

— Isketään vain, innostui Heikki ja tutki keihästään. Se 
oli terävä. Se kyllä uppoaisi otson rintaan. 

— Kierrä, Yrjö, pesän taakse, työnnä sauvasi sisälle ja aja 
kontio. ulos, me: asetumme Heikin kanssa valmiiksi, jakeli 
Matias ohjeitaan. Yrjö lähti. Hän kiersi kauemmitse ja lähes- 
tyi varoen pesää, samalla kun Matias ja Heikki hiipivät pesän 
suulle ja asettuivat keihäät tanassa seisomaan syvään lumeen. 
Suksilla seisten ei voinut yrittääkään karhun kanssa painin- 
lyöntiin. 

— Sohaise jo, kuiskasi Matias, ja Yrjö työnsi keihäänsä 
syvälle lumeen. Hän sohi sinne, mutta pesästä ei kuulunut 
mitään. 

— Koeta toisesta kohdasta, Matias kehoitti. 

Yrjö työnsi taas ja tunsi heti, että keihäänkärki kosketti 
jotakin myötenantavaa. Hän tyrkkäsi lujemmin. Silloin kuu- 
lui lumikummun alta kumea karjaisu, hanki pölähti kuin jät- 
tiläisen käden kaapaisemana, ja karhu ponnahti kiukkuisena 
esille. Yrjö, joka seisoi melkein pesän päällä, keikahti kumoon 
ja sa1 silmänsä ja suunsa lunta täyteen. Hän kuuli karhun 
karjunnan ja ponnahti pystyyn tavoittaen keihäänsä. Hän 
näki karhun seisovan kahdella jalalla ja tirkistelevän edessään 
seisovia miehiä. Se ei näyttänyt näkevän mitään maattuaan 
koko talven pimeässä. Se yritti liikahtaa, mutta silloin syök- 
sivät Matias ja Heikki, kumpainenkin puoleltaan, terävät kei- 
 häänsä sen rintaan. Karhu kiljaisi ja mörähti. Se:yritti tavoit- 

taa edessään seisovia kummallisia, ennen näkemättömiä olen- 
toja, jotka aiheuttivat sille kovaa kipua, mutta ei.päässyt :nii- 
hin kynsineen kiinni, sillä miehet seisoivat tanakasti paikoil- 
laan ja työnsivät keihäitään yhä syvemmälle pedon rinta- 
lihoihin. * Silloin: se iski käpälänsä Heikin keihäänvarteen ja 
kiskaisi sitä yrittäen siten päästä kiinni. miehiin. Sen voi- 
makas veto sysäsi keihään ristirautaa myöten sen omaan rin- 
taan, mutta tempaus oli niin raju, että keihäänvarsi rusahti 
poikki ja Heikin käteen jäi vain kappale. Hän tavoitteli kir- 
vestään, mutta karhu riuhtaisihe ja rynnistelihe..niin lujasti, 
että Matias ei jaksanut sitä hallita. Se syöksyi Heikin kimp- 
puun, ennenkuin tämä ehti irroittaa kirveensä, ja kaatoi hänet 
maahan. 

Keihäs oli kirvonnut Matiaksen kädestä lumeen. Hän yritti 
tarttua kirveeseensä iskeäkseen sillä ja pelastaakseen Heikin. 
Mutta jo ehti Yrjökin taisteluun mukaan. Hän näki karhun 
heittäytyvän veljen kimppuun, painavan jo kitansa kurkkua 
kohden. Vielä: muutama silmänräpäys, ja Heikki olisi men- 
nyttä. 

Silloin Yrjö hyökkäsi. Hänen keihäänsä upposi syvälle 
karhun lavan taakse ja tavoitti sydämen. Se riitti.* Karhu 
poukkosi Heikin päältä ja yritti käydä Yrjön kimppuun, 
mutta sen voimat väsähtivät. Se horjui ja mörisi. Matias 
oli saanut jo kirveen käteensä, ja sen terä putosi nyt karhun 
niskaan katkaisten selkärangan. Niinkuin tyhjä säkki se putosi 
lumeen ja makasi pian liikahtamatta siinä. 

— Saiko peto sinua purruksi? kysyi Yrjö hädissään veljel- 
tään, joka makasi yhä karhun vierellä. 

— Ei kai, Heikki vastasi kömpien pystyyn. Hän oli veri- 
nen ja horjahteli vielä karhun voimakkaan iskun vaikutuk- 

sesta, mutta hän huomasi pian, ettei ollut vahingoittunut, ei 
ainakaan vaarallisesti. Karhun kouraisut olivat kyllä runnel- 
leet häntä jonkin verran, mutta lihakset ja luut tuntuivat 
ehyiltä, eikä hänessä ollut haavojakaan, pieniä naarmuja vain. 

— Olipas se ottelu, sanoi Matias, kun Heikin huomattiin 
säilyneen haavoittumattomana. — Koko peto karhuksi, vanha 
uros. Sellaiset ovat aina kiukkuisia. Mutta siinä se nyt makaa, 
aika pokkona rojottaakin. — Matias otti keihäänsä lumesta 
ja jatkoi: 

—Käypäs, Yrjö, noutamassa veturi pirtin luota, niin kis- 
kotaan saalis kotiin. 


Hetkisen kuluttua he istuivat pirtissään katsellen lattialla 
makaavaa karhua. 

— Jos olisimme kotimailla, niin hyvät peijaiset pidettäi- 
siin, huomautti Heikki. 

— Kannattaisikin. 

— Pidetään ne täälläkin, vaikka ilman olusia. Eikä sillä 
ole väliäkään. Nyljetään peto ja paistetaan parasta reisilihaa. 
Siinä on peijaisia riittävästi. 

— Niin onkin, naurahti Matias ja otti puukkonsa. 

Pian pihisi hiilloksella karhunliha, ja pyytäjät istuivat odot- 
taen sen kypsymistä. He olivat tyytyväisiä saaliiseensa, tämän 
päivän ja koko pitkän talven. Nyt alkoi jo kevät tulla. Pian 
hanget sulaisivat. Alkaisi metsojen soidinlaulu, ja silloin val- 
vottaisiin keväiset yöt soidinpaikoilla. Järvetkin aukeaisivat, 
ja sitten saapuisivat kotikylän miehet, tulisivat Tapani ja Tuo- 
mas, tulisi toisiakin miehiä, niinkuin oli syksyllä suunniteltu. 

— Mahtavatkohan savolaiset uskaltaa saapua, arveli Matias 
pistäessään poskeensa maukasta karhunlihaa. 

— Luulen niiden uskaltavan. Eivät ne kesällä näyttäneet 
pelkureilta, sanoi Heikki. 

— Jos ne tulevat, silloin näillä mailla voi vuotaa muukin 
kuin riistan veri, mutisi Matias. 

— Niin ei saa tapahtua! huudahti Yrjö. — Miksi taisteli- 
simme, kun savolaisillekin riittää erämetsiä ja kalarantoja? 

— En minä sitä väitäkään, ettei riittäisi, ainakin toistai- 
seksi, mutta isäsi on ankara omistusoikeudestaan. Hän pitää 
nämä tienoot ominaan, niinkuin ikimuistoinen tapa myöntää. 

— Mutta liian laajahan tämä on yhden perheen hallitta- 
vaksi, väitti Yrjö. 

— Niin, yhden perheen, mutta entäs koko kylän ja heimon? 
Ei tämä niin monelle liian laaja ole. 

— Lieneekö savolaisten sauna pystyssä? kysyi Heikki vel- 
jensä puoleen kääntyen. 

Yrjö oli hetkisen vaiti, yritti olla kuin ei olisi kuullut kysy- 
mystä. Pisteli vain lihaa suuhunsa. 

— Pitänee käydä silmäämässä. Jos se on poltettu, silloin 
savolaiset eivät aio tulla. 

— Kyllä se on polttamatta. Näin sen, kun hiihdin eräret- 
kelläni sen lähitse, Yrjö selitti. 

— Arvasin sen, mutisi Matias. — Tulevat ne, ja vainot 
alkavat. 

— Niiden alkaminen on estettävä, väitti Yrjö. 

— Miten estät? 

Puhelu vaimeni. Erämiehet olivat kylläisiä. Kevättalvinen 
ilta hämärsi ulkona, tuntui lauhemmalta. Tuulen tohahtelu 
kantautui akkunan läpi pirttiin. 

— Muutaman vuorokauden kuluttua tuo karhu olisi nous- 
sut pesästään ja lähtenyt, sillä ilma tuntuu muuttuvan suvi- 
seksi, sanoi Matias. 

— Osuttiin pesälle viime hetkellä, naurahti Heikki. 

— Tapio ohjasi. Ei antanut saalista aikaisemmin, Matias 
selitti vakavana. — Tapio on toisinaan kummallinen. Vie erä- 
miehen aivan saaliin ohitse ja toisinaan ohjaa saalista kohden. 
Huomenna asetamme karhunkallon karsikkokuuseen Tapion 
ja Mielikin mielihyväksi. 

Leppoisa lämmin levisi pirttiin, kun akkunaluukut työnnet- 
tiin: kiinni. Päre paloi valaisten miehiä, jotka hiljaisina istui- 
vat vielä tuokion, mutta sammuttivat sitten tulen ja asettui- 
vat levolle. 


XVI. 


Varhaiskevät kehittyi nopeasti. Suven''suuri luomisih- 
me lähestyi korpimaata valtavalla voimalla. Se-tuli etelä- 
tuulen tuomana ja auringon auttamana. Vesisadetta vihmoi. 
Se sulatteli lunta ja herätti kaikkialla korvessa keväisen ilon 
valloilleen. Metsot lauloivat kangaspetäjien oksilla, ja teeret 
kävivät kisoihinsa. Pirtin tienoilta kuului usein öisin jänisten 
ääntelyä, ja pikkulintuja alkoi yhä enemmän ilmestyä lähei- 
siin puihin. 

Hanget alenivat nopeasti, niin kovaa vauhtia, ettei Matias- 
kaan muistanut sellaista kevääntulon kiirettä ennen nähneensä. 
Päivän mittaan huomasi selvästi, miten rantarinteen talvinen 
nietos suli. Järville ilmestyi tummia läikkiä, jotka laajenivat 
ja yhtyivät lopulta toistensa laitoihin. Jää paljastui ja alkoi 
sulaa sateen ja auringon alla. 

Kevään sateisina päivinä vietettiin kalapirtin tienoilla rau- 
hallista odotuksen aikaa. Miehet eivät lähteneet enää:metsään, 
ennenkuin ilta alkoi hiljalleen hämärtää. Silloin he varustau- 

tuivat soitimeen ja viettivät usein yösydämen nuotion luona 
ja palasivat aamusella suuret metsokantamukset olallaan. Päi- 
visin he kiskoivat päreitä ja hautoivat vitsaksia sekä sitelivät 
pitkistä päreistä katiska-aitoja valmiiksi, jotta ne heti kun ran- 
tamille aikaisi ilmestyä poreita, voitaisiin asettaa kutukalan 
pyyntiä varten Heillä oli myös ankara urakka talvella saadun 
saaliin palvaamisessa ja paistamisessa. Monta vuorokautta he 
sa1vat viettää havumajassa, sillä pirtin orsilla ja seinillä riippui- 
vat linnut ja hirvenlihat, ja kiuas hehkui kuumuutta pirttiin. 
Niin kypsy! talven saalis säilyväksi, ja paistin tuoksu kantautui 
kauas saaren rannoille saakka. 


— Jäät lähtevät pian, ja sitten alkaa odotus, sanoi Matias 
eräänä aamuna palattuaan salmen rannalta. — Siellä on jo 
muutamissa paikoissa pieniä poreita, mutta niihin ei vielä ky- 
kene katiskoita rakentamaan. Mutta pajuja on etsittävä ja 
valmistettava mertojakin. 

Pajuja löytyi saaresta, hoikkia kuin ruohoja, ja pirtissä tuok- 
sui pitkät päivät pajulta, kun niitä haudottiin ja kehiteltiin 
merroiksi. Jaeräänä aamuna Heikki kantoi sen kevään ensim- 
mäiset ahvenet merroista, joita hän oli rantajäätä rikkoen 
asettanut veteen. 

Yrjöön kevään saapuminen vaikutti voimakkaimmin. Hän 
oli odottanut sitä kiihkeämmin kuin toiset, ja maltittomana 
hän käveli joka päivä saaren eteläpäähän, tähysteli usein 
kauas ulapalle, joka vetisen jääkuoren kahleissa vielä lepäsi 
ja eristi heidät saareen. Hän huomasi päivä päivältä jään 
heikkenevän ja rantojen aukeavan. Jää oli irrallaan ranta- 
kivistä, mutta e: vielä liikahdellut, vaikka tuuli kohahtelikin 
raskaana metsän puissa. 

Hänen katseensa halkoi avaruutta suoraan järven päähän 
saakka. Siellä oli joen suisto, sen joen, jota pitkin savolaiset 
saapuisivat. Ehtisivätkö he tulla ennemmin kuin kotiväki? 
Sitä Yrjö ajatteli usein. Ja hän päätti kiirehtiä heti savolais- 
rannalle, kun huomaisi ensimmäisten veneiden saapuneen. 

Mutta hänen odotuksensa venyi, sillä nopeassa kevään ke- 
hittymisessä sattui pysähdys. Tuuli kääntyi kylmään poh- 
joiseen ja alkoi henkäillä sieltä hallaisia puhalluksia. Aamuisin 
olivat rantaporeet hienon jääriitteen peitossa ja loppulumien 
sulaminen edistyi hitaammin päivisinkin. Koleaa ilmaa jatkui 
päivästä toiseen, ja Yrjön mieliala muuttui yhä levottomam- 
maksi. Hän ei enää päiväkausiin käynyt saaren päässä, koska 
siellä ei ollut mitään odotettavaa. 


Yhtä maltittomana odotti savolaiskylässä Kerttuli sitä het- 
keä, jolloin vedet aukeaisivat ja eräkalaan lähtö tapahtuisi. 
Hän oli koko pitkän talven vartonut kevättä, päivää, jolloin 
astuttaisiin veneisiin ja matka kaukaiselle järvelle alkaisi. Hän 
oli muistanut nuorta, pitkää hämäläispoikaa, Yrjöä, joka oli 
hänet pelastanut karhun kynsistä, muistanut nuoren sydä- 
mensä lämmöllä ja kaipauksella. Häntä olivat katselleet ja 
hänelle olivat haastelleet monet oman heimon pojat, mutta ne 
eivät enää huvittaneet häntä, vaikka hän vielä vuosi sitten 
oli heidän kanssaan kisaillut. Hän tiesi, että isä toivoisi hänen 
menevän naapuritalon Joukolle, joka oli myös riuska ja hauska, 
mutta Jouko ei miellyttänyt häntä vähääkään, ja hän pelkäsi 
hiukan, että Jouko lähtisi mukaan kaukaiselle kalajärvelle. 
reiden levenemistä, mutta kevään kehittyminen pysähtyi, kun 
tuuli kääntyi. Kerttuli tiesi, että täällä lähtevät jäät aina 

aikaisemmin kuin siellä kaukana, mutta sittenkin hän oli levö- 
ton ja pelkäsikin hiukan, että hämäläiset ehtisivät ennemmin 
Kalasaarensa. 

Mutta pohjoistuulikaan ei voinut ehkäistä kevään tuloa. Se 
puhalteli kyllä lujasti ja henki kylmyyttä, mutta aurinko teki 
voimakasta työtään, tunki säteensä jäähän, mursi sen mahdin, 
kaiversi koko lakeuden kauttaaltaan pieniksi poraiksi. Ne kili- 
sivät ja helisivät rannalla, jossa poreet laajenivat, ja eräänä 
päivänä jäät liikahtelivat. Kerttuli huomasi sen, ja ilo täytti 
hänen nuoren povensa: jäät lähtevät ja pian päästään matkalle. 

Savolaisilla olikin jo kaikki valmiina odottamassa. Pitkät 
kapeat veneet oli kevätkirkkaina päivinä tervattu ja pyydyk- 
set asetettu kala-aittoihin. Rieskaa oli leivottu sekä jauho- ja 
suolapussit täytetty. Miehet olivat myös varustautuneet koko 
kesän kestävälle matkalle, eräät aikoivat jäädä sinne kauas 
kokonaan. 

Ja eräänä yönä pohjoinen kiihtyi puhaltelemaan. Se vinkui 
pirttien nurkissa ja taivutteli puita, jotka tuskin jaksoivat 
pysyä juurillaan. Ja kun Kerttuli aamusella kiiruhti ulos, hän 
näki koko edessä olevan kapean selkäveden lainehtivan va- 
paana. Isä saapui hänen vierelleen ja sanoi: 

— Tänään lähdetään. 

Savolaiset lähtivät. Heidän veneittensä keulat suuntautui- 
vat pohjoiseen. Matkaan liittyi kuusi venekuntaa, ja ne seu- 
rasivat Aapo Riepposen venettä, joka etumaisena halkoi puhu- 
rin kohottelemia lakkapäitä. Alkumatka oli ankaraa ponnis- 
telua. Istuessaan airoissa Kerttuli tunsi pian käsivarsiensa 
väsyvän ja puutuvan. Hänen teki mielensä levähtää, mutta 
kun äiti ja Pekka-veli jatkoivat samaa tahtia, hänkään ei keh- 
dannut kohottaa airojaan ja huoahtaa. 

Kun suuri selkävesi oli ylitetty, päästiin kapeampiin salmiin. 
Siellä oli aallokko alempaa ja matkanteko nopeampaa ja hel- 
pompaa. Siellä saattoi Kerttuli antaa hiukan myöten ja lipois- 
tella vain airoillaan mukaillen äidin ja veljen soudun tahtia. 
Hän oli iloinen, sillä nyt oltiin matkalla, ja hän oli tyytyväi- 
nen, ettei Jouko ollut lähtenyt mukaan. Kuinkas suuren talon 
poika olisi viitsinyt painua koko kesäksi erämaahan. Kerttulia 
hymyilytti, kun hän muisti Joukon käyneen heillä ja kysyneen: 

— Muistathan, Kerttuli, minua siellä? Syksyllä sitten tuu- 
mitaan... 

Syksyyn oli pitkä aika, kokonainen kaunis kesä, ja siellä 
kaukaisen järven toisella rannalla asui nuori hämäläispoika 
isänsä, setiensä ja veljensä kanssa. Hänelle avautuisi monta 
kertaa tilaisuuksia tavata poika, vaikka kaikki toiset savolaiset, 
kotiväki ja tuolla jäljessä tulevien veneiden miehet, olivat läh- 
teneet päättäen asettaa kovan kovaa vastaan hämäläisille, jotka 
yrittivät pitää kalaisen järven ja riistarikkaat erämaat ominaan. 
Kerttulia huolestutti hiukan se vihankauna, joka kyti savolais- 
tenkin povuksissa, mutta hän toivoi, että kaikki selviäisi hy- 
vin, ettei kehittyisi riitoja, joiden seurauksena olisi verinen 
vaino. 

Hänen edessään kiskoi airoilla äiti. Kerttuli näki hänen 
luisevien hartoidensa kumartuvan ja oikenevan soudun tah- 
dissa, ja kädet vetivät airojen peristä voimakkaasti. Äiti oli 
oikea erämaan nainen, sitkeä, joskin rauhaa rakastava. Hän 
oli ensin aikonut jäädä kotiin, mutta lähtenyt kuitenkin, sillä 
niin kauan kuin Kerttuli muisti, äiti oli kaikkina kesinä ollut 
erämaissa isän kanssa. Myöhemmin Pekka oli liittynyt kol- 
manneksi, kunnes hänet, Kerttulikin, oli viime kesänä otettu 
mukaan. 

Miksi meidän talosta eivät toiset halua lähteä eräretkille, 
me vain? Kerttuli mietti. Vaikka kotona oli useita miehiä ja 
naisiakin, he pysyivät mieluummin samoilla mailla ja perkasi- 
vat maata, polttivat kaskia ja hoitelivat karjaa. Mutta isä oli 
toisenlainen. Hän oli kalastaja ja metsästäjä. Hän ei välit- 
tänyt maasta. Eikä Pekkakaan ollut pellon perkaukseen innos- 
tunut. Koko viime talven olivat isä ja Pekka liikkuneet met- 
sissä ja tuoneet saalista runsaasti, ja nyt he olivat ensimmäisiä 
matkaamassa kaukaiseen erämaahan, minne myös Kerttulia 
veti, vaikkakin toisenlainen voima kuin saaliita tavoittelevia 
isää ja velimiestä. 


Savolaisten eräretkikunta eteni nopeasti, souteli selkiä pit- 
kin ja kierteli salmien läpi. Koskipaikoissa veneet sauvottiin 
tai ne täytyi vetää kuohujen ohitse, ja eräitä kannaksiakin yli- 
tettiin vetämällä veneet aikaisemmin rakennettuja telapuita 
pitkin ja kantamalla pyydykset ja muut tavarat toisen järven 
rannalle. Tienoot olivat vielä tuttuja savolaisille, heidän taval- 
lisia alueitaan, mutta mitä pitemmälle ehdittiin, sitä oudom- 
miksi muuttuivat seudut. Eräänä päivänä sanoi Aapo: 

— Vielä muutamien vuorokausien matka, ja sitten ollaan 
siellä kaukaisella järvellä. 

— Johda sinne, huomautti eräs savolaisista, joka ei ollut 
koskaan edempänä käynyt. 

— Kyllä minä osaan, Aapo vakuutti painaen melansa ve- 
teen. — Kun vain järvi olisi jo sula. 


Mutta lisvesi ei ollut vielä luonut jääpeitettään. Pohjoi- 
nen puhalteli tumman jääkuoren yli, mutta se ei jaksanut liik- 


kua. Sitten tuuli alkoi kääntyä ja kiepahti nopeasti kaakon 

suuntaan. Se vaimeni illalla, ja näytti niinkuin tulisi täysin 
tyven, jota voisi jatkua pitkiä aikoja, niinkuin usein jäiden 
lähtöä odotellessa tapahtui. Mutta aamusella puhuri kokosi 
voimiaan ja alkoi puhaltaa entistä rajummalla voimalla. 

— Nyt jäät varmaankin lähtevät, sanoi Matias. Kuunnel- 
kaahan vain, pojat! 

Saaren päässä ryskyi ja paukkui. Tuuli ajoi järven jäitä 
rantoja vasten ja aiheutti kovan rytinän. Yrjö kiirehti katso- 
maan, ja hänen jäljessään käveli Heikkikin. Matias jäi vielä 
pirttiin, mutta pian hänkin tuli veljesten seuraan. He näkivät 
koko laajan ja pitkän jääkentän olevan liikkeellä. Se oli ajau- 
tunut pohjoisen pakottamana eteläisiä rantoja vasten, ja kun 
etelä nyt puhalsi, se irtaantui ja lähti liikkeelle. Monipenin- 
kulmainen jääjoukkio sai vauhtia, sen nopeus kiihtyi ja sen 
laita hyökkäsi saarenpäätä kohden niin suurella voimalla, että 
rannalla oli pian korkeita Jääkasoja, jotka kasvoivat jatkuvasti. 

Yhä uusia jäätelejä kohosi toisten päälle ja työntyi yli. 
Rannan puut huojuivat niiden painon edessä. Siellä täällä 
jo taipui korkea ja vankka petäjä. Turhaan se yritti tarrautua 
juurillaan maahan. Jäät tulivat, syöksyivät sen kupeeseen, 
painoivat yhä ylempää, ja pian se kaatua rojahti lisäten rys- 
keellään jäiden lähdön aiheuttamia ääniä. Tuli toisen ja kol- 
mannenkin rantapetäjän vuoro, kymmenien. Puiden latvojen 
tasalle kohovat jääröykkiöt täyttivät rannan ja estivät näke- 
mästä selkävedelle. Miehet huomasivat, kuinka saarenpää 
halkaisi järven mittaisen jäälautan ja tuuli työnsi jäitä saaren 
rantoja pitkin. 

— Suvi on saapunut, sanoi Matias. — Pian saapuvat myös 
kotikylän miehet tänne. Huomenna voimme asettaa katiskat 

kaikkialle, siihen mennessä kyllä jäät ovat röykkiöityneet ran- 
noille ja vedet lainehtivat vapaina. 

Matiaksen ennustus toteutui. Kun hämäläiset aamuaikai- 
sella nousivat, lainehti salmi vapaana ja selkävesi samoin. 
Heille alkoi kiireinen työn aika. He rakensivat kymmeniä 
katiskoita rannoille ja saaren salmeen ja pistelivät mertoja 
ahvenille. Sitten he saattoivat asettua odottamaan kotikylän 
erämiehiä. 


Miehet kävivät vuorollaan tähystelemässä eteläsuuntaan, 
mutta selkävesi pysyi autiona. Tuuli oli laantunut jäiden 
lähdön jälkeen, ja väliin järvi lepäsi tyynenä kuin peilin 
pinta. Aurinko helotti siihen saattaen sen välkähtelemään ja 
väreilemään. 

Yrjö viipyi miellään saaren päässä, istui rantakivillä ja kat- 
seli ulapalle. Hän odotti. Mutta hän ei odottanut kotiväkeä 
niin hartaasti kuin setä ja Heikki. Hän odotti kaukaa järven 
toisesta päästä tulevaa venettä, savolaisten venettä. Niin 
oudosti oli asia hänen kohdallaan, että hän ei tuntisi niinkään 
voimakasta iloa isän ja sedän ja toisten hämäläisten saapumi- 
sesta kuin kapean savolaisveneen ilmestymisestä. 

Mutta veneitä ei näkynyt. Järvi pysyi autiona. Ainoas- 
taan kalapirtissä olevien veneet liikkuivat saaren ympärillä. 

Mutta neljäntenä iltapäivänä jäiden lähdön jälkeen Yrjö 
huomasi kaukana järven selällä pieniä pisteitä, jotka vitkal- 
leen lähestyivät. Ne olivat vielä niin pitkän matkan päässä, 
ettei hän voinut lukea, kuinka monta niitä oli, eikä osannut 
arvioida sitäkään, tulivatko ne hämäläisten reittiä vai savo- 
laisten suuntaa pitkin. Hänen täytyi odottaa, kunnes ne joko 
jatkaisivat matkaansa suoraan saareen tai kääntyisivät niemen 
nenitse savolaisten asennolle. 

Veneet lähestyivät, matelivat Yrjön mielestä kovin vitkal- 
leen. Mutta ne tulivat kuitenkin, näyttivät kohoavan kor- 
keampilaitaisiksi, ja niiden airot välähtelivät auringon säteissä. 

Ja lopultakin Yrjö pääsi varmuuteen soutajista. Hän näki 
kuusi venettä. Ne kallistuivat järven itärannalle ja edellä 
soutava kääntyi niemen nenässä savolaisrantaa kohden. Savo- 
laiset tulivat siis. Mutta oliko heidän joukossaan Kerttuli? 
Yrjö yritti tähystellä levottomana, mutta ei erottanut niin 
kaukaa kasvonpiirteitä. Hän oli kuitenkin näkevinään etu- 
maisessa veneessä kaksi naista. Se saattoi olla Riepposten 
vene, koska siinä oli myös kaksi miestä. Niin se olikin. Mutta 
Yrjö ei ollut vielä täysin varma, ei olisi ennenkuin kävisi kat- 
somassa. Hän näki veneiden ohjautuvan Riepposten rantaan 
ja katoavan puiden varjoon. Hetkisen hän katseli vielä siihen 
suuntaan ja sitten palasi pirttiin. 

— Huomasitko jo saapuvia? kysyi Matias. 

— En. 

— Pian niiden pitäisi joutua. 

—e Savolaiset tulivat, sanoi Yrjö. 

— Oliko monta? tiedusteli Heikki. 

— Kuusi venekuntaa. 

— Ne tulivat siis, saapuivat suurella väellä ja voimalla, 
niinkuin Riepponen uhkasi, Matias puheli. — Kunpa kesä 
menisi ilman hankauksia ja veren vuodatusta. 

— Toivotaan, yhtyi Heikki. 

Yrjö ei virkkanut sanaakaan. Hän ajatteli vain sitä, oliko 
Kerttuli tullut, ja päätti huomenna lähteä katsomaan. 

XVII. 

Kuin outo, salainen voima tuntui kutsuvan Kerttulia kala- 

saunan seutuvilta kauemmas. Hän ei ymmärtänyt sitä itse- 


134 


kään, mutta hänen täytyi lähteä. Hän katseli ympärilleen, 
kun kotiväki ja toiset savolaiset liikkuivat askareissaan. Ken 
valmisteli itselleen havumajaa, ken kunnosti ja viimeisteli 
pyydyksiään, sillä kaikilla oli kiire päästä pyytämään kalaa 
Aapo Riepposen (runsassaaliiseksi kehumasta järvestä. 
Kukaan eikiinnittänyt huomiotaan Kerttuliin, joka hiipi asen- 
topaikalta hiljaa, mutta kiirehti metsän peittoon päästyään 
askeliaan. 

Hänellä oli outo olo, tuntui kuin olisi ollut kuuma, vaikka 
ilma oli viileähkö ja päivä piileskeli riekaleisten pilvien takana. 
Hän oli kallion kärjessä aamusella seisoessaan havainnut 
hämäläisten saaren nenässä veneen ja arvannut, että hämä- 
läisetolivat saapuneet. Oliko saapunut jo hämäläisnuorukainen- 
kin, Yrjö? Kerttulia jännitti ja hänen sydämensä sykki levot- 
tomana, kun hän kulki lahtien rantoja, katseli viime suvena 
tutuiksi tulleita paikkoja. Tuolla toisen lahden pohjukassa 
näkyi vielä hämäläisten katiskain jätteitä, niiden pyydysten, 
joiden vuoksi oli ensimmäinen julkiriita syntynyt. Jäät eivät 
olleet niitä rikkoneet, mutta kevättulvainen vesi peitti ne niin, 
että vain laineiden lomitse vilahteli tukipuiden päitä. 

Hän toivoi tapaavansa Yrjön. Hän ei uskonut nuorukai- 
sen olevan nyt tällä rannalla, mutta kuitenkin tahtoi katsella 
niitä paikkoja, joissa oli viime kesänä nuorukaisen tavannut. 
Tässä hän oli uinut, ja tähän oli poika saapunut, pidellyt 
häntä kädestä ja katsonut häneen niin kutsuvasti ja vetoavasti, 
että Kerttuli oli vieläkin tuntevinaan sen katseen voiman. Ja 
tästä he olivat kulkeneet silloin, kun Yrjö oli hänet pelastanut 
pedon kynsistä. 

Kerttuli huoahti ajatellessaan kaikkia niitä uhkaavia pu- 
heita, joita oli kuullut matkalla ja täällä asentorannalla savo- 

laisten kesken. Miehet olivat lujia päätöksessään: täällä pysy- 
tään, vaikka hämäläisiä tulisi kuinka paljon. Vastaan isketään, 
ellei muu auta. Järvi näytti heidän mielestään lupaavalta, ja 
Kerttulin isä kertoili viimesuvisista saaliista, jotka ylittivät 
kaikki aikaisemmin hyvistäkin eräjärvistä saadut. Kerttuli 
tiesi, etteivät miehet pelänneet taistelua, ja hän vapisi sen 
vuoksi, ettei enää saisi tavata Yrjöä... ja voisihan Yrjö 
saada surmansakin. 

Hänen täytyi tavata Yrjö, kertoa hänelle, mitä savolaiset 
aikoivat, varoittaa häntä ja puhua hänelle siitä, miten voitai- 
siin välttää taistelu, joka uhkasi syntyä. Kerttuli ponnisteli 
vaistomaisesti ajatuksiaan pakottaakseen Yrjön saapumaan, 
ellei tänään niin ainakin pian. Hän ei tietänyt sitä, miten kah- 
den toisiinsa ihastuneen nuoren ihmisen ajatukset ja tunteet 
liittävät avaruuden halki hakien toisiaan, miten ne vaikuttavat 
kuin salatut voimat pitkienkin matkojen päästä, mutta naisel- 
lisessa vaistoilussaan hän lähetti kutsuvia ajatuksia kohden 
saarta, oli lähettänyt koko yön ja aamun. 


Yrjö seisoi toisen lahden takaisella rinteellä puiden suojassa 
Ja tähysteli savolaisten asennon suuntaan. Hän näki veneitä 
kallioniemessä ja lahden poukamassa ja arveli ja aikaili,sillä 
hänestä oli uskallettua lähestyä savolaisia, joita oli paljon, 
kymmeniä miehiä. Mutta hänen oli kovin vaikea pysyä pai- 
koillaan. Hänestä tuntui kuin Kerttuli olisi kutsunut häntä, 
odottanut tulevaksi. Oli kuin ilmojen kautta olisi sellainen 
kutsu liitänyt hänen luokseen. Hän astui jo muutamia aske- 
lia, mutta seisahtui kuin naulittuna katsomaan. 

Kuka liikkui lahden hiekkaisella rannalla? Nainen, tyttö! 
Kerttuli siellä käveli! Tuli hiljalleen kuin ajatuksiinsa vaipu- 

neena Yrjöä kohden. Poika seisoi hetkisen ja katseli. Hän 
näki Kerttulin hoikan vartalon ja keveän astunnan, erotti kau- 
niit kasvot, joita ahava ei ollut vielä kovin paljon purrut. Hän 
pidättäytyi liikahtamasta ja huudahtamasta, mutta kun tyttö 
pysähtyi ja näytti empivän kuin kääntyäkseen takaisin, Yrjö 
virkkoi: 

— Kerttuli! 

Neitonen koetti katsella, mutta ei havainnut puiden takana 
piilevää Yrjöä, ja tämä huusi toisen kerran. Kerttuli tunsi 
äänen, hymy kaunisti hänen kasvojaan ja hän lähti puolittain 
juosten kiirehtimään siihen suuntaan, mistä Yrjön kutsu oli 
kuulunut. 

Yrjö tuli puolitiehen Kerttulia vastaan ja tarttui hänen kä- 
siinsä, niinkuin oli tarttunut viime kesänä tuolla pienen kal- 
lion takana. Eikä Kerttuli vetänyt käsiään pois. Hän katsoi 

— Milloin olette saapuneet, hämäläiset? 

— Viimetalvena jo. Olemme olleet täällä monta kuukautta. 

— Kaikkiko? 

— Vain minä, setä ja veli Heikki. 

— Miksi? 

— Tulimme tänne rauhanmaahan. 

— No, rauha täällä kai on ollut. Vaikka rauha on kaik- 
kialla. 

— Eikö sodasta tiedetä mitään? 

— Emme kuulleet sellaisesta siellä kotitienoilla, Kerttuli 
vakuutti. 

He puhelivat keskenään. Huudahtelivat sanoja, joiden 
merkitystä he eivät täysin tajunneet. He elivät vain kohtaa- 
misen suloisessa tunnelmassa. Käsittämättä vielä täydellisesti 

sitä lemmenvetoa, mitä he toisiaan kohtaan tunsivat, he sei- 
soivat ja iloitsivat toistensa läsnäolosta. Heiltä unohtuivat pit- 
kiksi hetkiksi heimojen väliset riidat ja kalastajain kateudet. 
He olivat vielä kovin kokemattomia. He hehkuivat nuoruu- 
den raikkautta ja lämpöä, joka usein vuosien kuluessa ja koh- 
taloiden käänteissä kylmenee. 

— Sinä tulit tänne! kuiskasi Yrjö. 

— Tulithan sinäkin. 

— Tulin, sillä minä ikävöin nähdäkseni sinut. 

— Mutta minäpä en ikävöinyt. Satuin vain muuten tälle 
suunnalle kävelemään, sanoi Kerttuli ja vilkaisi naurahdellen 
Yrjöön. 

— Vai et... mutta minä luulin ... 

— Mitä? 

— Että sinäkin. 

— Hui hai, poika, ei tämä tyttö yhtä hämäläistä ikävöi! 
Kerttuli katsoi edessään seisovaan kookkaaseen nuorukaiseen 
Ja huomasi hänen kasvojensa synkistyvän ja silmäinsä muut- 
tuvan surullisiksi. 

— Ikävöin sentään, hän kuiskasi ja naurahti hämillään. 
— Ikävöin koko pitkän talven. 

— Samoin minäkin, sanoi Yrjö. — Olin iloinen, kun pää- 
sin tänne jo talvella... odottamaan sinua. 

— Niinkö...? Todellako? 

— Vai ei suuresta sodasta kuulunut vielä mitään, Yrjö 
mutisi muistaessaan syyn, minkä vuoksi oli veljensä ja setänsä 
kanssa talvella erämaahan hiihtänyt. 

— Ei... Mutta, kuules, Yrjö. Tuleeko... teitä hämä- 
läisiä tänne paljon? 

— Luulen tulevan. Useita venekuntia. Niin ainakin suun- 
nittelivat. 

— Ja meitä on myös monta venekuntaa... Voi, Yrjö, 
miksi hämäläisten ja savolaisten täytyy olla vihoin keskenään? 

— Ne ovat vanhoja vihoja, vuosikymmenien ja satojenkin 
vuosien takaisia. 

— Ja kuitenkin kaikki mahtuisivat elämään sovinnossa, 
pyydystämään kalaa ja riistaa näillä suurilla vesillä ja saloilla. 

— Olet oikeassa, Kerttuli. Olen sitä usein ajatellut ja toi- 
von, että sovinto säilyy. 

— Toivotko niin? 

— Toivon. 

— Sinä olet hyvä poika! Pidän sinusta. Ellet olisi sellai- 
nen kuin olet, saisit mennä. Kerttuli vetäytyi muutaman 
askeleen päähän ja katsoi sieltä Yrjöä. — Olet kasvanut ja 
miehistynyt talven kuluessa. 

— Ja sinä olet kaunistunut. 

-— Enhän! kielsi Kerttuli, mutta hän oli iloinen Yrjön ihai- 
lun johdosta. — Jospa me voisimme sovittaa riidat! 

— Kunpa meillä olisi voimia siihen! 

— Puhu sinä isällesi ja toisille hämäläisille, niin minä koe- 
tan vaikuttaa isääni ja meidän mukanamme saapuneisiin savo- 
laisiin. 

— Koetetaan. 

— Kerttuli! kuului huuto kallioniemestä. 

— Minun täytyy mennä, kutsuvat, sanoi Kerttuli hiukan 
hätäisesti. 

— Milloin saan tavata sinua taas? 

— Tahtoisitko? 

— Kyllä. Vaikka joka päivä. 

— Tule huomenna taas tänne. 

— Tulen, ellei... 

— Mitä... ellei? 

— Ellei isä ja toiset hämäläiset tule. 

— Minä käyn täällä katsomassa, ja koeta antaa minulle 
merkki, sanoi Kerttuli. -— Tule lähelle asentoa ja matki vaikka 
koppelon kotkotusta. 

— Eikö teillä ole koiria mukana? 

— On. Varo niitä. 

— Tulen, aina kun pääsen, Yrjö lupasi iloissaan siitä, että 
Kerttuli tahtoi tavata häntä. Hän ojensi kätensä, sillä tyttö 
oli levoton, kun toinen kutsu kuului kalliolta ja sinne ilmestyi 
nainen. 

— Siellä on äiti, Kerttuli mutisi ja tarttui Yrjön käteen. 
— Hyvästi... näkemiin, poika. Hän yritti lähteä, mutta 
kääntyi vielä ja kietaisi kätensä Yrjön kaulaan. Yrjö tunsi 
tytön notkean, kimmoisan vartalon painautuvan hetkiseksi puo- 
leensa ja tunsi samassa oudon voiman liikahtavan povessaan. 
Hän myös yritti kietoa kätensä Kerttulin vartalolle, mutta 
silloin tyttö näytti kuin säikähtävän rohkeuttaan ja tempautui 
irti. Hypähtäen Yrjön ulottuvilta hän huudahti: 

— Näkemiin, hämäläinen! Sitten hän lähti juosten savo- 
laisrantaa kohden. Yrjö katsoi hänen jälkeensä, kun hän 
kiirehti lahden hietikkoa pitkin, ja muisti viime kesän, jolloin 
hän samalla tavalla oli katsellut Kerttulin nopeaa menoa. 
Mutta hän tunsi nyt Kerttulin läheisemmäksi kuin silloin 
ensimmäisellä kohtaamiskerralla. Ja kun tyttö katosi kallion 
taakse, Yrjön povea puristeli kaiho ja ikävä. Hän olisi halun- 
nut seurata tyttöä savolaister; asennolle saakka, mutta käsitti 
sen toistaiseksi mahdottomaksi. Kehittyisivätkö asiat koskaan 

sellaisiksi, että hän voisi rohkeasti mennä savolaisten luo Kert- 
* tulia katsomaan? Siihen oli vain vähän mahdollisuuksia, sillä 
Isä ja toiset häinäläiset olivat jyrkkiä. Ainoastaan Matias-setä 
ja Heikki tuntuivat edelleen olevan sovinnollisella kannalla. 

Mitä Kerttuli olikaan äsken sanonut? Jospa me voisimme 
sovittaa riidat! Se oli siis Kerttulin hartain toive, ja se oli 
myös Yrjön toive. Mutta Yrjö tunsi mahdollisuutensa vähäi- 
siksi ja voimansa heikoiksi. Hänen sanojaan ei kuunnel- 
taisi silloin, kun miehet tekisivät päätöksiä. Mutta hän päätti 
yrittää heti, kun kotitienoon miehet saapuisivat. Hän aset- 
taisi vaikka koko nuoren elämänsä puntariin rauhan puolesta. 
Sillä hänelle ei merkinnyt mikään muu mitään Kerttulin 
rinnalla. 

Yrjö harkitsi sitä palatessaan Kalasaareen. Järvi oli autio. 
Hämäläisten veneitä ei vielä näkynyt. Mutta kauankaan ei 
viipyisi, kun he saapuisivat ja ratkaisu alkaisi kehittyä. Yrjö 
pelkäsi sitä ratkaisua, pelkäsi hämäläisten ja savolaisten puo- 
lesta,sillä jos riita sukeutuisi taisteluksi, moni mies saisi haavan 
ja ehkä usea täytyisi peittää maan multaan. 


XVIII. 


Hämäläisetkin saapuivat, tulivat eräänä iltapäivänä, jolloin 
järven pinta läikkyi keväisen tyynenä. Matias, joka oli yksi- 
nään katiskoita kokemassa saaren päässä kaartuvassa pienessä 
lahdessa, huomasi veneiden ilmestyvän ulapalle ja kiirehti 
viemään viestiä pojille, ja nämä juoksivat saaren päähän kat- 
somaan. Sieltä tulivat isä ja toiset kotitienoon miehet, souti- 
vat nopeaa vauhtia viidellä veneellä. Odotuksen päivät päät- 
tyivät, ja elämä vilkastui näillä hiljaisilla rannoilla. 

Mutta Yrjön iloon sekoittui pelko siitä, mitä tapahtuisi lähi- 
päivinä, kun isä ja toiset saisivat tietää savolaisten saapuneen 
suurella voimalla ottaakseen järven toisenkin rannan haltuun- 
sa. Hän mainitsi siitä veljelleen, ja tämä mutisi: 

— Tappelu kai siitä kehittyy, yhteenotto, joka vie monta 
miestä, jos viemään rupeaa. 

— Se on estettävä. 

— Mitenkäpä sen estää, sillä isä ei anna myöten ja kaikki 
toisetkin meidän tienoon miehet ovat yhtä kiihkeitä, kunhan 
saavat ensitrmäiset saaliinsa? 

— Koetetaan kuitenkin. Yhdytkö, jos esitän, että yritet- 
täisiin savolaisten kanssa sovintoa? 

— Kovinpa sinä noiden savolaisten puolesta... Mutta 
samaa olen miettinyt minäkin, koko talven ja kevään. Voi- 
sihan siitä puhua, mutta luulen, ettei isä anna pyynnöllemme 
mitään merkitystä, sillä hän on tottunut pitämään ominaan 
ne alueet, joille hän on ensimmäisenä saapunut, ikivanhan 
tavan mukaan, ja samoin ovat kaikki toisetkin tottuneet... 
Sekö savotar, se ylpeä mutta korea tyttö sinua vetää niin 
kovasti savolaisiin? 

— En minä tytöstä. 

— Älä viitsi kieltää, Huomasin siellä rannalla viime ke- 
sänä, että katselit sitä tyttöä niinkuin olisit halunnut hänet 
syödä. Japaninpa merkille monet soutelemisesi järven poikki, 
karhunkaadantasi ja kaikki muut. Olenko oikeassa, velitries? 

— Olet, Yrjö myönsi. Hän ei havainnut veljensä äänessä 
ivan värähdystäkään ja käsitti Heikin ymmärtävän kiinty- 
myksen, joka veti häntä savolaisneitosen puoleen. — Tyttö 
on tullut taas. 

— Vai on. Joko olet tavannut? 

— Jo. 

— Ja tyttö? 

— On suopea ja hyvä. 

— Ymmärrän, myönsi harvasanainen Heikki. — Ihminen 
se on savolaistyttökin, ja sorjaltahan tuo näytti. 

— Hän on paras tyttö. 

— Sinun mielestäsi, tietysti. Mutta varohan virkkamasta 
tytöstä isälle mitään. 

— Et kai sinä? 

— En, siitä saat olla huoleti . . . Mutta onpas meikäläisillä 
kiire! Katsohan, miten vetelevät ja veneiden kokat kohisevat! 
Pian ne ovat kalapirtin rannassa. Mennään sinne. 


Veneet tulivat saaren rantamaa pitkin ja kääntyivät siihen 
vähäiseen lahdelmaan, joka suojasi kalavalkamaa etelätuulilta. 
Tapani huutaa huikautti tervehdyksensä jo kaukaa ja käänsi 
veneen kokan tuttuja teloja kohden. Toiset seurasivat jälessä. 
Mutta ennenkuin veneen kokka ehti koskettaa rantakiviin, siitä 
hypähti Halli ja kahlasi rannalle sekä kiirehti iloisesti haukah- 
dellen ja vikisten Yrjön luo. Silitellen koiran selkää, joka 
lipoi kielellään hänen kättään, Yrjö katseli, kuinka veneet 
kokastettiin rannalle ja niistä nousi miehiä, jotka oikoilivat 
puutuneita jäseniään ja naureskelivat Matiakselle ja veljek- 
sille, huutelivat tervehdyksiä ja ihastelivat järven rantojen 
rauhallisuutta. Kukaan heistä ei ollut soutaessaan havain- 
nut savolaisasentoa. 

— Kuinka talvi meni? kysyi Tapani veljeltään. 

— Hyvin. 

— Ei siitä mitään suurta sotaa ja vainonaikaa sittenkään 
kehittyne, koska emme ole mitään kuulleet sen jälkeen, kun 

Lauri Pietarinpoika kuljetti viestiä ja eräät toisetkin tarinat 
sitä vahvistivat. Lienee kuivunut kokoon, se sotainen yritys. 
Ei olisi poikienkaan tarvinnut sen vuoksi painua tänne tal- 
ven keskelle. 

— Ei täällä ole ollut mitään hätää, vakuutti Heikki, ja 
Yrjö lisäsi: 

— Täällä on ollut hyvä olla. 

— Erämiehen veri vetää jo Yrjöä suurille saloille, isä nau- 
rahti. — No, miten on ollut saaliin laita? 

— Fi ole valittamista, vastasi Matias. — Lihaa on run- 
saasti ja nahkoja myös. Kaadoimme hirviä, karhun ja joita- 
kin ilveksiä, lintuja pudottelimme niin paljon kuin viitsimme. 

— Mainiota tienoota, miehet. Sanoinhan sen. 

— Kuulostaa olevan, myönsi muudan hämäläinen ikämies. 

— Et kadu kauppojasi, Teemu, kun lähdit tanne. 

— Enpä luule katuvani, sillä vanhoilta mailta alkoi kala 
ja riista käydä vähiin. Kun vain savolaiset eivät osuisi tänne. 

— Ne ovat jo tulleet, huomautti Matias. 

— Mitä, milloin ne? 

— Useita päiviä aikaisemmin. Olemme huomanneet nii- 
den soutelevan tuolla toisella rannalla ja rakentelevan pyy- 
dyksiään. Ja Yrjö oli nähnyt niiden saapumisen. Kuusi 
venekuntaa kuuluu olevan. 

— Olkoon vaikka kaksikymmentä, mutta ne eivät ole 
kauan! uhkasi Tapani. — Me olemme hämäläisiä, me, vaikka 
meitä ei lienekään niin monta kuin savolaisia tuolla. 

— Kyllä meistä aina yksi viittä savolaista vastaa, vakuutti 
Tuomas ja vilkaisi toisiin, jotka totisina kuuntelivat. Vai oli- 
vat savolaiset ehtineet ennemmin. Mikä heidät lienee len- 
nättänyt niin nopeasti? Miehet tuumivat sitä asiaa. 

— Niillä on kai lyhempi ja helpompi matka kuin meillä, 
arveli Matias. 

Yrjön teki mieli sanoa isälleen, että kyllä järvellä riittää 
tilaa yhdelletoistakin venekunnalle, mutta isä näytti niin 
vihaiselta saatuaan kuulla savolaisten saapuneen, ettei hän 
vielä halunnut puuttua asiaan. Mutta myöhemmin hän kyllä 
yrittäisi, varsinkin kun Heikki oli luvannut antaa tukeaan, ja 
Yrjö toivoi Matias-sedänkin yhtyvän sovinnon yritykseen. 

— No, katsastellaan paikkoja ja oleillaan, asetellaan pyy- 
dykset ja tuumitaan sitten, miten savolaisten suhteen mene- 
tellään, päätti Tapani. 

— Suoraan vain niiden kimppuun ja kaikki pois, elleivät 
lähde muuten, niin...! Tuomas ei päättänyt uhkaustaan, 
mutta jokainen käsitti hänen tarkoituksensa. 


Saaren rannalle kehkeytyi pian pieni kalastajayhteiskunta. 
Kalapirttiin ei mahtunut monta miestä, mutta havumajat 
kohosivat nopeasti. Ne olivat monelle tuttuja asuntoja, sillä 
useat hämäläisistä olivat monena kesänä asuneet vain havu- 
majoissa, joissa kyllä kelpasi oleilla, sillä olihan kesä ja nuotio 
lämmitti kylminä öinä. 

Kalanpyydyksiä rakennettiin. Saaren rannat olivat pian 
täynnä katiskoita, joiden valkoiset päreet paistoivat veden- 
pinnan yläpuolella, ja verkkoja sekä koukkuja heitettiin pit- 
kin rantoja ja luodoille. 

Hämäläiset kehuivat Tapania, joka oli heidät ohjannut 
näin kalaisan veden partaalle, ja pohjoisemmassa edellisinä 
kesinä pyynnillä olleet uhkasivat pysähtyä tänne Iisveden 
rannoille. Kaikki olisi ollut erinomaisen hyvin, kun vain toi- 
sen rannan savolaisia ei olisi ollut. Toistaiseksi hämäläiset 

kuitenkin karttoivat kosketusta savolaisten kanssa, joiden 
veneitä liikkui vastarannalla ja selkävedellä. Miesten keski- 
sissä neuvotteluissa kyllä pohdittiin parasta keinoa heidän 
karkoittamisekseen. Tuomas vaati hyökättäväksi ja käytet- 
täväksi voiman oikeutta, mutta moni pidätteli vielä. Sanottiin, 
että yritetään ensin peloitella, ja ellei uhka auta, sitten vasta 
ryhdytään väkivoimaisiin tekoihin. 


Yrjö kuulosteli miesten keskusteluja ja yritti usein sanoa 
sanansa joukkoon, mutta jaksoi malttaa mielensä. Hän oli 
tavannut Kerttulin jälleen eräänä iltana, hiipinyt savolaisten 
asennon lähelle ja antanut sovitun merkin. Tyttö oli tullut 
ja lähestynyt niinkuin aikaisemmin. He olivat saaneet olla 
hetkisen yhdessä, mutta sitten Kerttuli oli taas lähtenyt. Yrjö 
oli kertonut hänelle hämäläisten uhkaavasta mielialasta ja 
kuullut, etteivät savolaiset aikoneet poistua. Ennen puolus- 
taisivat rantuettaan vaikka aseisiin tarttuen. 

Tilanne oli Yrjön mielestä suorastaan peloittava. Hän ei 
epäillyt sitä, ettei savolaisia karkoitettaisi.. Hän piti hämä- 
läisiä, oman heimonsa ja kylänsä miehiä voimakkaampina, 
vaikka savolaisilla saattoi olla mueslukuinen ylivoima. Hän 
pelkäsi kärhämiä sen vuoksi, ettei sitten enää voisi tavata 
Kerttulia. Se oli hänestä sillä hetkellä tärkeintä. Ja veren- 
vuodatustakin hän kammoksui. Saattoi vaikka isä tai Heikki 
saada haavan, menettää henkensä. Samoin Tuomas tai rau- 
hallinen Matias-setä. Oliko kalaveden ja laajan riistamaan 
yksinomainen omistaminen niin tärkeä, että sen vuoksi kan- 
natti uhrata miesten henki? Saattoi olla silloin, kun alue oli 
niin pieni, ettei siitä saanut elantoaan, mutta kun mittaamat- 
tomat järvet ja korvet olivat pyydysteltävinä, silloin oli tur- 


146 


haa itsepäisen ylpeyden, omistamishalun ja heimovihan vuoksi 
tarttua jouseen ja keihääseen. 

Sillä tavalla Yrjö päätteli ja kehitteli ajatuksiaan. Hän ei 
tuntenut pelkoa taistelua kohtaan. Hän oli käynyt rohkeasti 
karhunkin kimppuun. Karhun kaataminen oli toista: otso oli 
luvallinen saalis, mutta savolaiset olivat ihmisiä niinkuin he, 
hämäläiset, ja heillä oli Yrjön käsityksen mukaan oikeus elää 
samalla tavalla kuin hämäläisillä. 

Yrjö ei käsittänyt itsekään, miksi hän sillä tavalla ajatteli. 
Hänen käsityskantansa monien asioiden suhteen oli kokonaan 
toisenlainen kuin isän ja Tuomaan sekä monien muiden hämä- 
läisten. Mutta hän ei mahtanut mitään sille, että tunsi poves- 
saan rauhan ajatuksia, että käsitti vihan kirouksen ja rauhal- 
lisen kanssakäymisen siunauksen. 

Hän muisti erään talvi-illan. Lauri Pietarinpoika oli istunut 
heidän pirtissään, johon oli kokoontunut lahinaapureista nai- 
sia ja miehiä, ja puhellut suuresta taivaallisesta Isästä, rak- 
kaudesta, joka sovittaa ja antaa anteeksi. Kristuksesta, joka 
kärsi ja kuoli ristillä, että ihmiset saisivat armon. Sinä iltana 
oli jäänyt pieni siemen hänen poveensa, ja se oli itänyt jat- 
kuvasti. Rakastaa vihollistaan, se on suurempaa kuin vainota 
häntä, niin oli pappi sanonut, ja Yrjö uskoi siihen. Hän sovitti 
Lauri Pietarinpojan opetukset hämäläisten ja savolaisten väli- 
siin riitaisuuksiin ja tahtoi saada ne laimenemaan. Mutta 
isään ja Tuomas-setään eivät papin neuvot olleet vaikuttaneet, 
e1 ainakaan niin voimakkaasti, että niistä olisi kasvanut sovin- 
nollinen mieli. Sen sijaan Matias oli hillitympi, ja Heikkikin 
tahtoi elää niinkuin Lauri Pietarinpoika neuvoi. 

XIX. 


— Lähdemme koettelemaan kalaonnea tuonne toiselle ran- 
nalle, sanoi Tuomas seuraavana aamuna. — Tuossa aivan mei- 
dän kohdallamme on ruohokkolahti, jossa varmaankin liikkuu 
hauki ja ahven, voi heilua lahna ja säynäväkin. Keitä tulee 
kumppaniksi? 

— Minä tulen! huudahti nuori hämäläinen, Jorma. 

— Pysyisit poissa savolaisrannalta, kielsi hänen isänsä, 
Teemu. | 

— Peloittaako, että pojalle saattaa tulla tuhoja? Tuomas 
kysyi pilkallisesti. 

— Ei, mutta en kannata savolaisten ärsyttämistä, ennen- 
kuin on käyty heidän luonaan ja käsketty menemään. 

— Ellei kukaan uskalla yrittää, lähden yksinäni. 

— Menköon Jorma, jos haluttaa, lupasi Teemu. 

Tuomas ja Jorma lähtivät, panivat veneeseen useiden katis- 
koiden päreet ja vitsakset ja katosivat saarenpään kiertäen 
kalarannalle jääneiden näkyvistä. 

— Saahan nähdä, miten siellä käy. Savolaisia on paljon, 
arveli Matias. 

— Jos ne koskevat Tuomaaseen taikka Jormaan, silloin 
me..., uhkasi Tapani. 

— Minusta olisi rehdimpää soutaa savolaisten asennolle ja 
sanoa suorat sanat. Elleivät poistuisi, voitaisiin suunnitella 
toisia toimenpiteitä, puheli Teemu, ja Yrjö huomasi tuon 
ikämiehen olevan hiukan huolestuneen riidasta, joka varmasti 
kehittyisi lähipäivinä. 

— Niin minustakin, yhtyi Matias. 

— Me elämme ja olemme omilla rannoillamme niinkuin 

itse tahdomme, sanoi Tapani painavasti, eikä kukaan enää 
jatkanut keskustelua. 


Yrjö hyppäsi pieneen haapioon ja lähti meloskelemaan pit- 
kin saaren rantaa. Hän kurkisteli katiskoihin ja katsoi muuta- 
man polokoukunkin, mutta hänellä ei ollut saalis pääasiana. 
Hän tahtoi katsoa, miten sedälle ja Jormalle kävisi. Saaren 
päähän jouduttuaan hän näki hämäläisten veneen lähestyvän 
vastakkaista rantaa, mutta huomasi myös rannalla pari venettä. 
Savolaiset olivat kovin lähellä kalassa. Näyttivät kokevan 
pyydyksiään, joita olivat viritelleet pitkin rantavesiä. Heillä 
saattoi olla katiskoita jo siinäkin lahdessa, jonne Tuomas aikoi 
omiaan asettaa. 

Yrjö meloi saaren rantaa pitkin niin kauas, että näki selvästi 
lahdenperään. Siellä Tuomas jo Jorman kanssa iski tukipaa- 
luja veteen kiertääkseen katiskoita. He eivät näyttäneet huo- 
maavan, että muutama savolaisvene lähestyi heitä hiljalleen 
soudellen rantametsän suojassa. Vene pysähtyi korkean kal- 
lion taakse, ja perämies näytti viittiloivan melallaan kauem- 
pana liikkuvassa veneessä istuville savolaisille. Sekin lähti 
lipumaan samaan suuntaan ja joutui pian toisen vierelle. 

Yrjön mieli teki soutaa varoittamaan setää ja Jotmaa, mutta 
hän oli liian kaukana, suuri selkävesi erotti hänet miehistä, 
jotka jatkoivat työskentelyään. 

Savolaisveneet siirtyivät varoen kallioniemen suojassa vit- 
kalleen niin pitkälle, että toisen keulasta kurkistava näki lah- 
den perään. Vaikka Yrjö oli kaukana, hän huomasi kuitenkin 
kaikki: savolaisten varovaisuuden ja hämäläisten huoletto- 
muuden. Tuomas-setä arvioi liian kehnoiksi savolaiset, jotka 
kuitenkin olivat miehiä hekin, ja jännittyneenä Yrjö puristi 
melan vartta seuratessaan, mitä tapahtuisi. 

Äkkiä savolaisten veneet lähtivät nopeasti lipumaan kallion 
takaa ja kääntyivät niin, ettei hämäläisillä ollut paon mah- 
dollisuuksia. Mutta he eivät näyttäneet yrittävänkään pa- 
koon, jatkoivat vain työtään, rakensivat katiskaansa. Veneet 
lähenivät varoen, joutuivat jo aivan hämäläisten viereen. 
Ja Yrjö kuuli pian puhelua, joka hetki hetkeltä kiihtyi kova- 
äänisemmäksi. Järven pinta toi sen raikkaana aamuna Yrjön 
kuuluville, vaikka hän ei yksityisiä sanoja erottanutkaan. 

Yhteenotto siellä tulee, hän ajatteli ja pelkäsi setänsä ja 
nuoren Jorman puolesta. Miksi setä Tuomas oli niin uhka- 
mielinen, että meni kuin savolaisia ärsyttääkseen tuonne savo- 
laisrannalle pyydyksiä pystyttämään? 

Kova huuto kantautui Yrjön kuuluville ja hän havaitsi 
veneiden heilahtelevan. Kuului manauksia ja taistelun mete- 
liä. Airot ja melat näyttivät heiluvan. 

— Painukaa sen tien, hämäläiset, meidän rannaltamme! 
kuului huuto. 

— Uitetaan niiltä! uhkasi toinen. 

Hukuttavat sedän ja Jorman, kauhistui Yrjö. Hän ei voi- 
nut enää istua alallaan ja katsella kaukaa. Hän siirtyi souti- 
mille ja lähti voimainsa takaa kiskomaan haapiotaan kohden 
toista rantaa ja taistelevia miehiä. 


Mutta hän ei ehtinyt puoliselkäänkään, kun lahdesta erot- 
tautui vene ja lähti kiivasta vauhtia tulemaan Yrjöä kohden. 
Tulevat kimppuuni surmattuaan sedän ja Jorman, Yrjö ajat- 
teli, mutta e1 koettanutkaan kääntää venettään pyrkiäkseen 
pakoon, vaan jatkoi soutamistaan yrittääkseen edes nostaa 
hukutettujen ruumiit vedestä. Sillä kuullessaan uhkaavat 
huudot hän oli varmistunut siitä, että siellä tapahtui kauheita. 

Mutta kääntyessään katsomaan hän tunsi soutajat: Tuomas 
ja Jorma sieltä tulivat, soutivat vihan väellä. Veneet kohta- 
sivat pian toisensa ja Tuomas kirosi: 

— Pannahisen savolaiset! Kaatoivat veneen ja uittivat 
meitä, löivät airoillakin, mutta annoimmepa mekin heille 
mitä kuuluu. Mutta niitä oli liian monta, kuusi meitä kahta 
vastaan. Nyt tehdään niistä selvää, nyt nousee sellainen 
myräkkä, että pian ei ole yhtään savolaista näillä rannoilla! 

Tuomas kiskoi niin lujasti, että Yrjö ei jaksanut pienellä 
haapiollaan seurata mukana, vaan jäi jälkeen. Tuomas seisoi 
jo rannalla toisten keskellä ja pudisteli vettä valuvia vaattei- 
taan manaillen savolaisia ja vaatien käytäväksi heti niiden 
kimppuun. 

-— Suoraan sinne vain ja asein niiden kataloiden niskaan! 
hän kiihkoili. 

— Olikos sinun pakko mennä niitä ärsyttämään? kysyi 
Matias. 

— Pidä suusi! Sinäkin olet niinkuin lammas. Pelkäät. 
Et uskalla suoritella miesten tekoja, Tuomas heitti kiihdyk- 
sissään veljelleen. 

— Miehen töitä on monenlaisia, virkkoi Matias vain ja 
siirtyi katselemaan pitkääsiimaa, joka kuivui rannalla. 


Mutta toiset hämäläiset olivat kiihdyksissään. Hyökkäys 
Tuomaan ja Jorman kimppuun ärsytti heidän kiivaasti leis- 
kahtelevia veriään, ja toinen toisen jälkeen yhtyi Tuomaan 
vaatimukseen, että savolaisrannalle oli lähdettävä. 

— Huomenna mennään! päätti Tapani. — Jokainen katso- 
koon keihäänsä ja kaikki aseensa valmiiksi. Menemme sinne 
kaikkien miesten voimalla. 

Hämäläiset innostuivat ja etsivät keihäänsä ja kirveensä. 
Tutkaimet teroitettiin ja kirveet hiottiin, jousten jänteet tar- 
kastettiin ja nuolia punnittiin. Niitä saattoi tarvita siellä, sillä 
kiihdyksissään hämäläiset vannoivat ajavansa savolaiset pois, 
vaikka täytyisi tapella viimeiseen veripisaraan saakka. 

Ainoastaan Matias ja Yrjö sekä Heikki eivät osallistuneet 
miesten kiihkoiluun. Matias näytti olevan alakuloinen ja kä- 
veli rannalla yksinään, lähtipä iltapäivällä meloskelemaan 
rantoja pitkin. 

Yrjö huomasi Heikin siirtyvän saaren päähän ja seurasi 
veljensä mukana. 

— Mitä teemme? hän kysyi. 

— En tiedä. Isä vaatii tietysti miesten mukaan ja meidän 
on lähdettävä. 

— Niin kai. 

— Sinä et varmastikaan lähtisi mielelläsi? 

— En. 

— Pelkäätkö? 

— Tiedät, etten pelkää ... omasta puolestani, mutta pel- 
kään, että tästä seuraa pitkä viha ja riita. Jos me karkoitamme 
savolaiset, ne tulevat seuraavana kesänä vieläkin suurem- 
malla mahdilla. 

— Samaa mieltä minäkin olen, Heikki myönsi. — En mi- 
näkään pelon vuoksi, mutta en tahtoisi verenvuodatusta, 
koska siitä ei seuraa kenellekään mitään hyvää. 

Veljekset istuivat kauan rannalla. Heitä ei haluttanut mennä 
heimolaistensa joukkoon, jotka kiihdyttivät vihaansa aseitaan 
kunnostaessaa. 

Yrjö katseli kiinteästi savolaisrannalle, ja hänen rinnastaan 

kohosi huokaus: huomispäivä voi viedä Kerttulin niin kauas, 
ettei häntä enää ulottuisi tapaamaan. 

Heikki huomasi veljensä tuijotuksen, mutta ei viitsinyt 
virkkaa mitään. Hänen ei tehnyt mieli kiusoitella Yrjöä 
savolaistytöllä, 


Illalla olivat hämäläisten valmistelut päättyneet. He val- 
voivat pitkään valoisana kevätiltana ja kertoilivat toisilleen 
kokemiaan ja kuulemiaan tapahtumia taisteluista savolaisia 
vastaan. Monta urotyötä siinä kuvailtiin ja naurettiin. Mutta 
toisinaan meni mieliala vakavaksi, kun muistettiin oman hei- 
mon menetyksiä, miehiä, jotka olivat kaatuneet erämaissa. 
Ja huomisaamun yhteenotto voi muodostua monen miehen 
menoksi, elleivät savolaiset säikähtäisi. Ei ollut suinkaan var- 
maa, että huomisiltana kaikki miehet istuisivat täällä. 

Vihdoin hämäläiset asettuivat levolle jaksaakseen aamusella 
antaa savolaisille lopullisen iskun. Mutta Yrjö valvoi kauan, 
melkein auringonnousuun saakka. Hän ajatteli retkeä savolais- 
rannalle ja koetti miettiä keinoa, millä voisi yhteenoton estää. 
Mutta hän tunsi voimansa heikoiksi ja mahdollisuutensa kiih- 
tyneiden miesten mielialan kääntämiseen vähäiseksi. Ei aut- 
taisi, vaikka Matias ja Heikki yhtyisivät häneen. Taistelu 
tulisi, sillä Yrjö ei uskonut savolaisten ilman muuta jättävän 
asentoaan ja palaavan omille mailleen. 

Halli ryömi hiljaa vikisten hänen kupeelleen ja työntyi 
kiinni isäntäänsä. Se vaistosi jotakin erikoista olevan tekeillä 
ja tunsi le vottomuutta. Hallin läheisyys rauhoitti Yrjöä. Hän 
kietoi kätensä Hallin kaulaan, ja hän ehti hiukan nukahtaakin, 
ennenkuin isä komensi kaikki miehet jalkeille. 

— Olisi isketty nijdeen nukkuessa! intoili Tuomas, 

— Emme sentään susia ole, että nukkuvien kimppuun 
käymme. Rehellisesti auringon valossa menemme ja iskemme, 
ellei muu auta. 


Savolaisrannalla oli myös varustauduttu. Kun miehet, jotka 
olivat ottaneet yhteen Tuomaan ja Jorman kanssa, palasivat 
ja kertoivat tiimellyksestä, istui Aapo Riepponen hetkisen 
ajatuksiinsa vaipuneena. Sitten hän sanoi: 

— Paha asia, että yhteenotto sattui ja hyökkäys tehtiin mei- 
dän taholtamme. Mutta tapahtunutta ei voi toiseksi muuttaa. 
Saamme olla valmiit kohtaamaan hämäläiset minä hetkenä 
tahansa. Ne voivat tulla yöllä tai aamulla, taikka vasta muu- 
taman päivän kuluttua, mutta ne tulevat, siitä olen varma. 
Aseet esille! Muu ei enää auta. Me emme lähde täältä. Vai 
mitä, heimomiehet? 

— Emme lähde, vakuuttivat savolaiset kuin yhdestä suusta 
ja alkoivat valmistautua vastaanottamaan hämäläisiä. 

Kerttuli kuuli isänsä sanat ja säpsähti. Nyt se olisi siis 
edessä, taistelu, jota hän oli aina pelännyt. Rannikkojen 
rauha rikottaisiin pian. Kerttuli vetäytyi saunaan, piiloon 
miesten katseilta. Äiti istui siellä. Kerttuli hiipi hänen luok- 
seen ja kysyi: | 

— Uskotko hämäläisten tulevan pian? 

— Olen sitä aavistellut koko ajan ja pelännyt. Suokoon 
suuri Luoja, ettei kovin paljon verta vuotaisi tällä rannalla. 
Sinunkin, tyttöraasun, piti tulla tänne ja joutua vainon keskelle. 

Kerttuli ei vastannut. Hän ajatteli hämäläisnuorukaista, 
Yrjöä, joka tulisi pian, vihollisena tulisi, ja kaikki loppuisi 
siihen, menisi se suloinen, mikä Kerttulin osaksi oli jo tullut, 
särkyisivät hänen unelmansa ja se pyhä tunne, joka täytti 

hänen povensa, kun hän ajatteli Yrjöä, muisteli häntä. Pidä- 
tetty nyyhkytys puristi vedet Kerttulin silmiin. 

Äiti silitteli vaiti hänen hiuksiaan. Hän ei tietänyt tyttä- 
rensä sydämen salaisuudesta mitään, mutta vaistosi, että 
tytöllä oli suuri suru. 


20,4 


Veneiden kokat kohisivat, kun hämäläiset soutivat vihan 
väellä itäsuuntaan yli selkäveden savolaisten rantaa kohden. 
He olivat lähteneet heti auringon nousun jälkeen ja kiskoivat 
nyt kolmella veneellä läntisen puhallellessa pitkin vettä ja 
kohotellessa loivia laineita. He eivät puhelleet keskenään, sillä 
suunnitelmat olivat selvät. Tapani istui edellä soutavan ve- 
neen perässä ja puristi melaa lujin kourin. Hänen kasvoillaan 
Viipyi päättäväinen ilme ja väliin häivähti tyytymättömyy- 
den värekin. 

Tapani ei ollut mielissään veljensä ja poikiensa mielen mel- 
touden vuoksi. Pelkuruudeksi hän päätteli sen kielteisen ja 
sovittelevan kannan, mitä Matias Heikin ja Yrjön kanssa 
edusti. Ja heihin yritti aina yhtyä Teemukin, vanha erän- 
kävijä, jolta Tapani ei olisi sellaista myötenantamista odotta- 
nut. Hän vilkaisi väliin poikiinsa ja veljeensä, joka souti 
hänen edessään, ja hänen mielensä teki sanoa tiukat sanat, 
mutta hän hillitsi kuitenkin mielensä, ajatellen, että kunhan 
savolaisten luo päästään, kyllä Matiaksen ja poikien sisu 
karkenee. 

Mutta Tuomas oli toista maata, sisukas hämäläinen, joka 
ei vääjännyt oikeuksistaan, vaan oli valmis puolustamaan 
niitä asein, ellei muuta keinoa ollut. Tuomas oli kiivain ja 

innokkain koko joukossa. Tapani luotti häneen kaikkein 
enimmän. 

Hän oli miettinyt koko talven ja kevään näiden rantojen ja 
erämaiden tulevaisuutta, savolaisten karkoittamista ja koko 
seudun valtaamista hämäläisasutukselle. Siellä rintamailla 
alkoi tosiaankin olla monin paikoin ahdasta. Sieltä lähtisi var- 
maan useita perheitä tänne kauas. Tänne voisi muodostua 
voimakas hämäläisasutus, joka elelisi hyvin riistan ja kalan 
turvin, ja kaskimaat olivat mainioita. 

Tapani ei ollut aikaisemmin ajatellut siirtyä kokonaan koti- 
mailtaan, jotka olivat hänelle tutut ja käyneet rakkaiksi, mutta 
nyt keväällä hän oli alkanut tuntea voimakasta vetoa näihin 
seutuihin, joiden tarjoamat edellytykset olivat kovin runsaat. 
Hänellä ei ollut mitään esteitä, vaikka muuttaisi lopullisesti 
näille maille. Tyttäret menisivät pian miehelään, taikka he 
voisivat tulla tännekin. Tuomas ja Heikki voisivat jäädä 
asumaan kotitaloa, jossa riittäisi maita kumpaisellekin. Riit- 
täisi Yrjöllekin. Hän itse voisi Matiaksen kanssa jäädä tänne, 
ja jos Yrjö haluaisi, hänkin voisi jäädä. 

Mutta jollakin tavalla Tapani tunsi Yrjön suhteen epäröin- 
tiä. Poika oli osoittautunut eräkelpoiseksi. Hän oli mies riis- 
tamailla ja järvillä. Kirves aseenaan hän oli viime kesänä 
käynyt yksinään karhun kimppuun ja kaatanut sen. Mutta 
Tapani ei ymmärtänyt Yrjön meltoutta savolaisten suhteen. 
Tulla nyt esittämään, että elettäisiin sovinnossa, luovutettai- 
Siin tuo toinen ranta, minne parhaillaan oltiin menossa, savo- 
laisille, kaunis ja hyvä kalaranta. Ei! Hämäläisille toinenkin 
ranta kuului. Menkööt, savolaiset, minne hyvänsä! 

Yrjö huomasi isänsä silmäykset ja aavisti, ettei isä pitänyt 
hänestä, ettei hän täyttänyt kaikissa suhteissa sitä mittapuuta, 

jonka isä asetti miehelle, hämäläiselle eränkävijälle. Mutta 
hän ei mahtanut mitään sille, että tunsi retken, mille nyt oltiin 
menossa, olevan sellaisen, ettei hän kyennyt siihen innostu- 
maan. Hän ajatteli Kerttulia, mutta tiesi, että vaikka savotar- 
takaan ei rannalla olisi, hän asettuisi samalla kannalle: sovin- 
nollisuuden ja yhteistoiminnan kannalle. Tuo sovinnollisuu- 
den vaatimus oli syvällä hänen sydämessään, eikä hän kyen- 
nyt sitä kukistamaan. 

Niin, he olivat matkalla savolaisrannalle, soutivat voimak- 
kain käsivarsin ja lujin hartioin sitä kohden. Se lähestyi, ja 
samalla lähestyi ratkaisun hetki, joka saattaisi aiheuttaa pal- 
jon pahaa näillä rannoilla ja kehittää pitkät vihat heimojen 
välille. Ei olisi sanottua, että savolaiset, vaikka heidät väki- 
voimin karkoitettaisiinkin, pysyisivät poissa järveltä, jonka 
olivat havainneet kalaisaksi, ja erämaista, jotka kuhisivat 
täynnä riistaa. 

Yrjön sydäntä pakotti tuska siitä, että hän tänä aamuhet- 
kenä menettäisi Kerttulin ystävyyden, ja pelko edessä olevan 
yhteenoton kehittymisestä veriseksi. Se olisi hyödytöntä, jär- 
jetöntä. Hän kääntyi katsomaan taakseen ja näki savolaisten 
asentopaikan olevan vain muutamien satojen sylien päässä. 
Siellä ei näkynyt ketään. Vain veneet oli vedetty rannalle, 
ja savua kohosi puiden takaa nuotioista. 


Mutta savolaiset olivat havainneet heti, kun hämäläisten 
veneet irtaantuivat saaren päästä, ratkaisun hetken tulevan. 
Toiset heistä olivat olleet lähdössä kokemaan pyydyksiään, 
mutta peräyttäneet veneensä rantaan ja asettuneet odottamaan. 

— Mene pois, Maria, Kerttulin kanssa, tuonne kauemmas! 
käski Aapo ja viittasi metsikköön. — Luulen, että tänä aamuna 

ei pärjätä paljaalla suuhavilla. Näyttävät soutavan niin sisuk- 
kaasti ja täynnä kiukkua, että meillä on tosi koetus edessä. 
Miehet, me kai pidämme yhtä, tuli mitä tuli? 

— Siitä saat olla varma, Aapo! 

— Näiltä rannoilta ei lähdetä! 

— Vastaan isketään! 

Monet huudahdukset ilmaisivat savolaisten päättäväisyyttä, 
Ja Aapo kääntyi katsomaan veneitä, joiden souduntahti ei ollut 
koko matkalla hidastunut. 

— Niitä ei ole enemmän kuin meitä, koska vain kolmella 
veneellä tulevat. Montakohan on? arveli eräs savolaisista. 

— Pian se nähdään. Katsotaanhan. Kymmenen, kaksitoista 
miestä niitä on, arvioi toinen. 

— Meitä on kuusitoista, totesi Aapo. — Ei niillä ainakaan 
ylivoimaa ole. Nyt, miehet, valmiiksi! 

Savolaiset tottelivat Aapoa, joka oli heistä etevin erän- 
kävijä. Häneen luotettiin kaikissa asioissa, jotka koskivat 
edessä olevaa taistelua. 


Kerttuli oli totellut isäänsä ja siirtynyt äitinsä jälessä hiu- 
kan syrjemmäs asentoaukeamalta, mutta hän jäi kuitenkin 
kyllin lähelle nähdäkseen ja kuullakseen. Häntä peloitti pian 
tapahtuva yhteenotto. Tuolta tulivat hämäläiset, soutivat 
kohden. Airojen kalahtelu ja hankavitsojen natina kuului jo 
selvästi. Sieltä souti Yrjökin, jonka kanssa Kerttuli olisi tah- 
tonut olla aina. Hän kuuli äitinsä valittavan kuiskinnan, hul- 
jaisen rukouksen, ettei Isäinen sallisi pahoja tapahtua, ja yhtyi 
sydämessään siihen. Yrjölle ei ainakaan saisi tapahtua mi- 
tään. Hänet oli suojeltava ja varjeltava. 

Kerttuli näki isänsä ja veljensä tarttuvan keihäisiinsä ja 

siirtävän jousensa vierelleen. Joku savolaisista irroitti kir- 
vestä vyöstään ja toinen koetteli keihäänsä terää. Kerttuli 
kuuli myös veneiden ehdittyä nuolenkantaman päähän jon- 
kun sanovan: 

— Annetaan niille nuolia ennen kuin ehtivät maalle. 

— Ei, epäsi Aapo. — Tulkoot rannalle ja sanokoot asiansa. 
Sittenpähän nähdään, miten menetellään. Sala-ampujiksi 
emme alennu. 


Veneiden kokat kolahtivat asennon vasemmalla puolella 
olevaan loivaan kallioon, miehet hyppäsivät ripeästi niistä ja 
kiskaisivat ne ylemmäs. Sitten he kokoontuivat yhteen ja kat- 
selivat hetkisen savolaisia, jotka seisoivat asentoaukeamallaan 
aseet käsissä. 

Nähdessään ja haistaessaan outoja ihmisiä savolaisten koirat 
päästivät pahan rähinän, hyökkäsivät haukkuen rannalle, 
mutta perääntyivät peloissaan omien isäntiensä luo. Siellä ne 
jatkoivat haukkumistaan ja vingahteluaan katsellen kiiluvin 
silmin saapuneita, jotka ne vaistosivat isäntiensä vihamiehiksi. 

— Nyt, miehet, mennään! huudahti Tapani ja puristi kei- 
häänsä vartta lujin kourin. 

— Mennään, mutta puhu sinä, kehoitti Teemu. 

Hämäläiset lähtivät yhdessä joukossa hitaasti astumaan 
kohti savolaisia, jotka tähystelivät heitä vihaisin silmäyksin. 
Savolaiset näkivät jo, ettei aamu menisi ilman yhteenottoa. 
Jokaisen hämäläisen muoto oli siksi jyrkkä ja silmät iskivät 
siksi teräviä salamoita, ettei savolaisille jäänyt vähäisintäkään 
epätietoa hitaasti lähestyvien miesten tarkoituksesta. 

XXI. 


Hämäläiset pysähtyivät muutamien sylien päähän kallion 
laidalle ja katsoivat savolaisiin. Sillä tavalla seistiin hetkinen. 
Savolaiset tähtäsivät silmänsä lujasti hyökkääjiin ja ojensivat 
keihäänsä ottamaan rynnistyksen vastaan. Mutta sitä ei heti 
tullut. Hämäläiset seisoivat yhä. Näytti siltä kuin he eivät- 
olisi olleet selvillä siitä, miten menetellä. Isänsä takana seis- 
ten Yrjö koetti katsella nähdäkseen Kerttulin, mutta ei havain- 
nut tyttöä läheisyydessä. Oli kai mennyt äitinsä kanssa kauem- 
mas asennolta, joka uhkasi muuttua taistelutantereksi. Hän 
ei arvannut vilkaista puiden taakse, missä Kerttuli seisoi ja 
tuijotti laajentunein silmäterin hämäläisjoukkoon, jonka kes- 
kellä hän havaitsi Yrjön. 

— Savolaiset, kalarantojen ja erämetsien anastajat! Olem- 
me tulleet tänne ilmoittamaan, että teidän on heti lähdettävä 
täältä ja jätettävä nämä seudut meille. — Tapani viittasi 
keihäällään etelän suuntaan. 

— Millä oikeudella te tulette tänne meidän rannallemme 
asein uhkailemaan ja meitä pois pakottamaan? kysyi Aapo 
Riepponen tiukasti. Hänen äänensä oli yhtä luja kuin Tapa- 
nin, ja hän katsoi sisukkaasti hämäläisiin. 

— Sillä oikeudella, että minä olen ensimmäiseksi saapunut 
tänne ja minä olen hämäläinen. Nämä rannat kuuluvat siis 
meille, hämäläisille. Te olette tunkeilijoita, joille annetaan 
nopea lähtö. 

— Yrittäkäähän, niin saatte vastauksen, tunnette heti na- 
hoissanne, miten savolainenkin oikeuksiaan puolustaessaan 
iskee! Kun minä viime keväänä tulin tänne, tällä rannalla ei 
näkynyt ainoaakaan hämäläisten pyydystä, ei katiskan jätet- 

täkään. Todistapas minulle, hämäläinen, missä sinun oikeu- 
tesi merkit ovat? 

— Tässä! kiivastui Tapani ja ojensi keihäänsä Aapoa 
kohden. 

— Samoin tässä meidän puoleltamme! vastasi Aapo hei- 
lauttaen keihästään. — Mutta minä en tahtoisi veren vuota- 
van ja ainaisen kaunan välillämme vallitsevan. Sanoin jo 
viime kesänä, että näillä tienoilla riittää kalaa ja riistaa kaski- 
maita ja pellon multaa niin hämäläisille kuin savolaisille. Miksi 
tulette tänne meidän rauhalliselle asennollemme uhkailemaan? 

— Tulimme karkoittamaan teidät! 

— Me emme lähde! 

— Lähdette! 

— Vain harva teistä soutaa takaisin saareenne, jos väki- 
voimin yritätte, vakuutti Aapo Riepponen, ja savolaiset lii- 
kahtelivat uhkaavasti. 

— Pannahistako me tässä seisomme ja soitamme suuta... 
kimppuun vain ja savolaiset järveen! kimmastui kiivasverinen 
Tuomas kyllästyneenä odottamaan yhteenottoa, joka viipyi. 

— Yritähän, hämäläinen, niin näet! kuului savolaisten jou- 
kosta. — Taidatte pelätä, sillä miehiä mekin olemme. 

— Vai pelätä! Tuomas kiivastui. 

— Siltä näyttää. 

— Vai sillä tavalla! Vai pelkureiksi meitä pilkkaavat, mo- 
komatkin suunsoittajat! Hämäläiset! Käykää päälle! Aje- 
taan ne järveen! Peitotaan palasiksi! — Kiihtyneitä huutoja 
kajahteli hämäläisten joukosta. Tapani tarttui lujin kourin 
keihäänsä varteen ja hypähti savolaisia kohden ja toiset hämä- 
läiset seurasivat häntä. 

— Seis! Hämäläiset! Miettikää vielä, kannattaako ryhtyä 

taistelemaan! Meitä on enemmän kuin teitä! Aapon ääni 
kantautui yli melun ja uhkausten. 

— Painukaa hiitolaan! huusi Tuomas. 

— Emme me lähde täältä... muuten kuin ruumiina! 

— No, sitten ruumiina! 


Tuomas yritti syöksyä veljensä ohi päästäkseen ensimmäi- 
senä savolaisten kimppuun, mutta silloin kuului kirkaisu met- 
sästä, ja Kerttuli juoksi sieltä niin nopeasti kuin pääsi kohden 
yhteen iskeviä. 

— Miehet, älkää hyökätkö! Voi, oman heimon ja Hämeen 
miehet! Miksi taistelette? 

Kerttulin huuto pysäytti hetkiseksi hyökkäyksen. Hämä- 
läisten silmät kääntyivät nuoreen tyttöön, joka juoksi hajalla 
hapsin ja kiihtymyksen punan palaessa poskipäillä suoraan 
hämäläisten keihäitä kohden. Yrjö näki hänen tulevan. Hän 
ei käsittänyt aluksi, mitä Kerttuli aikoi, ja lähti tunkeutu- 
maan hämäläisten joukosta häntä vastaan. Väliä oli vain pari 
syltä, miesten edessä rakoa vain sen verran, että keihäillä ei 
vielä ylettänyt pistämään. Mutta välittämättä ojentuneista 
keihäistä ja niiden kiiltävän terävinä välkkyvistä tutkaimista 
Kerttuli tuli suoraan kohden. 

— Miehet, miehet! hän valitti. Älkää pistäkö toisianne! 
Yrjö, Yrjö, tule sinäkin! | 

Yrjö kuuli Kerttulin kutsun ja syöksyi häntä vastaan. He 
tapasivat toisensa keihäänkärkien välisessä raossa. Kerttuli 
tarttui Yrjön käteen ja nojautuen häneen huohotti: 

— Pistäkää minua rintaan, hämäläiset, jos tahdotte tehdä 
veritöitä, mutta jättäkää miehet rauhaan. 

— Mitä... tuo tyttö ja Yrjö? mutisi Tapani hämmästy- 

neenä rohkeasta teosta, jonka nuori savotar oli suorittanut, 
tullut suoraan keihäiden väliin. Hänen keihäänsä kärki las- 
keutui kuin pakon painamana. Hän ei voinut hyökätä nuorta, 
kaunista savolaisneitosta kohden ja keihästää häntä. Ja Yrjö- 
kin, oma poika, oli joukkojen välissä tytön rinnalla. Mitä 
tämä merkitsi? 

Mutta Tapani ei ehtinyt virkkaa sanaakaan, kun Matias 
hypähti Yrjön rinnalle, ja hetkisen kuluttua siellä oli Heikkikin. 

— Kuulkaa, Hämeen miehet! huusi Matias. — Rauhoittu- 
kaa ja harkitkaa. Miettikää sitä, että jos tässä taistelu tulee, 
silloin kaatuu monta miestä, meistä ja savolaisista, mutta sillä 
yhteenotolla ei näiden alueiden omistusoikeutta ratkaista. Olen 
miettinyt sitä ja päätynyt siihen tulokseen, että nämä maat 
ovat kruunun omia, joten meillä ei ole sen suurempaa oikeutta 
näihin kuin savolaisilla. 

Hämmästys valtasi hämäläiset, ja savolaisten keihäänkär- 
jet laskeutuivat. Ennen näkemätöntä ja kuulematonta oli, 
että nuori tyttö uskalsi syöksyä keskelle keihäiden kärkiä, 
taisteluun valmiiden miesjoukkojen väliin. Se löi vihan- 
voiman hämäläisistä ja saattoi savolaiset ihmeisiinsä. Mutta 
savolaiset olivat kuitenkin ylpeitä Kerttulista. He katsoivat 
noihin kolmeen hämäläiseen, jotka ratkaisevalla hetkellä oli- 
vat asettuneet kumpaisenkin puolen keihäiden maalitauluiksi. 

— Hämeen miehet! sanoi Aapo Riepponen. — Näette suu- 
remman voiman kuin oman vihanne sanelleen yrityksenne 
tuomion. 

— Kuka tuo tyttö on? kysyi Tapani. 

— Minun tyttäreni, vastasi Aapo. — Entäs poika? 

— Minun poikani... Kumpainenkin. Tapani myönsi 
kuin tukahtuneena. 

— Vai niin. Kerttuli! Tule tänne! 

Mutta Kerttuli ei liikahtanut. Oli kuin hän ei olisi kuul- 
lutkaan isänsä käskevää kutsua. Hän seisoi Yrjön vierellä 
pitäen hänen kädestään ja katsoi vetoavasti isäänsä. 

— Mitä teette nyt, hämäläiset? kysyi Aapo. 

Hämäläisten joukosta ei kuulunut kotvaan vastausta. He 
seisoivat kuin lyötyinä. Tapani tuijotti Kerttuliin ja poikiinsa 
kuin oudon peloittavaan näkyyn. Hän ei vieläkään käsittänyt 
Yrjön tekoa enempää kuin jaksoi käsittää savolaistytön roh- 
keutta. Se oli sellaista, mikä löi hänen mielensä melloksi ja 
irroitti hänen kouransa keihään varresta. Hän vilkaisi vel- 
jeensä ja Heikki-poikaansa ja katsoi sitten toisiin hämäläisiin, 
jotka tähystelivät sanattomina savolaisia ja edessään seisovaa 
ryhmää, joka oli kyennyt estämään heidän kiivaan hyök- 
käyksensä. 

— Lähdetään, hämäläiset! murahti Tapani vihdoin, ja hänen 
äänestään oli osa uhkaa kadonnut. — Yrjö ja Heikki, tulkaa, 
ja sinä myös, Matias! Tapani lähti kiireesti veneille, ja toiset 
hämäläiset seurasivat häntä. Vesi kohahteli, kun hämäläiset 
työnsivät veneet vesille ja hypähtivät niihin. 

— Kiitos sinulle, Kerttuli, että uskalsit, sanoi Yrjö ja 
juoksi veljensä jälessä veneeseen. 

— Uskalsit sinäkin! huudahti Kerttuli hänen jälkeensä. 
Hän katseli, kuinka hämäläiset lähtivät soutamaan saartaan 
kohden. Sitten hänen voimansa lysähtivät, jännitys laukesi 
ja hän vaipui maahan nyyhkyttäen hillittömästi. 

— Kerttulini, kultaseni, älä itke, puheli Maria tyttärelleen. 
— Hämäläiset menivät jo. 

Hetkisen kuluttua Kerttuli rauhoittui ja katsoi veneiden 
jälkeen. Huokaus kohosi hänen rinnastaan. Hän oli toiminut 


164 


äsken kuin unessa, kuin toisen tahdon käskemänä. Hän ei 
ollut ajatellut mitään muuta kuin yrittää estää taistelu, joka 
oli syttymässä, ettei veriviha tulisi hänen ja Yrjön välille. Ja 
hän oli onnistunut siinä. Yrjö oli syöksynyt hänen vierelleen, 
tukemaan häntä, ja kaksi hämäläistä, toinen nuori ja toinen 
vanhemipi mies, he olivat tehneet samalla tavalla. Vihan sala- 
man isku oli välttynyt tällä erää, mutta välttyisikö aina? Siellä 
Yrjökin meni. EFi voinut jäädä tänne, ajatteli Kerttuli hai- 
keana. 

— Kuinka uskalsit, Kerttuli? kysyi Aapo, ja hänen äänensä 
värähteli mielenliikutuksesta. Siinä oli niin hellä väre, ettei 
Kerttuli ollut sellaista koskaan aikaisemmin kuullut. 

— En tiedä itsekään. Tunsin vain, että minun täytyi 
niin tehdä. 

— Se oli oikea teko, vaikka vapisinkin, että joku hämäläi- 
nen keihästää sinut, Aapo sanoi. — Olet rohkea tyttö, roh- 
keampi kuin moni mies ... Mutta mikä oli se hämäläispoika? 
Miten sinä tiesit hänen nimensä... tunsitko hänet? 

— Olemme tavanneet aikaisemmin, jo viime kesänä. Hän 
pelasti minut karhun kynsistä. 

— Arvasin melkein. 

— Sinä pidät hänestä? kysyi äiti hiljaa. 

— Pidän. 

— Se sinulle antoi voimia ja rohkeutta, mutisi Maria ja 
katsoi hellästi tyttäreensä. — Rakkaus on aina vihaa voimak- 
kaampi, kun se on oikeaa ja aitoa. 

— Mutta Yrjö ei jäänyt tänne. 

— Hän tulee kyllä vielä, jos hän kerran sinua kaipaa, äiti 
lohdutti. 


Savolaiset, jotka olivat kiirehtineet kallioniemeen katso- 

maan hämäläisten menoa, palasivat, ja heidän silmänsä ilmai- 
sivat ihailun, jota he tunsivat rohkeaa Kerttulia kohtaan. Ja 
Pekka-veli virkkoi: 

— Olen ylpeä sinusta, Kerttuli. Sinä olet tyttöjen tyttö! 

— Kaunis kuin sinipiika ja rohkea kuin kontio, kehui joku 
savolaismies silmät välkähtäen. Hänellä ei ollut vielä vaimoa, 
hän oli jo kauan katsellut Kerttulia ja odotellut hänen kehit- 
tymistään tytöstä naiseksi. 

Mutta Kerttuli käänsi kasvonsa pois ja tuijotti saaren suun- 
taan, missä loittonevat veneet vielä näkyivät. 


XXII. 


Hämäläiset nousivat veneistänsä kalarannassaan synkeinä 
ja sanattomina. Koko matkan he olivat soutaneet vaiteliaina, 
kukin hautoen omia mietteitään, ja vielä rannallakin he sei- 
soivat hetkisen katsellen toisiaan ja kyräillen. Moni vilkuili 
hiukan kieroon Yrjoön, Heikkiin ja Matiakseen, mutta vielä 
eivät ajatukset puhjenneet sanoiksi. 

— Mikä hiisi sinuun meni, poika, kun juoksit sen tytön 
kupeeseen ja estit meidät hyökkäämästä? kivahti Tapani 
lopulta Yrjölle. 

— En voinut muuta tehdä. Tuntui, että minun oli pakko 
mennä, kun Kerttuli tuli. 

— Pakko... pakko, senkin pakko! matki Tuomas. — Siellä 
savolaiset nyt ovat, nauraa virnottavat meille, pätömiehille, 
jotka emme uskaltaneet käydä niiden kimppuun. 

— Parempi oli kun jäi käymättä, sanoi Matias. 

— Mikä parempi? 

— Meistä olisi moni jäähyt sinne, yhtyi Teemu Matiak- 
seen. — Savolaiset näyttivät päättäviltä, ja meitä oli vähem- 
män kuin niitä. 

— Mutta me olemme hämäläisiä, me! 

— Kaipa olemme, mutta ei se velvoita meitä tappelemaan. 

— Ja sinä, Matiaskin, juoksit Heikin kanssa kuin hupsu 
keihäiden keskelle, tokaisi Tapani väliin. 

-— Sanon samoin kuin Yrjö, että en voinut muuta tehdä 
kuin koettaa estää kiista kehittymästä veriseksi kärhämäksi, 
sillä minun trielestäni siihen ei ollut eikä ole painavaa syytä. 
Olen sanonut ennemmin ja sanon nytkin, että täällä riittää 
alueita savolaisillekin Se savolaistyttö oli rohkea, uskaliaampi 
kuin moni mies, vai mitä? 

— Oli se, myönsi Heikki ja katsoi Yrjöön. — Sellaisia tyt- 
töjä e1 kasva joka oksalla. 

— Myönnän, että savotar osoitti rohkeutta, sanoi Tapani, 
— mutta minua korpeaa, että yrityksemme kuivui kokoon 
kuin kerjäläisen suurus. Vaikka tyttö juoksikin siihen väliin, 
niin hänet olisi helposti sysätty syrjään ja sitten isketty... 
mutta kun nuo oman heimon miehet, hyväkkäät, työntyivät 
myös, niin minkäs teimme. 

— Olen tyytyväinen, että estyi yhteenotto, vakuutti Teemu, 
— ja olen sitä mieltä, että meidän on yritettävä rauhallisesti 
selvitellä savolaisten kanssa riidat kalavesistä ja riistamaista. 

— Sinäkin siis! 

— Niin olen ajatellut ja yhdyn poikiisi ja Matiakseen, 
Teemu jatkoi. — Jos vielä vihamielisyys jatkuu, lähden Jor- 
man kanssa omalle suunnalleni. Mitä arvelette, miehet? 

— Puhut viisaasti, Teemu, myönsi eräs keski-ikäinen hä- 
mäläinen. — Verenvuodatuksesta ja jatkuvasta vihanpidosta 
ei koidu koskaan hyvää. Parempi on sovinto. 

— Mitenkäs aiotte elää sovinnossa savolaisten kanssa, jotka 
tulevat ja vievät parhaat kalavedet ja kolkkivat karhut nok- 
kanne edestä? kysyi Tuomas pilkallisesti. 

— Jaetaan vedet, sovitaan rajasta, jonka toiselle puolelle 
ei toinen tule, ellei siitäkin yhteisesti sovita! huudahti Yrjö. 
Hän vaikeni hiukan nolona, kun oli aikamiesten keskusteluun 
yhtynyt. 

— Yrjö on viisas poika. Hänen esitystään kannattaa har- 
kita, innostui Matias, ja Teemu myönsi: 

— Siinä suunnitelmassa on enemmän järkeä kuin kaunan 
kantamisessa ja yhteen iskemisessä. Järvi on pitkä ja laaja. 
Jos sen keskitse vedetään raja. niin meille, hämäläisille, jää 
riittävästi kalavettä, ja tuolla niemen takana on toinen järvi, 
joka lisää kala-aluettamme. 

— Mutta savolaisille tulee tuolla idän puolella oleva vesi 
myös, huomautti Tapani hiukan rauhallisempana. 

— Tulkoon, kun tulee. Pyytäkööt, savolaiset, siellä, me 
pyydämme tällä puolella. 

Keskustelu jatkui. Vihan leiskahdukset laimenivat ja mie- 
het malttoivat jo istahtaa rantarinteelle, johon korkeneva 
aurinko paistoi kuumana ja raukaisevana. Toiset vastusteli- 
vat vielä lujasti sovintoa, ja Tuomas vannoi menevänsä vaikka 
hiitolan takamaille, ennenkuin rupeaa savolaisten kanssa sa- 
moilla vesillä sorkkimaan, mutta Yrjö, joka seurasi jännitty- 
neenä kiistelyn vaiheita, huomasi, että moni ennen kiihkeänä 
esiintynyt hämäläinen alkoi rauhoittua ja kallistua sovittelun 
kannalle. 

Yrjö iloitsi siitä. Hän oli ollut katkera ja alakuloinen aja- 
tellessaan, että viha ei vielä päättyisi, että uudelleen yritet- 
täisiin iskeä vastakkain, Mutta voisiko Kerttulikaan sitä sil- 


168 


loin enää estää? Niin, Kerttuli! Yrjö oli ihastunut ja ylpeä 
Kerttulin puolesta. Juosta suoraan keihäiden keskelle, vihaa 
puhkuvien miesten väliin, se oli rohkeutta se! Ja Yrjö tunsi 
entistä voimakkaammin kaipaavansa Kerttulin seuraan, pitä- 
vänsä tytöstä. 


Mutta kului useita päiviä, ennenkuin hämäläiset pääsivät 
yksimielisyyteen. Tuomas ei tahtonut antaa myöten. Hän 
vaati ja kiroili, pilkkasi ja ivaili, uhkasi siirtyä niin kauas, ettei 
savolaisista tuntuisi hajuakaan, mutta hänen kiivastelunsa ei 
auttanut. Moni hämäläinen, joka oli aikaisemmin ollut Tuo- 
maan puolella, kääntyi vitkalleen sovinnon kannalle, varsinkin 
kun Matias väitti, että kaikki erämaat olivat kruunun omia, 
vaikka niitä saikin asuttaa ja niiden vesissä kalastaa ja metsissä 
pyytää. Eivät olleet hämäläiset enempää kuin savolaiset- 
kaan isäntiä sillä oikeudella, että sattuivat ensimmäisiksi erä- 
maihin ehtimään. Sama laki oli täällä, mitä rintamaillakin 
täytyi noudattaa. 

— Niin kai se on, myönsi Tapani vihdoin, ja siihen murtui 
viimeinenkin kiihko. Tuomaskin vaikeni ja puri hammasta, 
mutta ei kuitenkaan toteuttanut uhkaustaan lähteä omille 
teilleen. 

Huomatessaan useimpien hämäläisten kallistuvan sovinnon 
puolelle Tapaniukin täytyi antautua. Se oli hänestä vaikeaa, 
sillä hän oli kasvanut kiinni siihen suunnitelmaan, että Iis- 
veden selkävedet, rannat ja eräalueet kuuluvat hämäläisille, 
heille, jotka ensimmäisinä olivat tänne saapuneet. Mutta 
hänen täytyi taipua, sillä lopulta ei ollut enää muita kuin veli 
Tuomas vaatimassa savolaisten karkoittamista ja vastusta- 
massa sovintoa, loisinaan hän vielä kyräili ja murahteli, 

nutta päivien vieriessä hänen povensa paino lauhtui. Hän 
puheli jo Yrjön, Heikin ja Matias-veljersä kanssa, mutta ei 
vielä voinut ottaa askelta sovinnon tielle. Hän näki savolais- 
ten kalastelevan omalla suunnallaan, mutta ei pyrkinyt lähes- 
tymään heidän veneitään, jotka myös pysyivät kaukana 
hämäläisten veneistä. 

Mutta eräänä aamuna, kun Tapani liikkui Yrjön kanssa 
selkävedellä siimaa nostamassa, hän huomasi savolaisten ve- 
neen tulevan perä edellä samaan suuntaan. Sielläkin nostet- 
tiin simmaa, ja näytti tulevan kalojakin. Veneet lähestyivät, 
sillä siimat olivat sattuneet illalla lähelle toisiaan. Yrjö tunsi 
huopaajat. Kerttuli ja hänen veljensä siellä hoitelivat airoja 
ja perässä istui siimaa kiskoen Aapo Riepponen. 

— Tunnetko noita? kysyi Tapani Yrjöltä. 

— Tunnen, Riepposia ovat. 

— Se tyttö ja sen isä? 

— Niin. 

Tapani katseli vielä hiukan karsaasti savolaisia. Hänen 
sydämensä oli vaikea niin pian sulaa sovinnolliseksi, mutta 
muukaan ei auttanut, ja kun savolaisten vene joutui niin 
lähelle, että tavallinen puhe sinne saakka kantoi, hän huudahti: 

— Hoi, savolainen, Riepponen! 

— Mitä? Aapo kääntyi katsomaan ja odotti. 

— Jätetäänkö vihan kauna pois ja yritetään elää sovinnossa? 

— Kyllä, minun puolestani, ja siihen taipuvat toisetkin 
savolaiset, Aapo vastasi kerkeästi. 

— Olemme tuumineet, me hämäläiset, että parempi on 
elää riidatta näillä mailla. 

— Se kelpaa meille, kelpaapa hyvinkin. Emme mekään 
halua riitaa rakentaa, kun vain saamme rauhan. 

— Meillä on täällä vesiä ja maita. Jaetaan alueet. Vede- 
tään raja halki selkäveden ja kumpainenkin pysyy omilla 
rannoillaan ja onnlla metsästysmaillaan, ellei sovita niinkin, 
että et minkäänlaisia rajoja tarvita. 

— Puhut viisaasti, Riepponen myönsi, ja nosti suuren 
hauen haavilla veneeseensä. 

— Sovitaan siitä pian, sanoi Tapani nostaessaan merkki- 
puuta ja vetäessään siiman painokiveä. — Me voimme tulla 
sinne, Vai tuletteko te meidän saareemme? 

— Miten vain. 

— Tulkaa saareen! 

— Hyvä on, tullaan, myöntyi Riepponen. Hänellä oli vielä 
siimaa jälellä, ja nostaessaan hän katseli hämäläisten veneen 
perään. Sitten hän virkkoi: 

— Sopumiehiksi muuttuivat hämäläiset. Tästä voi kehit- 
tyä hyvät olot kaikille. Etpä estänyt turhaan yhteenottoa, 
Kerttuli. 

— Tuo hämäläispoika kai Kerttulia kiihoitti siihen, heitti 
Pekka. 

— Olipa syy mikä tahansa, se oli suuri teko, päätteli Aapo. 

Kerttuli ei vastannut. Katseli vain siihen suuntaan, minne 
hämäläisten vene lipui. Hän oli äsken nähnyt Yrjön hymyi- 
levän, kun sovinto näytti rakentuvan. ja hymyillyt lupaavasti 
vastaan. Heidän välillään oli veden yli veneestä toiseen ris- 
teillyt kutsun ja lupauksen tunnelmia, ja vaikka he eivät olleet 
virkkaneet toisilleen sanaakaan, antaneet vain ikämiesten kes- 
kustella, heistä oli tuntunut siltä, kuin heidänkin kohtalostaan 
samalla keskusteltaisiin ja heidänkin tulevaisuutensa ratkais- 
taisiin. 

Mutta vasta ylihuomenissa savolaiset soutivat hämäläisten 
Kalasaareen. Rannalla vielä hiukan katseltiin kulmien alta ja 
kyräiltiin, mutta vihdoin Tapani käveli Aapo Riepposen luo 
ja ojensi kätensä sanoen: 

— Ole tervetullut ja te myös, toiset savolaiset, tulkaa rau- 
han miehinä. Miten olette ajatelleet sovinnon ja eräaluei- 
den jaon? 

— Olemme keskustelleet ja päätyneet siihen tulokseen, että 
turhaa on asetella rajaviivoja ja jakaa vettä ja maata. Kukin 
kalastakoon ja metsästäköön missä tahtoo. Kelpaako se teille, 
hämäläiset? 

Tapani katsoi takanaan seisoviin heimonsa miehiin. Tuo- 
kion oli hiljaisuutta. Sitten Teemu sanoi: 

— Sitä mieltä olen minäkin. 

— Kelpaahan se, myönsi Matias. 

Toiset hämäläiset eivät virkkaneet mitään. Seisoivat vain, 
mutta heidän ilmeensä näytti, että he hyväksyivät savolais- 
ten suunnitelman. Ainoastaan Tuomas sylkäisi ja kääntyi 
selin. 

— Tehdään niin, päätti Tapani. — Mutta jos hankaluuksia 
syntyy, niin keskiselkä olkoon rajana. Vai mitä, savolaiset? 

— Olkoon meidänkin puolestamme. Mutta emme me halua 
riitaa. 

— Emme mekään, Tapani vakuutti. 

— Sitten on kaikki hyvin. 

— Toivotaan niin. 

Hämäläisten suuri pata kiehui kalaa kukkuroillaan, haukia 
siikoja ja säynäviä. 

— Käykää kanssamme murkinoimaan, savolaiset! kehoitti 
Tapani, «- Syödään sovintoateria sen merkiksi, että veden ja 

fnetsän antimia riittää vuodesta toiseen, riittää meille kaikille 
ja suuremmillekin pyyntijoukoille. 

— Kiitetään, suostui Aapo Riepponen, siirtyi padan ääreen 
ja nosti sieltä kookkaan hauenkimpaleen. Toiset seurasivat 
esimerkkiä ja kävivät kalakeittoon käsiksi. Kotvaan ei pu- 
huttu mitään, syötiin vain. Sitten keskustelu virisi jälleen. 
Harvasanaiset hämäläiset sulivat ja vastailivat liukkaampi- 
kielisille savolaisille. jotka iloissaan sovinnosta puhelivat ker- 
keästi naapuriensa kanssa. 


XXIII. 


Samana iltana Yrjö työnsi haapionsa vesille ja lähti soutele- 
maan. Halli hyppäsi kokkaan. mutta hän ei ajanut sitä ran- 
nalle niinkuin aina aikaisemmin lähtiessään, sillä nyt hän ei 
aikonut hiipiä salaa savolaisten asennon läheisyyteen. Tapani 
näki poikansa lähtevän ja arvaten hänen souturetkensä suun- 
nan kysyi: 

— Sinnekö sinä sen savolaistytön luo? 

— Sinne, isä. 

— Olisi kai oman heimonkin tyttäriä. 

— Olisi kyllä, mutta he eivät miellytä minua. 

— Mene sitten, vaikka olen sitä mieltä, että niin läheisiksi 
ei savolaisten kanssa tarvitsisi tulla. 

Yrjö ei virkkanut enää mitään, lähti vain etenemään hil- 
jalleen järven yli. Sen pinta lepäsi taas tyynenä. Suuri hil- 
jJaisuus vallitsi seudulla. Vain vaimenevia ääniä kuului hämä- 
läisrannalta Yrjön jatkaessa matkaansa. Hän ei pitänyt kii- 
rettä. Ilta oli aikainen eikä savolaisleirissä vielä kotvaan ase- 
tuttaisi nukkumaan. Ei ainakaan Kerttuli, niin Yrjö uskoi. 

Hän arvasi, että hänen soutunsa huomattaisiin, Kerttuli vaf- 
maankin havaitsisi ja tulisi vastaan rannalle. 

Yrjön mieliala oli seesteinen, ja hiljainen ilo ailahteli hänen 
povessaan. Aamusella oli solirittu sovinto, saatu loppumaan 
vuosikymmeniä ja -satoja kestänyt heimojen välinen riita. 
Jospa se sovinto olisi alkuna suuremmallekin yksimielisyy- 
delle, sellaiselle, joka johtaisi koko Hämeen ja Savon kansan 
yhteistyöhön, sietämään toisiaan samoilla kala-apajilla ja riista- 
mailla. Yrjö ei ollut uskonut aikaisemmin, että kesä kuluisi 
taisteluitta, mutta siten oli kuitenkin tapahtunut: taistelu, joka 
oli yrittänyt puhjeta, oli tyrehtynyt ennen kuin ehti kehittyä 
verta vuotavaksi melskeeksi. Ja sen oli saanut aikaan Kerttuli, 
tyttö, jota tapaamaan hän parhaillaan souteli. 

Hän katsoi savolaisrannalle. Siellä näytti hiljaiselta, mutta 
siellä oli kuitenkin miehiä ja Kerttuli sekä hänen äitinsä. 
Kauempana lipui vene lahden pohjukassa, mutta asentorannan 
tienoilla ei erottanut liikuntaa. 

Yrjö ei soutanut suoraan rantaa kohden, vaan pohjoispuo- 
lella olevan lahden suuntaan. Vilkuillen vähän väliä taakseen 
hän veti airojaan tasaisessa tahdissa ja nautti illan kauneudesta 
sekä siitä odotuksen onnesta, joka hänen povessaan ailahteli, 
voimistui ja kehittyi hehkuvammaksi sitä mukaa kuin hän 
lähestyi rantaa. Hän ei vieläkään kyennyt määrittelemään 
tunteensa laatua ja syvyyttä. Hän tunsi vain ja oli onnellinen 
siinä tuntemisessa. 

Hän tiesi kyllä, että miehet ja naiset lähestyivät toisiaan, 
tulivat rakkaiksi. Tämä hänen tunteensa oli varmaan sitä, 
mikä veti nuotia toistensa seuraan. Mutta hän ei voinut 
uskoa, että kukaan toinen tuntisi samalla tavalla kuin hän. 
Hänen oli outo olla. Hänestä tuntui kuin Kerttuli olisi sitais- 

sut häneen hienon rihman ja vetäisi siitä luokseen. Oli kuin 
tyttö olisi jollakin taikavoimalla kutsunut ja kiehtonut, ja Yrjö 
antautui varauksetta sen kiehtovan kutsun kuljetettavaksi. 

Ranta läheni. Yrjö kohotti aironsa ja antoi veneen hiljal- 
leen lipua omin valloin. Mutta vaikka hän kuinka olisi tähys- 
tellyt, rannalla ei havainnut liikkumista, ei näkynyt Kerttulia 
eikä muitakaan savolaisia. Oliko Kerttuli kalassa isänsä tai 
veljensä kanssa, vai eikö hän havainnut venettä ja soutajaa? 

Yrjö viivytteli ja odotteli. Ilta kului. Savolaisrannalta kuu- 
lui puhelua ja koira haukahti. Halli yritti vastata, murahti jo, 
mutta Yrjö kielsi ja Halli painui kokkatuhdolle makaamaan 
tähystellen kirkkain ja viisaasti huomioivin silmin lähestyvää 
rantaa. 

Kun veneen kokka kosketti hiekkaa, koira hypähti rannalle 
ja kiiti kuin nuoli metsikköön, missä se alkoi haukkua. Yrjö 
tempasi jousensa ja koetteli vyössään riippuvaa kirvestä. Hel- 
posti otettavissa oli. Sitten hän lähti kiirehtimään haukkua 
kohden. 

Mutta hän pysähtyi muutaman askelen astuttuaan, sillä pui- 
den takaa kuului naurava maanittelu: 

— Olehan siinä, oletkos hiljaa, mokomakin! En minä ole 
paha ihminen. Odotahan, kun isäntäsi tulee! 

Yrjö tunsi äänen ja kutsui Hallia. Koira ilmestyi heti pen- 
saikosta heiluttaen häntäänsä. 

— Sielläkö sinä olet, Kerttuli? Yrjö kysyi, vaikka tie- 
sikin jo. 

— Täällä. Koirasi oli minut syödä. 

— Ei Halli ketään pure. 

— Entäs Hallin isäntä? 

Kerttuli ilmestyi rannalle hymyillen iloisesti, mutta jolla- 

kin tavalla hämillään Yrjön lähestyessä häntä. Yrjöstä tun- 
tui oudolta ja ihmeelliseltä, että tuo kainosti hymyilevä nei- 
tonen oli voinut juosta suoraan keihäiden keskelle ja estää 
pahan kahakan syntymisen. Hän seisahtui ja katsoi Kerttu- 
liin, joka myös pysähtyi muutaman askeleen päähän. 

Silloin Kerttuli lähestyi, tuli hymyillen ja katse alas luo- 
tuna aivan Yrjön eteen. Siinä hän seisoi hetkisen ja nosti 
sitten suuret siniset silmänsä Yrjöön, joka huomasi hänen 
hiljaisen päänsä heilahduksen kuin nyökäyksen. He eivät 
enää tarvinneet sanoja tietääkseen toistensa toiveet, kaipauk- 
set ja tahtomukset. 

Aurinko laskeutui läntisten vaarojen taakse. Sen viimeiset 
säteet kiitivät vielä pitkin taivaan kantta, mutta katkeilivat 
vihdoin. Hiljainen kevätyön hämärä valo jäi maisemille ja 
järvelle. Metsikössä heidän lähellään visersi vielä lintu vii- 
meisen sävelensä ja vaikeni sitten. 

Marjatta Kurenniemi 


PUKKE 
PUNAMUURAHAISEN 
SEIKKAILUT | 


[ytataanjavan raikas kesäinen kertomus, 
joka omalaatuisella, herttaisen hupailevalla | 
tavalla tutustuttaa lukijansa kotoisen hyönteis- 
maailmamme merkillisyyksiin, samalla väläytel- - 
len kuvia kesäisen luontomme monimuotoisesta. 
elämästä. Vapauttava huumori monin paikoin 
hilpeästi valaisee tätä älykkäästi kerrottua, mieli- 
kuvitusta kiehtovaa eläinsatua. 





Jännittävä poikakirja: 


O. TJalasmo 


VANHAN 
MERIMIESARKUN 
SALAISUUS 


Kos kekseliästä koulupoikaa joutuu äskeisen 

sodan edellisessä Helsingissä mitä moninai- 
simpiin seikkailuihin, kun he ensin sattumalta. 
tulevat sotketuiksi laajan, häikäilemättömän 
rikosjoukkueen puuhiin. Välittämättä rikollisten 
uhkauksista ja heidän vankeinaankin ollen pojat 
reippaasti jatkavat pimeiden voimien paljastusta 
ja vaikuttavat merkitsevästi lopputulokseen, jär- - 
jestysvallan voittoon rikollisista. A 


ERAKORVEN 
TYTTÖ 


| usimman nuorisoromaaninsa aiheen tekijäon valin- 
nut hämäläisten ja savolaisten rajariitojen ajoilta, 


jolloin nuo heimot kiistelivät: pohjoisten takamaittensa 


« kalastus- ja eränkäyntioikeuksista ja näiden alueiden 


uudisasutus — ja kirjailijan oma sukutalo — saivat al- 
kunsa. | | 

Sisämaanseutujemme silloinen neitseellinen luonto 
runsaine antimineen kuvastuu tämän sujuvasti kerrotun 
tarinan taustana. Hämäläisnuorukaisen ja erämatkoille 
uskaltautuneen savolaisneitosen välillä herännyt, her- 
kästi kuvattu kiintymys monine vaikeuksineen johtaa 
asiat parempaan päätökseen kuin suwun vanhempien 
miesten yrittämät menettelyt. 

Kauttaaltaan on sekä kerronnassa että kuvauksissa elä- 


vöittävää historiallista räkemystä. 

